               IL-KUMMISSJONI EWROPEA
            Brussell, 11.7.2019
            COM(2019) 330 final
            2019/0152(COD)
            Proposta għal
            DEĊIŻJONI TAL-PARLAMENT EWROPEW U TAL-KUNSILL
            dwar l-Aġenda Strateġika ta’ Innovazzjoni tal-Istitut Ewropew tal-Innovazzjoni u t-Teknoloġija (EIT) 2021-2027: Nagħtu Spinta lit-Talent u lill-Kapaċità ta’ Innovazzjoni fl-Ewropa
            (Test b’rilevanza għaż-ŻEE)
            {SEC(2019) 275 final} - {SWD(2019) 330 final} - {SWD(2019) 331 final}

               MEMORANDUM TA’ SPJEGAZZJONI

               1.KUNTEST TAL-PROPOSTA

               •Raġunijiet u għanijiet tal-proposta

               L-Istitut Ewropew tal-Innovazzjoni u t-Teknoloġija (EIT) ġie stabbilit fl-2008 mir-Regolament (KE) Nru 294/2008
                  1
               . L-iskop tiegħu huwa li jindirizza l-isfidi soċjetali ewlenin billi jtejjeb il-kapaċità tal-innovazzjoni u l-prestazzjoni tal-UE permezz tal-integrazzjoni tat-trijangolu tal-għarfien tal-edukazzjoni, ir-riċerka u l-innovazzjoni. L-EIT jilħaq dawn il-miri primarjament permezz tal-Komunitajiet ta’ Konoxxenza u Innovazzjoni (KKI) tiegħu.

               Għall-perjodu 2021-2027, Orizzont Ewropa se jkun il-programm tal-Unjoni li jiffinanzja l-EIT. L-EIT huwa parti integrali mill-proposta tal-Kummissjoni li tistabbilixxi Orizzont Ewropa
                  2
                u wieħed mit-tliet komponenti tal-pilastru “Ewropa Innovattiva” tiegħu. Il-proposta ta’ Orizzont Ewropa tistabbilixxi l-baġit għall-EIT għall-QFP li jmiss, kif ukoll ir-raġunament, il-valur miżjud, l-oqsma ta’ intervent u l-linji prinċipali tal-attivitajiet tiegħu. Madankollu, il-proposta ta’ Orizzont Ewropa nnifisha ma tipprovdix il-bażi ġuridika sabiex jitkomplew l-operazzjonijiet tal-EIT mill-2021. Il-bażi ġuridika tal-EIT tibqa’ r-Regolament dwar l-EIT li jistabbilixxi l-missjoni tiegħu, il-kompiti ewlenin tiegħu u l-qafas għall-funzjonament tiegħu.

                  Barra minn hekk, l-Artikolu 17 tar-Regolament dwar l-EIT jesiġi li, kull seba’ snin, il-Kummissjoni tissottometti lill-Parlament Ewropew u lill-Kunsill proposta għal Aġenda Strateġika ta’ Innovazzjoni (ASI) li tistabbilixxi l-oqsma ta’ prijorità, l-istrateġija fit-tul u l-ħtiġijiet finanzjarji għall-EIT. Għalhekk, jeħtieġ li l-ASI tkun konformi mal-Programm Qafas applikabbli għar-Riċerka u l-Innovazzjoni
                     3
                  . B’hekk, għall-perjodu 2021-2027, l-ASI jenħtieġ li tiżgura allinjament mal-għanijiet ta’ Orizzont Ewropa, kif ukoll mal-ippjanar pluriennali strateġiku, il-monitoraġġ u rekwiżiti oħrajn ta’ dak il-programm, u trawwem sinerġiji ma’ programmi rilevanti oħra.

                  Għalhekk, il-proposta preżenti għal Aġenda Strateġika ta’ Innovazzjoni (ASI) ġdida tal-EIT għall-perjodu 2021-2027 tiġi sottomessa flimkien mal-proposta għal riformulazzjoni tar-Regolament dwar l-EIT.

                  L-ASI tal-EIT għall-perjodu 2021-2027 tistabbilixxi l-oqsma ta’ prijorità, l-istrateġija u l-ħtiġijiet finanzjarji għall-EIT għal dak il-perjodu u tistabbilixxi kif l-EIT se jikkontribwixxi għall-kisba tal-għanijiet ta’ Orizzont Ewropa. Hija tistabbilixxi wkoll l-attivitajiet ippjanati tal-edukazzjoni għolja, ir-riċerka u l-innovazzjoni u t-tqassim tal-baġit rispettiv. Hija tistabbilixxi l-iskeda ta’ żmien għall-għażla u d-deżinjazzjoni ta’ KKI ġodda għall-perjodu ta’ programmazzjoni li jmiss.

               •Konsistenza mad-dispożizzjonijiet eżistenti fil-qasam ta’ politika

               L-EIT huwa integrat f’Orizzont Ewropa bħala parti mill-Pilastru III tiegħu (“Ewropa Innovattiva”). Madankollu, se jiġu żgurati s-sinerġiji u l-komplementarjetajiet mal-komponenti l-oħra tal-programm. Permezz tal-KKI tiegħu, l-EIT se jikkontribwixxi wkoll għall-indirizzar tal-isfidi globali taħt il-Pilastru II (“Sfidi Globali u Kompetittività Industrijali Ewropea”) u l-Pilastru I (“Xjenza Eċċellenti”).

                  Il-proċess tal-Ippjanar Strateġiku pluriennali taħt Orizzont Ewropa se jiżgura li l-attivitajiet kollha taħt Orizzont Ewropa, inklużi l-KKI tal-EIT, li huma sħubiji Ewropej istituzzjonalizzati, jiġu kkoordinati b’mod effettiv. F’dan il-kuntest, il-proposta ta’ Orizzont Ewropa tenfasizza li l-“proposti għall-konformità futura tal-EIT KICs mar-Regolament tal-EIT se jiġu indikati fl-Aġenda tal-Innovazzjoni Strateġika tal-EIT (SIA) u se jqisu l-eżitu tal-proċess tal-ippjanar strateġiku u tal-prijoritajiet tal-pilastru tal-Isfidi Globali u l-Kompetittività Industrijali”.

                  Il-kooperazzjoni bejn l-EIT u l-Kunsill Ewropew tal-Innovazzjoni (KEI) se tkun stabbilita wkoll bil-ħsieb li jiġu evitati duplikazzjonijiet u jiġu żgurati sinerġiji u impatt akbar tal-azzjonijiet tagħhom. Il-KEI se jidentifika, jiżviluppa u juża innovazzjonijiet innovattivi u jappoġġja ż-żieda rapida ta’ ditti innovattivi li jwettqu innovazzjonijiet li joħolqu s-suq fil-livell Ewropew u f’dak internazzjonali. Min-naħa tiegħu, l-EIT se jikkontribwixxi għall-iżvilupp tal-kapaċità ta’ innovazzjoni tal-Ewropa permezz tal-integrazzjoni tat-trijangolu tal-għarfien u l-appoġġ għall-ekosistemi tal-innovazzjoni.

               •Konsistenza ma’ politiki oħra tal-Unjoni

               L-ASI se trawwem sinerġiji mhux biss mal-programm qafas tal-Unjoni li jappoġġja r-riċerka u l-innovazzjoni iżda wkoll ma’ programmi rilevanti oħra tal-Unjoni tal-QFP rispettiv. B’mod partikolari, se tiżgura sinerġiji u komplementarjetajiet xierqa bejn l-attivitajiet tal-EIT u inizjattivi, politiki u strumenti oħra tal-Unjoni. Se titkompla l-kooperazzjoni fir-rigward ta’ programmi u strumenti bħal Erasmus, Ewropa Diġitali, il-Fondi Strutturali u ta’ Investiment Ewropej, il-Programm InvestEU jew Ewropa Kreattiva. Barra minn hekk, is-sinerġiji u l-komplementarjetajiet tal-attivitajiet tal-EIT u tal-KKI ma’ programmi u inizjattivi nazzjonali se jiġu żgurati permezz tar-rwol imsaħħaħ tal-Grupp tar-Rappreżentanti tal-Istati Membri.

               2.BAŻI ĠURIDIKA, SUSSIDJARJETÀ U PROPORZJONALITÀ

               •Bażi ġuridika

               L-UE għandha kompetenza kondiviża fil-politika tal-industrija bbażata fuq l-Artikolu 173 tat-TFUE (it-Titolu XVII). Skont l-Artikolu 173(1), l-Unjoni u l-Istati Membri għandhom jiżguraw li jkunu jeżistu l-kundizzjonijiet meħtieġa għall-kompetittività tal-industrija tal-Unjoni. Għal dak l-iskop, f’konformità ma’ sistema ta’ swieq miftuħa u kompetittivi, l-azzjoni tagħhom għandha tkun immirata wkoll sabiex trawwem sfruttament aħjar tal-potenzjal industrijali tal-politiki ta’ innovazzjoni, riċerka u żvilupp teknoloġiku. L-Artikolu 173(3) jipprevedi li l-Parlament Ewropew u l-Kunsill, li jaġixxu skont il-proċedura leġiżlattiva ordinarja msemmija fl-Artikolu 294, jistgħu jiddeċiedu dwar miżuri speċifiċi b’appoġġ għall-azzjoni meħuda fl-Istati Membri sabiex jinkiseb l-għan imsemmi, minbarra kwalunkwe armonizzazzjoni tal-liġijiet u r-regolamenti tal-Istati Membri. Din id-dispożizzjoni hija l-bażi ġuridika tar-Regolament dwar l-EIT attwali u tal-ASI 2014-2020.

               It-tisħiħ propost tal-attivitajiet tal-EIT, inkluż fil-qasam tal-edukazzjoni u d-dimensjoni reġjonali, huwa xprunat mill-innovazzjoni u jimmira li jissodisfa l-għan stabbilit fl-Artikolu 173 tat-TFUE.

               •Sussidjarjetà u proporzjonalità

               Il-proposta għal Aġenda Strateġika ta’ Innovazzjoni għall-perjodu 2021-2027 tirrispetta l-prinċipji tas-sussidjarjetà u tal-proporzjonalità. Hija ma tmurx lil hinn minn dak li huwa meħtieġ sabiex jinkisbu l-għanijiet tal-Unjoni u tipprovdi valur miżjud ċar tal-UE f’termini tal-ekonomiji ta’ skala, il-kamp ta’ applikazzjoni u l-veloċità tal-investimenti f’oqsma ta’ riċerka u innovazzjoni, meta mqabbla ma’ inizjattivi u soluzzjonijiet reġjonali u nazzjonali. Barra minn hekk, l-azzjoni tal-UE ma tinterferixxix ma’ xenarji purament domestiċi u lanqas ma teħtieġ l-armonizzazzjoni tal-liġijiet u tar-regolamenti tal-Istati Membri.

               L-EIT għandu mod uniku kif jibni ekosistemi tal-innovazzjoni madwar l-UE kollha tal-edukazzjoni, ir-riċerka, in-negozju u partijiet ikkonċernati oħrajn
                  4
               . L-attivitajiet ta’ kooperazzjoni appoġġjati mill-EIT jwasslu għal aktar kwalità tal-azzjoni, l-innovazzjoni u l-internazzjonalizzazzjoni tas-sħab u tal-organizzazzjonijiet tal-KKI, għall-ħolqien ta’ netwerks transfruntiera u multidixxiplinari, għal kooperazzjoni aktar transsettorjali u għal sensibilizzazzjoni ġeografika.

               L-EIT huwa wkoll l-uniku strument f’Orizzont Ewropa b’enfasi distinta fuq l-edukazzjoni bħala xprunatur ewlieni tal-innovazzjoni, it-tkabbir u l-kompetittività.

               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT

               Evalwazzjoni esterna

               Il-proposta tibni fuq l-evalwazzjoni esterna tal-EIT imwettqa fl-2017, li kkonfermat li l-loġika wara l-istabbiliment tal-EIT hija valida u li l-mudell tiegħu tal-integrazzjoni tat-trijangolu tal-għarfien xprunat mill-innovazzjoni jibqa’ rilevanti. Il-mudell tal-EIT jimmira għad-dgħufijiet strutturali tal-kapaċitajiet tal-innovazzjoni fl-UE (f’oqsma tematiċi ewlenin) bħalma huma l-kultura intraprenditorjali limitata, il-livell baxx ta’ kooperazzjoni bejn id-dinja akkademika u l-industrija u l-iżvilupp insuffiċjenti tal-potenzjal tal-bniedem, u għandu l-għan li jikkontribwixxi sabiex tingħalaq il-lakuna fl-innovazzjoni bejn l-UE u l-kompetituri ewlenin tagħha.

               Konsultazzjoni Pubblika Miftuħa

               Il-proposta tqis ir-riżultati tal-Konsultazzjoni Pubblika Miftuħa (OPC) li tmexxiet bħala komponent tal-valutazzjoni tal-impatt tal-Kummissjoni Ewropea sabiex tappoġġja l-proposti tagħha għar-reviżjoni tar-Regolament li jistabbilixxi l-Istitut Ewropew tal-Innovazzjoni u t-Teknoloġija (EIT) (KE Nru 294/2008) u għal Aġenda Strateġika ta’ Innovazzjoni ġdida tal-EIT għall-perjodu 2021-2027.  L-iskop tal-OPC kien li tiġbor informazzjoni, opinjonijiet u fehmiet minn firxa wiesgħa ta’ partijiet ikkonċernati dwar 1) l-isfidi u l-opportunitajiet fil-qasam Ewropew tar-riċerka u l-innovazzjoni, 2) l-għanijiet ta’ politika tal-EIT, u 3) l-għażliet ta’ politika sabiex jiġu indirizzati l-isfidi.

                  Valutazzjoni tal-Impatt

               Din il-proposta hija appoġġjata minn Valutazzjoni tal-Impatt li tkopri kemm il-proposti għar-reviżjoni tar-Regolament dwar l-EIT kif ukoll għal ASI tal-EIT għall-perjodu 2021-2027.

               Il-Valutazzjoni tal-Impatt dwar l-EIT tibni fuq il-Valutazzjoni tal-Impatt imwettqa għal Orizzont Ewropa. L-opinjoni tal-Bord ta’ Skrutinju Regolatorju kienet “pożittiva” u tirrakkomanda li jiġu spjegati aktar (i) il-fehmiet tal-partijiet ikkonċernati dwar l-għażliet differenti, (ii) il-mekkaniżmi tat-twettiq tal-mudell ta’ finanzjament ġdid u (iii) is-sensibilizzazzjoni reġjonali.

                  Il-valutazzjoni tal-impatt identifikat l-għażliet ta’ politika li ġejjin: għażla bażi u żewġ għażliet differenti li jindirizzaw il-problemi u l-kwistjonijiet tekniċi enfasizzati fil-valutazzjoni tal-impatt.

                  L-għażla bażi 1 tirrappreżenta l-kontinwazzjoni tal-attivitajiet tal-EIT kif inhuma llum bl-aġġustamenti biss li huma meħtieġa sabiex jiġi allinjat mal-proposta għal Orizzont Ewropa. L-Għażla 2 tibni fuq il-linja bażi. Barra minn hekk, hija tadotta għadd ta’ miżuri tekniċi sabiex jittejjeb il-funzjonament tal-EIT u tipproponi azzjoni ġdida sabiex titrawwem l-edukazzjoni intraprenditorjali madwar l-Ewropa. L-Għażla 3 hija differenti mill-Għażla 2, fis-sens li hija tistabbilixxi Ċentru tal-EIT f’kull Stat Membru sabiex jiżdied l-impatt tal-attivitajiet tal-EIT madwar l-Ewropa kollha.

                  L-Għażla 2 ġiet identifikata bħala l-għażla ppreferuta minħabba li tilħaq l-aħjar bilanċ fil-kisba tal-għanijiet tal-inizjattiva, filwaqt li tikkunsidra r-riżorsi disponibbli u toffri l-ogħla impatti ekonomiċi u soċjetali. Hija se tinvolvi wkoll titjib sinifikanti tal-EIT fil-perjodu ta’ programmazzjoni li jmiss.

               •Drittijiet fundamentali

               Il-proposta tal-Kummissjoni tirrispetta d-drittijiet fundamentali u tosserva l-prinċipji tal-Karta tad-Drittijiet Fundamentali tal-UE.

               4.IMPLIKAZZJONIJIET BAĠITARJI

               L-implikazzjonijiet baġitarji tal-proposta, kif ukoll ir-riżorsi umani u amministrattivi meħtieġa huma deskritti fid-dettall fir-rapport finanzjarju leġiżlattiv.

               5.ELEMENTI OĦRAJN

               •Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rapportar

               Il-monitoraġġ u l-evalwazzjoni huma għodod fundamentali fil-kejl tal-impatt tal-EIT u se jissaħħu aktar u jittejbu kontinwament matul il-perjodu ta’ programmazzjoni li jmiss. Minħabba n-natura tal-mudell ta’ integrazzjoni tat-trijangolu tal-għarfien, se jkun importanti li jiġi applikat qafas ta’ monitoraġġ li jippermetti l-flessibbiltà fil-livelli rilevanti kollha u jiżgura l-koerenza mal-għanijiet ġenerali ta’ Orizzont Ewropa u l-impatti mfittxija.

                  Monitoraġġ

               L-inputs, l-outputs, ir-riżultati u l-impatti kollha identifikati fil-valutazzjoni tal-impatt li takkumpanja din il-proposta se jiġu mmonitorjati permezz ta’ indikaturi. Tali indikaturi diġà jeżistu għall-maġġoranza tal-kategoriji. Kull meta dawn ma jkunux jeżistu, jiġu żviluppati indikaturi ġodda sabiex l-EIT ikun jista’ jissorvelja l-kisba tal-għanijiet tiegħu.

               B’mod parallel u f’konformità sħiħa mal-għodod ta’ monitoraġġ eżistenti, se jiġi mfittex allinjament mill-qrib bejn id-dispożizzjonijiet dwar il-monitoraġġ tal-EIT u dawk li huma implimentati għal Orizzont Ewropa. Pereżempju, l-EIT se jallinja l-għodod ta’ monitoraġġ tiegħu mal-Mogħdijiet tal-Impatt ta’ Orizzont Ewropa li jfittxu li jindirizzaw il-ħtieġa għal indikaturi tal-impatti xjentifiċi, ekonomiċi u soċjetali b’mod aktar komprensiv. Se tkun ir-responsabbiltà tal-EIT li jimmonitorja regolarment il-prestazzjoni operattiva tal-KKI u li jadatta s-sistemi ta’ monitoraġġ u rapportar tiegħu kontinwament. Ir-riżultati ta’ tali monitoraġġ se jiddaħħlu fil-proċessi tal-ippjanar tan-negozju tal-KKI u fit-teħid tad-deċiżjonijiet tal-EIT dwar l-allokazzjoni tal-baġit u t-tħejjija tal-ftehimiet qafas ta’ sħubija mal-KKI bħala benefiċjarji. Ir-riżultati tal-monitoraġġ jenħtieġ li jiddaħħlu kontinwament fil-proċess tat-tfassil tal-politika.

               L-EIT se jsegwi mill-qrib l-iskjerament tal-metodoloġija tar-Radar ta’ Innovazzjoni f’Orizzont Ewropa, u se jesplora kif ir-Radar ta’ Innovazzjoni jista’ jintuża mill-KKI għat-titjib tal-attivitajiet ta’ monitoraġġ tiegħu.

                  Evalwazzjoni

               L-evalwazzjoni tal-prestazzjoni tal-EIT se titwettaq mill-Kummissjoni f’konformità mar-rekwiżiti tar-Regolament dwar l-EIT emendat u se tiġi inkorporata fl-evalwazzjoni ġenerali tal-programm Orizzont Ewropa li se titwettaq f’nofs it-terminu u ex post. Din se tinkludi valutazzjoni tas-sinerġiji tal-EIT mal-istrumenti l-oħrajn tal-programm.

               Fir-rigward tal-KKI, se jintuża qafas speċifiku tal-indikaturi sabiex jivvaluta l-prestazzjoni tal-KKI matul il-perjodu ta’ programmazzjoni li jmiss (kif spjegat fid-dettall fil-proposta għal ASI ġdida). Dak il-qafas joħroġ mill-indikaturi attwali u preċedenti, jimla l-lakuni u n-nuqqasijiet identifikati fis-sistema eżistenti tal-kejl tal-prestazzjoni. Huwa allinjat ukoll mal-qafas tal-indikaturi ta’ Orizzont Ewropa.

               •Spjegazzjoni fid-dettall tad-dispożizzjonijiet speċifiċi tal-proposta

               L-Aġenda Strateġika ta’ Innovazzjoni (ASI) tal-EIT għall-perjodu 2021-2027 tenfasizza l-kontribut tal-EIT għall-għanijiet ta’ Orizzont Ewropa, il-programm qafas tal-Unjoni li jappoġġja r-riċerka u l-innovazzjoni għal dak il-perjodu. Tidentifika l-punti ta’ saħħa ewlenin tal-EIT li fuqhom jibni l-istrateġija futura tiegħu u l-isfidi u l-kwistjonijiet speċifiċi li se jindirizza. Barra minn hekk, l-ASI tikkjarifika r-rwol tal-EIT fil-programm Orizzont Ewropa u tistabbilixxi l-komplementarjetà tiegħu mad-diversi partijiet ta’ Orizzont Ewropa, b’mod partikolari wkoll il-Kunsill Ewropew tal-Innovazzjoni.

               L-ASI tinkludi għadd ta’ titjib fil-mudell tal-EIT eżistenti. Dan it-titjib jikkonċerna l-allinjament mas-sħubiji Ewropej taħt Orizzont Ewropa u r-regoli governattivi tagħhom, it-titjib tal-mudell ta’ finanzjament attwali kif irrakkomandat mill-Qorti Ewropea tal-Awdituri u l-inklużjoni tal-possibbiltà għall-EIT li jinkludi memoranda ta’ kooperazzjoni mal-KKI sabiex il-KKI preċedenti jinżammu bħala membri attivi tal-Komunità tal-EIT wara t-terminazzjoni tal-ftehim qafas ta’ sħubija tagħhom.

                  L-ASI tipprovdi kjarifiki speċifiċi dwar il-prinċipji stabbiliti fir-Regolament dwar l-EIT. Hija tipprovdi ħarsa ġenerali lejn ir-riżorsi umani u finanzjarji meħtieġa għall-implimentazzjoni tal-għanijiet tal-EIT. Għandhom jiġu definiti dispożizzjonijiet ċari ta’ monitoraġġ u evalwazzjoni wara li jitqiesu l-qafas ta’ Orizzont Ewropa u l-ispeċifiċitajiet tal-EIT.

                  Barra minn hekk, l-ASI tintroduċi għanijiet ċari sabiex tkun tista’ titnieda azzjoni ġdida ta’ appoġġ u koordinazzjoni. Din l-azzjoni ġdida se tappoġġja l-iżvilupp tal-kapaċità intraprenditorjali u tal-innovazzjoni tal-Istituzzjonijiet tal-Edukazzjoni Għolja (HEIs) Ewropej lil hinn mill-KKI sabiex ikunu jistgħu jiġu integrati aħjar fl-ekosistemi tal-innovazzjoni lokali. It-Tikketta tal-EIT se tkun parti mill-enfasi tal-edukazzjoni msaħħa tal-EIT.

                  L-EIT se jagħmel enfasi qawwija fuq azzjonijiet trażversali bħall-komunikazzjoni, l-identifikazzjoni, il-kodifikazzjoni u t-tixrid ta’ prattiki tajbin, u l-kooperazzjoni internazzjonali. Qasam ta’ azzjoni ewlieni ieħor għall-EIT se jkun l-espansjoni u t-tisħiħ tas-sensibilizzazzjoni reġjonali tiegħu permezz tal-Iskema ta’ Innovazzjoni Reġjonali (RIS). B’mod partikolari, l-RIS se toffri opportunitajiet lill-Istati Membri bi prestazzjoni baxxa fl-innovazzjoni u ttejjeb l-aċċess tagħhom għall-KKI tal-EIT.

                  L-ASI tidentifika l-Industriji Kulturali u Kreattivi bħala qasam ta’ prijorità għal KKI ġdida b’sejħa li għandha titnieda fl-2021. It-tieni sejħa għal KKI ġdida hija prevista fl-2024, jekk l-Anness I jiġi emendat sabiex jiżdiedu oqsma ta’ prijorità ġodda. Jistgħu jiżdiedu oqsma ta’ prijorità oħrajn fl-ASI u, sussegwentement, jistgħu jiġu mnedija sejħiet oħrajn għal KKI ġodda jekk ikun disponibbli baġit addizzjonali għal dak tal-EIT.

               2019/0152 (COD)

               Proposta għal

               DEĊIŻJONI TAL-PARLAMENT EWROPEW U TAL-KUNSILL

               dwar l-Aġenda Strateġika ta’ Innovazzjoni tal-Istitut Ewropew
                  tal-Innovazzjoni u t-Teknoloġija (EIT) 2021-2027:
                  Nagħtu Spinta lit-Talent u lill-Kapaċità ta’ Innovazzjoni fl-Ewropa

               (Test b’rilevanza għaż-ŻEE)

               IL-PARLAMENT EWROPEW U L-KUNSILL TAL-UNJONI EWROPEA,

               Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 173(3) tiegħu,

               Wara li kkunsidraw ir-Regolament (KE) Nru 294/2008 tal-Parlament Ewropew u tal-Kunsill tal-11 ta’ Marzu 2008 li jistabbilixxi l-Istitut Ewropew tal-Innovazzjoni u t-Teknoloġija u
                  5
               , b’mod partikolari, l-Artikolu 17 tiegħu,

               Wara li kkunsidraw il-proposta tal-Kummissjoni Ewropea,

               Wara t-trażmissjoni tal-abbozz tal-att leġiżlattiv lill-parlamenti nazzjonali,

               Wara li kkunsidraw l-opinjoni tal-Kumitat Ekonomiku u Soċjali Ewropew,

               Filwaqt li jaġixxu skont il-proċedura leġiżlattiva ordinarja,

               Billi:

               (1)Ir-Regolament (KE) Nru 294/2008 jipprevedi l-adozzjoni ta’ Aġenda Strateġika ta’ Innovazzjoni (‘ASI’).

               (2)L-ASI jenħtieġ li tiddefinixxi l-oqsma ta’ prijorità u l-istrateġija fit-tul għall-Istitut Ewropew tal-Innovazzjoni u t-Teknoloġija (ˮ“EIT) u tinkludi valutazzjoni tal-impatt soċjoekonomiku tagħha u l-kapaċità tagħha li tiġġenera l-aħjar valur miżjud fir-rigward tal-innovazzjoni. L-ASI jenħtieġ li tikkunsidra r-riżultati tal-monitoraġġ u l-evalwazzjoni tal-EIT.

               (3)L-ASI jenħtieġ li tinkludi analiżi tas-sinerġiji u l-komplementarjetajiet potenzjali u xierqa bejn l-attivitajiet tal-EIT u inizjattivi, strumenti u programmi oħra tal-Unjoni.

               ADOTTAW DIN ID-DEĊIŻJONI:

               Artikolu 1

               L-Aġenda Strateġika ta’ Innovazzjoni tal-Istitut Ewropew tal-Innovazzjoni u t-Teknoloġija għall-perjodu mill-2021 sal-2027 kif stabbilita fl-Anness hija b’dan adottata.

               Artikolu 2

               L-ASI għandha tiġi implimentata f’konformità mar-Regolament (UE) Nru  dwar l-Istitut Ewropew tal-Innovazzjoni u t-Teknoloġija
                  6
               .

               Artikolu 3

               Din id-Deċiżjoni għandha tidħol fis-seħħ  fil-jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.

               Magħmul fi Brussell,

                  Għall-Parlament Ewropew
                        Għall-Kunsill

                  Il-President
                        Il-President

               DIKJARAZZJONI FINANZJARJA LEĠIŻLATTIVA

               1.
                     QAFAS TAL-PROPOSTA/TAL-INIZJATTIVA

               1.1.
                     Titolu tal-proposta/tal-inizjattiva

               1.2.
                     Qasam/oqsma ta’ politika kkonċernat(i) (Raggruppament ta’ programmi)

               1.3.
                     Il-proposta/l-inizjattiva tirrigwardja:

               1.4.
                     Raġunijiet għall-proposta/għall-inizjattiva

               1.4.1.
                     Rekwiżit jew rekwiżiti li jridu jiġu ssodisfati fuq terminu qasir jew twil, inkluża skeda ta' żmien dettaljata għat-tnedija tal-implimentazzjoni tal-inizjattiva

               1.4.2.
                     Il-valur miżjud tal-involviment tal-Unjoni (dan jista’ jirriżulta minn fatturi differenti, eż. titjib fil-koordinazzjoni, ċertezza tad-dritt, effettività akbar jew komplementarjetajiet). Għall-finijiet ta’ dan il-punt, “valur miżjud tal-involviment tal-Unjoni” huwa l-valur li jirriżulta mill-intervent tal-Unjoni li huwa addizzjonali għall-valur li altrimenti kien jinħoloq mill-Istati Membri waħidhom

               1.4.3.
                     Tagħlimiet meħuda minn esperjenzi simili fl-imgħoddi

               1.4.4.
                     Kompatibbiltà u sinerġija possibbli ma’ strumenti xierqa oħra

               1.5.
                     Durata u impatt finanzjarju

               1.6.
                     Modi ta’ ġestjoni ppjanati

               1.7.
                     Modi ta’ ġestjoni ppjanati

               2.
                     MIŻURI TA’ ĠESTJONI

                  2.1.
                     Regoli ta’ monitoraġġ u ta’ rapportar

                  2.2.
                     Sistema jew sistemi ta’ ġestjoni u ta’ kontroll

                  2.2.1.
                     Ġustifikazzjoni tal-mod(i) ta’ ġestjoni, il-mekkaniżmu/i għall-implimentazzjoni tal-finanzjament, il-modalitajiet ta’ pagament u l-istrateġija ta’ kontroll proposta

                  2.2.2.
                     Informazzjoni dwar ir-riskji identifikati u s-sistema/i ta’ kontroll intern stabbiliti għall-mitigazzjoni tagħhom

                  2.2.3.
                     Stima u ġustifikazzjoni tal-kosteffettività tal-kontrolli (proporzjon tal-“kostijiet tal-kontroll ÷ il-valur tal-fondi relatati ġestiti”) u valutazzjoni tal-livelli mistennija tar-riskju ta’ errur (mal-ħlas u fl-għeluq)

                  2.3.
                     Miżuri għall-prevenzjoni tal-frodi u l-irregolaritajiet

               3.
                     IMPATT FINANZJARJU STMAT TAL-PROPOSTA/TAL-INIZJATTIVA

                  3.1.
                     Intestatura tal-qafas finanzjarju pluriennali u l-linji baġitarji ġodda tan-nefqa proposti

                  3.2.
                     Impatt stmat fuq in-nefqa

                  3.2.1.
                     Sommarju tal-impatt stmat fuq in-nefqa

                  3.2.2.
                     Sommarju tal-impatt stmat fuq l-approprjazzjonijiet ta’ natura amministrattiva

                  3.2.3.
                     Kontribuzzjonijiet ta’ partijiet terzi

                  3.3.
                     Impatt stmat fuq id-dħul

               DIKJARAZZJONI FINANZJARJA LEĠIŻLATTIVA

               1.
                     QAFAS TAL-PROPOSTA/TAL-INIZJATTIVA

               1.1.
                     Titolu tal-proposta/tal-inizjattiva

                  Emendar tar-Regolament tal-Parlament Ewropew u tal-Kunsill li jistabbilixxi l-Istitut Ewropew tal-Innovazzjoni u t-Teknoloġija (EIT), u

                  Deċiżjoni tal-Parlament Ewropew u tal-Kunsill dwar l-istabbiliment ta’ Aġenda Strateġika ta’ Innovazzjoni tal-Istitut Ewropew tal-Innovazzjoni u t-Teknoloġija (EIT) 2021-2027

               1.2.
                     Qasam/oqsma ta’ politika kkonċernat(i) (Raggruppament ta’ programmi)

                  Orizzont Ewropa – il-Programm Qafas għar-Riċerka u l-Innovazzjoni (2021-2027)

               1.3.
                     Il-proposta/l-inizjattiva tirrigwardja:

               ◻ azzjoni ġdida

               ◻ azzjoni ġdida li ssegwi proġett pilota/azzjoni preparatorja
                  7

               X l-estensjoni ta’ azzjoni eżistenti

               ◻ fużjoni jew direzzjoni mill-ġdid ta’ azzjoni waħda jew aktar lejn azzjoni oħra jew azzjoni ġdida

               1.4.
                     Raġunijiet għall-proposta/għall-inizjattiva

               1.4.1.
                     Rekwiżit jew rekwiżiti li jridu jiġu ssodisfati fuq terminu qasir jew twil, inkluża
                     skeda ta’ żmien dettaljata għat-tnedija tal-implimentazzjoni tal-inizjattiva

                  L-Istitut Ewropew tal-Innovazzjoni u t-Teknoloġija (EIT) huwa parti integrali mill-proposta tal-Kummissjoni għal Orizzont Ewropa (2021-2027) taħt il-Pilastru Innovazzjoni Miftuħa, iżda għandu bażi ġuridika separata (ir-Regolament dwar l-EIT).

                  Il-proposta ta’ Orizzont Ewropa
                     8
                   kkonfermat l-importanza u l-kontribut tal-EIT u tal-KKI tiegħu fit-twettiq tal-prijoritajiet strateġiċi tal-UE fil-qasam tal-innovazzjoni. Din tipproponi l-baġit tal-EIT għall-perjodu 2021-2027
                     9
                  , il-kamp ta’ applikazzjoni, il-valur miżjud u l-oqsma ta’ attività ewlenin tiegħu, filwaqt li tirreferi għal rwol rivedut tal-EIT sabiex isaħħaħ il-kontribut tiegħu għall-għanijiet ta’ Orizzont Ewropa.

                  L-inizjattiva għandha l-għan li tagħmel ir-Regolament dwar l-EIT kompatibbli ma’ Orizzont Ewropa u ttejjeb il-funzjonament tal-EIT, filwaqt li tqis it-tagħlimiet meħuda mis-snin mgħoddija. Għandha l-għan ukoll li tipproponi Aġenda Strateġika ta’ Innovazzjoni (ASI) ġdida, li tistabbilixxi l-istrateġija u l-prijoritajiet tal-EIT għall-perjodu 2021-2027 u tiddefinixxi l-għanijiet tiegħu, l-azzjonijiet ewlenin, ir-riżultati mistennija u r-riżorsi meħtieġa.

                  Il-missjoni ġenerali tal-EIT għall-perjodu 2021-2027 hija li jikkontribwixxi għat-tkabbir ekonomiku u l-kompetittività Ewropej sostenibbli billi jsaħħaħ il-kapaċità tal-innovazzjoni tal-Istati Membri u tal-Unjoni. Huwa għandu jagħmel dan billi jippromwovi u jintegra l-edukazzjoni, ir-riċerka u l-innovazzjoni tal-ogħla standards.

                  L-EIT se jkompli jopera primarjament permezz tal-Komunitajiet ta’ Konoxxenza u Innovazzjoni (KKI) tiegħu, li huma sħubiji Ewropej fuq skala kbira li jindirizzaw sfidi soċjetali speċifiċi. Se jkompli jsaħħaħ l-ekosistemi tal-innovazzjoni madwarhom billi jrawwem l-integrazzjoni tat-tliet naħat tat-Trijangolu tal-Għarfien. Kull KKI se jżomm l-istruttura organizzazzjonali tagħha, abbażi taċ-“Ċentri ta’ Kolokazzjoni”, li huma ċ-ċentri ġeografiċi li jlaqqgħu flimkien lill-atturi tat-Trijangolu tal-Għarfien u li jippermettu prossimità ġeografika u kollaborazzjoni aktar mill-qrib.

                  L-EIT se jimplimenta attivitajiet li jkollhom l-għan li:

                  (1)Isaħħu l-ekosistemi tal-innovazzjoni sostenibbli madwar l-Ewropa;

                  (2) Irawmu l-iżvilupp ta’ ħiliet intraprenditorjali u tal-innovazzjoni f’perspettiva ta’ tagħlim tul il-ħajja u li jappoġġjaw it-trasformazzjoni intraprenditorjali tal-HEIs tal-UE;

                  (3)Iġibu soluzzjonijiet ġodda għall-isfidi globali għas-suq.

                  Fit-twettiq tal-attivitajiet tiegħu, l-EIT se jiżviluppa sinerġiji u jġib valur miżjud fi ħdan Orizzont Ewropa. L-implimentazzjoni se sseħħ permezz ta’ appoġġ lill-KKI u attivitajiet ikkoordinati mill-EIT.

                  Appoġġ lill-KKI:

                  L-EIT se jikkonsolida t-tmien KKI eżistenti, irawwem it-tkabbir u l-impatt tagħhom, u jakkumpanja t-tranżizzjoni tagħhom għas-sostenibbiltà finanzjarja. B’mod partikolari, dan jikkonċerna l-ewwel mewġa ta’ tliet KKI mnedija fl-2009 (EIT Klima, EIT Diġitali u EIT InnoEnergy), li l-ftehimiet qafas ta’ sħubija tagħhom se jintemmu wara l-2024.

                  L-EIT se jniedi wkoll żewġ KKI ġodda f’oqsma tematiċi speċifiċi sabiex jindirizza l-isfidi u l-ħtiġijiet soċjetali globali futuri emerġenti (sejħiet previsti fl-2021 u l-2024).

                  L-EIT se jipprovdi appoġġ lill-KKI li qegħdin imexxu portafolli ta’ attivitajiet tat-trijangolu tal-għarfien permezz ta’:

                  1- Attivitajiet ta’ edukazzjoni u taħriġ b’komponenti intraprenditorjali b’saħħithom għat-taħriġ tal-ġenerazzjoni li jmiss ta’ talenti, inklużi t-tfassil u l-implimentazzjoni ta’ programmi bit-tikketta tal-EIT, b’mod partikolari fil-livell ta’ masters u dottorat (it-Tikketta tal-EIT);

                  2- Attivitajiet li jappoġġjaw l-innovazzjoni għall-iżvilupp ta’ prodotti u servizzi li jindirizzaw opportunità speċifika ta’ negozju;

                  3- Attivitajiet għall-ħolqien u l-appoġġ tan-negozju, bħal skemi ta’ aċċelleratur li jgħinu lill-imprendituri jsarrfu l-ideat tagħhom f’impriżi ta’ suċċess u jħaffu l-proċess ta’ tkabbir.

                  Attivitajiet ikkoordinati mill-EIT:

                  L-EIT se jimmira li jappoġġja lill-istituzzjonijiet tal-edukazzjoni għolja (HEIs) sabiex jintegraw aħjar fil-ktajjen tal-valur tal-innovazzjoni u fl-ekosistemi. L-EIT se jimplimenta, permezz tal-KKI tiegħu, azzjoni ta’ appoġġ li tlaqqa’ flimkien fi proġetti l-HEIs u parteċipanti ewlenin oħra fl-innovazzjoni, bħalma huma n-negozji, sabiex jaħdmu fuq oqsma strateġiċi ta’ żvilupp tal-kapaċità. Is-sħab jikkondividu miri komuni u jaħdmu flimkien sabiex jiksbu riżultati u eżiti li huma ta’ benefiċċju reċiproku. L-azzjoni se tiżgura approċċ inklużiv sabiex tattira HEIs lil hinn mis-sħab tal-KKI; approċċ interdixxiplinarju u intersettorjali; u konnessjoni mal-Istrateġija ta’ Speċjalizzazzjoni Intelliġenti tal-Kummissjoni Ewropea, pjattaformi tematiċi rilevanti u l-RIS tal-EIT.

                  Permezz tal-Iskema ta’ Innovazzjoni Reġjonali u l-attivitajiet ġodda kkoordinati mill-EIT, l-EIT se jżid is-sensibilizzazzjoni reġjonali tiegħu fir-rigward tal-innovazzjoni u l-impatt relatat.

               1.4.2.
                     Il-valur miżjud tal-involviment tal-Unjoni (dan jista’ jirriżulta minn fatturi differenti, eż. titjib fil-koordinazzjoni, ċertezza tad-dritt, effettività akbar jew komplementarjetajiet). Għall-finijiet ta’ dan il-punt, “valur miżjud tal-involviment tal-Unjoni” huwa l-valur li jirriżulta mill-intervent tal-Unjoni li huwa addizzjonali għall-valur li altrimenti kien jinħoloq mill-Istati Membri waħidhom

                  Raġunijiet għal azzjoni fil-livell Ewropew (ex ante)

                  In-natura u l-iskala tal-isfidi tal-innovazzjoni jirrikjedu l-mobilizzazzjoni tal-parteċipanti u r-riżorsi fuq skala Ewropea, permezz tat-trawwim ta’ kollaborazzjoni transfruntiera. Jeħtieġ li s-silos jinqasmu bejn id-dixxiplini u tul il-ktajjen ta’ valur u li jitrawwem l-istabbiliment ta’ ambjent favorevoli għal skambju effettiv tal-għarfien u l-kompetenzi, kif ukoll għall-iżvilupp u l-attrazzjoni ta’ talenti intraprenditorjali.

                  Il-valutazzjoni tal-impatt ta’ Orizzont Ewropa identifikat dgħufijiet strutturali speċifiċi fil-kapaċità tal-innovazzjoni tal-UE li jeħtieġ li jiġu indirizzati fil-livell tal-UE u li se jkunu l-enfasi tal-kontribuzzjonijiet tal-EIT. B’mod partikolari, jeħtieġ li l-Istituzzjonijiet Ewropej tal-Edukazzjoni Għolja jistimolaw l-intraprenditorja, jegħlbu l-konfini dixxiplinarji u jistituzzjonalizzaw il-kollaborazzjonijiet b’saħħithom, mhux dixxiplinarji u tal-industrija akkademika madwar l-UE kollha. L-aċċess għat-talent intraprenditorjali, flimkien mal-aċċess għas-servizzi professjonali, il-kapital u s-swieq fil-livell tal-UE, u t-tlaqqigħ ta’ atturi tal-innovazzjoni ewlenin flimkien sabiex jaħdmu għal għan komuni, huma ingredjenti ewlenin għat-trawwim ta’ ekosistema tal-innovazzjoni. Hemm ħtieġa li jiġu kkoordinati l-isforzi mal-UE kollha sabiex tinħoloq massa kritika ta’ raggruppamenti u ekosistemi intraprenditorjali interkonnessi mal-UE kollha. Dan il-livell ta’ kobor u skala ta’ intervent imur lil hinn minn dak li l-Istati Membri jistgħu jagħmlu waħidhom u jirrikjedi intervent fil-livell tal-UE.

                  Valur miżjud tal-Unjoni li mistenni jiġi ġġenerat (ex post)

                  L-EIT huwa mistenni li jilħaq l-għanijiet tiegħu għall-perjodu 2021-2027 kif deskritti fil-proposta ta’ Orizzont Ewropa. Il-benefiċċju speċifiku tal-investiment tal-UE fl-EIT se jirriżulta fi:

                  - il-ħolqien ta’ ambjenti ġodda li jwasslu għal kollaborazzjoni u innovazzjoni;

                  - kapaċitajiet ta’ innovazzjoni aktar b’saħħithom tal-akkamediċi u tas-settur tar-riċerka;

                  - ġenerazzjoni ġdida ta’ nies intraprenditorjali;

                  - il-ħolqien u l-iżvilupp ta’ impriżi innovattivi;

                  - sensibilizzazzjoni reġjonali usa’ tal-attivitajiet ta’ innovazzjoni tal-EIT.

               1.4.3.
                     Tagħlimiet meħuda minn esperjenzi simili fl-imgħoddi

                  L-EIT twaqqaf fl-2008 sabiex jindirizza l-isfidi soċjetali ewlenin billi jtejjeb il-kapaċità tal-innovazzjoni u l-prestazzjoni tal-UE. Fl-2017, l-evalwazzjoni ta’ nofs it-terminu tal-EIT ikkonkludiet li l-EIT għadu rilevanti ħafna u għandu valur miżjud ċar tal-UE. Ma hemm l-ebda strument ieħor li jibni netwerks ta’ innovazzjoni madwar l-UE kollha ta’ edukazzjoni, riċerka, negozju u partijiet ikkonċernati oħrajn.

                  L-EIT ħoloq ekosistema ta’ innovazzjoni tal-Ewropa b’aktar minn 1200 sieħeb min-negozju, ir-riċerka u l-edukazzjoni, organizzati fi 8 Komunitajiet ta’ Konoxxenza u Innovazzjoni (KKI) mifruxa fuq aktar minn 40 ċentru ta’ kolokazzjoni. Aktar minn 50 % tas-sħab mis-settur tan-negozju (l-industrija, l-SMEs u n-negozji ġodda) juru li l-istrument huwa qrib is-suq. Il-Komunità tal-EIT iġġib dawn ir-riżultati: ’il fuq minn 600 prodott u servizz ġodda mnedija fis-suq, aktar minn 1 250 negozju ġdid u impriżi innovattivi appoġġjati, aktar minn EUR 890 miljun ta’ investiment estern; u aktar minn 6 000 impjieg maħluqa. L-ewwel koorti ta’ madwar 1 700 persuna gradwata minn korsijiet fil-livell ta’ masters bit-tikketta tal-EIT issa qegħdin jidħlu fis-suq tax-xogħol.

                  Id-disinn tal-EIT bħala korp indipendenti tippermettilu jkun flessibbli, awtonomu, immexxi min-negozju u b’aġilità fit-teħid tad-deċiżjonijiet. Iż-żmien għall-għotja huwa ta’ 4 xhur meta mqabbel ma’ medja ta’ 6 xhur f’Orizzont 2020. Ir-regoli għall-finanzjament kompetittiv, is-sostenibbiltà finanzjarja u s-simplifikazzjoni jrawmu l-innovazzjoni fil-KKI. Il-kostijiet amministrattivi tal-EIT huma baxxi ħafna b’inqas minn 2 % tal-baġit totali mqabbla mal-medja ta’ 4,6 % irrapportata għal Orizzont 2020.

                  Għall-perjodu 2021-2027, it-titjib ewlieni fl-EIT se jimmira b’mod partikolari lejn:

                  - Is-simplifikazzjoni ulterjuri tal-proċeduri għall-ġestjoni effiċjenti tal-KKI (eż. bl-introduzzjoni ta’ mekkaniżmu ġdid ta’ kofinanzjament, il-multiannwalità tal-għotjiet, eċċ.).

                  - L-appoġġ għal integrazzjoni aħjar tal-HEIs fil-ktajjen ta’ valur tal-innovazzjoni u fl-ekosistemi

                  - L-indirizzar ta’ sfidi aktar globali permezz tat-tnedija ta’ 2 KKI ġodda

                  - It-tisħiħ tal-ftuħ u t-trasparenza tal-KKI u l-allinjament tagħhom mal-approċċ propost għas-Sħubiji Ewropej taħt Orizzont Ewropa

                  - Iż-żieda tal-impatt tal-EIT fil-livelli lokali u reġjonali u, b’mod partikolari, f’pajjiżi bi prestazzjoni aktar baxxa fl-innovazzjoni

                  - Iż-żieda tal-viżibbiltà tal-azzjoni tal-EIT fl-Istati Membri u lil hinn minnhom

                  - Iż-żieda tas-sinerġiji u tal-komplementarjetajiet ma’ strumenti oħrajn ta’ Orizzont Ewropa u strumenti oħrajn tal-UE u tal-Istati Membri

               1.4.4.
                     Kompatibbiltà u sinerġija possibbli ma’ strumenti xierqa oħra

                  Billi jibni fuq il-kamp ta’ applikazzjoni wiesa’ tal-azzjoni u r-rwol distintiv tiegħu, l-EIT jinsab f’pożizzjoni tajba sabiex joħloq sinerġiji u jipprovdi komplementarjetajiet ma’ programmi jew strumenti oħrajn tal-UE, inkluż billi jsaħħaħ l-appoġġ tiegħu lill-KKI fl-attivitajiet ta’ ppjanar u implimentazzjoni tagħhom. Il-lista mhux eżawrjenti ta’ hawn taħt toffri eżempji konkreti fejn l-EIT se jikkontribwixxi għal sinerġiji għal żmien medju sa twil fi ħdan Orizzont Ewropa u lil hinn minnu.

                  Orizzont Ewropa: Huma mistennija sinerġiji qawwija bejn l-EIT u l-Programm Orizzont Ewropa kollu. B’mod partikolari, is-sinerġiji mal-KEI se jkunu kruċjali għall-impatt tal-Pilastru Innovazzjoni Miftuħa, kif ukoll għall-appoġġ għall-ekosistemi.

                  Fil-Pilastru [Sfidi Globali u Kompetittività Industrijali], permezz tal-KKI tiegħu, l-EIT jista’ jikkollabora mas-Sħubiji Ewropej, jikkontribwixxi għall-missjonijiet, jappoġġja l-miżuri min-naħa tad-domanda u jipprovdi servizzi ta’ sfruttament sabiex jagħti spinta lit-trasferiment tat-teknoloġija u jħaffef il-kummerċjalizzazzjoni tar-riżultati miksuba mir-raggruppamenti tematiċi jew minn sħubiji Ewropej oħrajn.

                  Erasmus: L-Erasmus u l-EIT se jistabbilixxu sinerġiji bejn il-komunitajiet rispettivi tagħhom. Il-kooperazzjoni se tkun immirata lejn l-iżgurar ta’ aċċess għall-istudenti tal-Erasmus li jipparteċipaw f’istituzzjonijiet sħab tal-edukazzjoni u t-taħriġ tal-KIC għall-iskejjel tas-sajf tal-KKI jew għal attivitajiet ta’ taħriġ rilevanti oħrajn (pereżempju, dwar il-ġestjoni tal-innovazzjoni u l-intraprenditorija) u l-istabbiliment ta’ kuntatti man-netwerk ta’ alumni tal-KKI.

                  Se jiġu żgurati sinerġiji, fejn possibbli, mal-inizjattiva tal-Universitajiet Ewropej li jistgħu jgħinu fl-integrazzjoni tal-attivitajiet edukattivi u ta’ taħriġ tal-EIT sabiex jintlaħaq impatt sistemiku.

                  Programm Ewropa Diġitali (DEP): Iċ-ċentri ta’ kolokazzjoni tal-KKI se jikkollaboraw maċ-Ċentri Ewropej ta’ Innovazzjoni Diġitali sabiex jappoġġjaw it-trasformazzjoni diġitali tal-industrija u tal-organizzazzjonijiet tas-settur pubbliku.

                  Fondi tal-Politika ta’ Koeżjoni (b’mod partikolari l-FEŻR u l-FSIE+): Il-KKI tal-EIT, permezz taċ-ċentri ta’ kolokazzjoni tagħhom, se jippromwovu l-kooperazzjoni reġjonali u transreġjonali bejn l-atturi tat-trijangolu tal-għarfien (l-edukazzjoni, ir-riċerka, in-negozju) u l-awtoritajiet maniġerjali, f’sinerġija mal-ħidma tal-Kummissjoni Ewropea fir-rigward tal-kooperazzjoni interreġjonali u investimenti fi prijoritajiet ta’ speċjalizzazzjoni intelliġenti relatati.

                  InvestEU: Il-KKI tal-EIT se jfittxu l-kollaborazzjoni taċ-Ċentru ta’ Konsulenza għall-InvestEU sabiex jipprovdu appoġġ tekniku u assistenza lill-impriżi appoġġjati mill-KKI għat-tħejjija, l-iżvilupp u l-implimentazzjoni ta’ proġetti.

                  Ewropa Kreattiva: Il-Programm se jkun speċifikament rilevanti għall-attivitajiet ta’ KKI futura dwar is-CCI. Se jiġu żviluppati sinerġiji u komplementarjetajiet b’saħħithom mal-programm f’oqsma bħall-ħiliet kreattivi, l-impjiegi u l-mudelli tan-negozju.

               1.5.
                     Durata u impatt finanzjarju

               X durata limitata

               X
                     fis-seħħ minn [01/01]2021 sal-[31/12]2027

               X
                     L-impatt finanzjarju mill-2021 sal-2027 għall-approprjazzjonijiet tal-impenji u mill-2021 sal-2029 għall-approprjazzjonijiet tal-pagamenti.

               ◻ tul ta’ żmien mhux limitat

               Implimentazzjoni b’perjodu ta’ bidu mill-SSSS sal-SSSS,

               segwit minn tħaddim fuq skala sħiħa.

               1.6.
                     Mod(i) ta’ ġestjoni ppjanat(i)
                  10

               ◻ Ġestjoni diretta mill-Kummissjoni

               ◻ mid-dipartimenti tagħha, inkluż mill-persunal tagħha fid-delegazzjonijiet tal-Unjoni;

               ◻
                     mill-aġenziji eżekuttivi

               ◻ Ġestjoni kondiviża mal-Istati Membri

               X Ġestjoni indiretta billi l-kompiti tal-implimentazzjoni tal-baġit jiġu fdati lil:

               ◻ pajjiżi terzi jew lill-korpi nnominati minnhom;

               ◻ organizzazzjonijiet internazzjonali u l-aġenziji tagħhom (iridu jiġu speċifikati);

               ◻il-BEI u l-Fond Ewropew tal-Investiment;

               X korpi msemmija fl-Artikoli 70 u 71 tar-Regolament Finanzjarju;

               ◻ korpi rregolati bil-liġi pubblika;

               ◻ korpi rregolati bil-liġi privata b’missjoni ta’ servizz pubbliku safejn jipprovdu garanziji finanzjarji adegwati;

               ◻ korpi rregolati bil-liġi privata ta’ Stat Membru li jkunu fdati bl-implimentazzjoni ta’ sħubija pubblika-privata u li jipprovdu garanziji finanzjarji adegwati;

               ◻ persuni fdati bl-implimentazzjoni ta’ azzjonijiet speċifiċi fil-PESK skont it-Titolu V tat-TUE u li huma identifikati fl-att bażiku rilevanti.

               Jekk jiġi indikat aktar minn mod wieħed ta’ ġestjoni, jekk jogħġbok ipprovdi d-dettalji fit-taqsima “Kummenti”.

               2.
                     MIŻURI TA’ ĠESTJONI

               2.1.
                     Regoli ta’ monitoraġġ u ta’ rapportar

               Speċifika l-frekwenza u l-kundizzjonijiet.

                  L-EIT se japplika qafas ta’ monitoraġġ u evalwazzjoni li jippermetti l-flessibbiltà fil-livelli rilevanti kollha u jiżgura l-koerenza mal-għanijiet ġenerali ta’ Orizzont Ewropa u l-impatti mfittxija. B’mod partikolari, se jiġu żgurati ċrieki vizzjużi bejn il-Kummissjoni, l-EIT u l-KKI sabiex l-għanijiet jiġu indirizzati b’mod konsistenti, koerenti u effiċjenti.

                  MONITORAĠĠ

                  Il-monitoraġġ tal-EIT se jiġi stabbilit skont is-saffi li ġejjin:

                  1. Il-monitoraġġ tal-implimentazzjoni tal-baġit operattiv tiegħu, prinċipalment permezz tal-KKI, se jkun kompitu primarju tal-EIT. Il-Kummissjoni se tieħu sehem fit-tfassil konġunt tal-għodod rilevanti kollha tal-impatt u l-monitoraġġ żviluppati jew applikati mill-EIT sabiex jiġu żgurati l-kompatibbiltà u l-konsistenza mas-sistema ta’ monitoraġġ ġenerali ta’ Orizzont Ewropa, inklużi l-mogħdijiet tal-impatt ewlenin, il-qafas tal-kriterji għas-Sħubiji Ewropej u l-Proċess tal-Ippjanar Strateġiku.

                  Se tkun ir-responsabbiltà tal-EIT li jissorvelja regolarment il-prestazzjoni operattiva u r-riżultati tal-KKI u li jadatta s-sistemi ta’ monitoraġġ tiegħu kontinwament. Ir-riżultati ta’ tali monitoraġġ se jiddaħħlu fil-proċessi tal-ippjanar tan-negozju tal-KKI u fit-teħid tad-deċiżjonijiet tal-EIT dwar l-allokazzjoni tal-baġit, it-tħejjija tal-ftehimiet qafas ta’ sħubija u l-ftehimiet ta’ għotjiet speċifiċi mal-KKI bħala benefiċjarji.

                  2. Il-monitoraġġ tal-attivitajiet proprji tal-EIT (l-outputs, ir-riżultati u l-impatti tal-attivitajiet) se jikkombina l-indikaturi kwantitattivi u kwalitattivi f’perspettiva ta’ żmien medju. Wara l-għoti tal-awtonomija finanzjarja sħiħa lill-EIT f’Jannar 2018, ġie ffirmat Memorandum ta’ Qbil (MtQ) bejn l-EIT u l-Kummissjoni (DĠ EAC). Dan il-MtQ jiddefinixxi l-modalitajiet ta’ kooperazzjoni bejniethom u l-arranġamenti dettaljati li jikkonċernaw l-għoti tal-kontribuzzjoni finanzjarja mill-baġit ġenerali tal-Unjoni Ewropea lill-EIT.

                  Dan il-monitoraġġ tal-attivitajiet tal-EIT se jsegwi l-livell ta’ kisba tal-ASI u tad-Dokument Uniku ta’ Programmazzjoni permezz tal-analiżi tal-indikaturi tiegħu. Huwa se jkejjel ukoll, pereżempju, il-prestazzjoni tal-EIT fl-għoti ta’ appoġġ lill-KKI, il-ġestjoni tal-proġetti marbuta mal-attivitajiet ikkoordinati mill-EIT, l-intensità u l-kopertura ta’ avveniment ta’ tqajjim ta’ kuxjenza u sensibilizzazzjoni (l-għadd ta’ avvenimenti ta’ workshops u tal-aħjar prattika), it-tixrid u l-attivitajiet internazzjonali u l-impatt tal-EIT fl-aġendi usa’ tal-politika Ewropea dwar l-innovazzjoni, ir-riċerka u l-edukazzjoni.

                  3.

                  L-evalwazzjonijiet perjodiċi tal-attivitajiet tal-EIT, inklużi dawk ġestiti permezz tal-KKI, se jitwettqu mill-Kummissjoni fl-2023 u fl-2026 f’konformità mar-Regolament dwar l-EIT u r-Regolament dwar Orizzont Ewropa. Dawk l-evalwazzjonijiet se jivvalutaw l-effettività, l-effiċjenza, ir-rilevanza, il-koerenza u l-valur miżjud tal-UE tal-attivitajiet tal-EIT. Huma se jkunu bbażati fuq evalwazzjonijiet esterni indipendenti u se jiddaħħlu fl-evalwazzjonijiet ta’ nofs it-terminu u ex post tal-programm ġenerali Orizzont Ewropa bil-ħsieb li jiġu żgurati sinerġiji bejn l-EIT u partijiet oħrajn tal-programm. Barra minn hekk, il-Kummissjoni tista’ fi kwalunkwe ħin twettaq aktar evalwazzjonijiet dwar temi jew suġġetti ta’ rilevanza strateġika. Is-sinerġiji tal-attivitajiet ippjanati tal-EIT ma’ programmi oħrajn tal-UE jenħtieġ li jiġu żgurati permezz tal-valutazzjoni mill-Kummissjoni tad-Dokument Uniku ta’ Programmazzjoni tal-EIT.

                  RAPPORTAR

                  L-EIT huwa korp tal-Unjoni li jirċievi sussidju mill-baġit tal-Unjoni Ewropea. Minn perspettiva ta’ kontroll u ġestjoni finanzjarja, l-EIT se jkun ittrattat bħal korpi oħrajn stabbiliti skont it-Trattat. Dan ifisser li l-Ftehim Interistituzzjonali
                     11
                   bejn il-Parlament Ewropew, il-Kunsill u l-Kummissjoni dwar id-dixxiplina baġitarja, dwar il-kooperazzjoni fi kwistjonijiet baġitarji u dwar ġestjoni finanzjarja tajba, japplika għall-EIT.

                  . Fir-rigward tar-rapportar dwar l-implimentazzjoni tas-sistema ta’ monitoraġġ:

                  • Id-Dokument Uniku ta’ Programmazzjoni (SPD) tal-EIT, li jiġi adottat kull sena, fih programm ta’ ħidma pluriennali (n+3) u programm ta’ ħidma annwali (n+1). Dawn il-programmi ta’ ħidma għandhom jistabbilixxu l-programmazzjoni strateġika ġenerali għas-snin minn n+1 sa n+3, inklużi l-għanijiet, ir-riżultati mistennija u l-indikaturi tal-prestazzjoni sabiex tiġi mmonitorjata l-kisba tal-għanijiet u tar-riżultati.  Barra minn hekk, l-SPD se jkun fih, fost l-oħrajn, stima tad-dħul u l-infiq tiegħu; dokument ta’ programmazzjoni tar-riżorsi; informazzjoni dwar il-politika tal-bini tiegħu; strateġija għall-kisba ta' titjib fl-effiċjenza u sinerġiji; strateġija għall-ġestjoni organizzazzjonali u s-sistemi ta’ kontroll intern, inkluża l-istrateġija kontra l-frodi tagħhom kif aġġornata l-aħħar u indikazzjoni tal-miżuri maħsuba sabiex jipprevjenu r-rikorrenza ta’ każijiet ta’ kunflitt ta’ interess, irregolaritajiet u frodi.

                  • Ir-Rapport Annwali tal-Attività (AAR) għas-sena preċedenti (n-1) se jinkludi r-riżultati tal-proċess ta’ monitoraġġ għal n-1 u jiddeskrivi kif u sa liema punt intlaħqu l-għanijiet. L-AAR jenħtieġ li jqis ir-Rapporti dwar il-Kostijiet u l-Prestazzjoni tal-KKI għas-sena preċedenti (n-1) tal-operazzjonijiet tagħhom.

                  Il-kundizzjonijiet tar-rapportar tal-KKI ġew stabbiliti skont il-Ftehim Qafas ta’ Sħubiji u l-Ftehimiet tal-Għotjiet (rapportar tal-prestazzjoni u tal-kostijiet). Sabiex jiżdiedu l-effiċjenza u l-kosteffettività u abbażi tal-esperjenza miksuba mill-EIT matul l-implimentazzjoni tal-ftehimiet tal-għotjiet mill-KKI, se jiġu implimentati għadd ta’ miżuri ta’ simplifikazzjoni fil-proċess tal-ġestjoni tal-għotjiet, li l-miri ewlenin tagħhom se jkunu li jitnaqqas l-ammont ta’ xogħol amministrattiv għall-KKI u li tiżdied il-kwalità tad-data miġbura.

               2.2.
                     Sistema jew sistemi ta’ ġestjoni u ta’ kontroll

               2.2.1.
                     Ġustifikazzjoni tal-mod(i) ta’ ġestjoni, il-mekkaniżmu/i għall-implimentazzjoni tal-finanzjament, il-modalitajiet ta’ pagament u l-istrateġija ta’ kontroll proposta

                  Bħala korp integrat bis-sħiħ fil-programm Orizzont Ewropa, il-mekkaniżmi ta’ implimentazzjoni tal-finanzjament, il-modalitajiet ta’ pagament u l-istrateġija ta’ kontroll proposti huma allinjati ma’ dawk ta’ Orizzont Ewropa sabiex jiżguraw li l-benefiċjarji u l-partijiet ikkonċernati jesperjenzaw approċċ konsistenti fir-rigward tar-regoli ta’ eliġibbiltà u l-ġestjoni finanzjarja tajba.

                  Il-prestazzjoni tal-EIT fil-perjodu 2014-2020, b’rata ta’ żbalji misjuba li hija konsistentement taħt it-2 %, hija waħda mill-aqwa fil-familja tar-riċerka, u minħabba d-disinn personalizzat tagħha, tikkombina r-rati baxxi ta’ żbalji ma’ approċċ ta’ kontroll li, permezz ta’ użu bir-reqqa tal-esternalizzazzjoni, iżomm il-kostijiet tal-kontroll baxxi, filwaqt li jżomm l-effettività u l-effiċjenza.

               2.2.2.
                     Informazzjoni dwar ir-riskji identifikati u s-sistema/i ta’ kontroll intern stabbiliti għall-mitigazzjoni tagħhom

                  Filwaqt li jqis il-ħtieġa ċara li l-baġit Ewropew jiġi ġestit b’mod effiċjenti u effettiv, u sabiex jiżgura ġestjoni finanzjarja tajba, l-EIT għandu fis-seħħ sistema ta’ kontroll intern sabiex jagħti assigurazzjoni raġonevoli li l-errur matul il-perjodu ta’ nfiq pluriennali jkun fi ħdan, u tabilħaqq inqas minn, il-limiti proposti taħt Orizzont Ewropa. Il-qafas ta’ kontroll intern tal-EIT se jibni wkoll fuq: l-Istandards ta’ Kontroll Intern tal-Kummissjoni, il-proċeduri proprji tal-EIT, il-kontrolli ex ante tal-infiq iddikjarat kollu tal-KKI ffinanzjati mill-EIT, iċ-ċertifikati tal-awditjar, iċ-ċertifikazzjoni ex ante tal-metodoloġiji tad-dikjarazzjoni tal-kostijiet, l-awditi ex post fuq kampjun ta’ pretensjonijiet, ir-riżultati tal-proġetti u l-evalwazzjoni esterna.

                  L-EIT għandu fis-seħħ l-istruttura organizzazzjonali u s-sistemi u l-proċeduri ta’ kontroll u ġestjoni interni adattati għat-twettiq tad-dmirijiet tal-EIT. Dan sar f’konformità mal-istandards adottati mill-Bord tat-Tmexxija abbażi ta’ standards ekwivalenti stabbiliti mill-Kummissjoni, u wara li ġew debitament ikkunsidrati r-riskji assoċjati mal-ambjent tal-ġestjoni u n-natura tal-azzjoni ffinanzjata.

                  L-Eżerċizzju tal-Ġestjoni tar-Riskji jsir fuq bażi annwali sabiex jittaffew kwalunkwe riskju marbut mal-implimentazzjoni tal-attivitajiet kollha tal-EIT. F’dan il-kuntest, l-EIT jenħtieġ li jqis, meta jistabbilixxi l-qafas ta’ kontroll intern, ir-riskji tal-attivitajiet implimentati, il-karatteristiċi speċifiċi tal-popolazzjoni u r-rikorrenza tal-benefiċjarji, il-frekwenza tal-għotjiet mogħtija u d-daqs tat-tranżazzjonijiet, kif ukoll l-evitar ta’ kwalunkwe sovrapożizzjoni tal-finanzjament.

                  Għadd ta’ miżuri ta’ simplifikazzjoni implimentati mill-2014 irriżultaw fit-tnaqqis tar-rati ta’ errur. Ir-rata ta’ errur identifikata li tirriżulta mill-verifika ex post tal-għotjiet tal-EIT hija ferm taħt il-livell ta’ materjalità ta’ 2 %.

                  Is-sistema ta’ kontroll stabbilita mill-EIT tipprovdi assigurazzjoni raġonevoli li hija tikseb ġestjoni adegwata tar-riskji relatati mal-effettività u l-effiċjenza tal-operazzjonijiet, tassigura l-legalità u r-regolarità tat-tranżazzjonijiet sottostanti u tikseb bilanċ bejn il-fiduċja u l-kontroll. Bħala parti mis-sistema ta’ kontroll implimentata mill-EIT, l-istrateġija tal-awditjar hija bbażata fuq l-awditjar finanzjarju ta’ kampjun rappreżentattiv tal-infiq fil-baġit kollu tal-EIT, b’mod partikolari permezz tal-għotjiet annwali mogħtija lill-KKI fuq bażi annwali. Dan il-kampjun rappreżentattiv jista’ jkun ikkomplementat minn għażla bbażata fuq valutazzjoni tar-riskji relatati mal-infiq matul il-kontrolli ex ante ta’ 100 % tal-pretensjonijiet u l-esperjenza miksuba se tintuża fil-valutazzjoni tal-qafas ta’ kontroll tal-valutazzjoni tar-riskji għall-implimentazzjoni tal-għotjiet. L-awditi tal-infiq se jkomplu jitwettqu b’mod koerenti f’konformità mal-prinċipji tal-ekonomija, l-effiċjenza u l-effettività.

                  Fir-rigward tal-Qafas ta’ kontroll intern tal-EIT, l-EIT żviluppa strateġija ġenerali, inkluża struttura superviżorja, dwar l-implimentazzjoni ta’ proċessi ta’ kontroll intern li jappoġġjaw iċ-ċiklu tal-ħajja kollu tan-nefqa. Il-maniġment superjuri tiegħu jiżgura li din l-istrateġija ġenerali tkun aċċettata formalment mill-Bord tat-Tmexxija u eventwalment tiġi implimentata. L-elementi ewlenin ta’ din l-istrateġija huma eżerċizzju ta’ ppjanar u rapportar skont l-istandards tal-Kummissjoni u marbut mal-approċċ ta’ Ġestjoni tar-Riskji. Barra minn hekk, l-EIT żviluppa wkoll għadd ta’ Proċeduri Operattivi Standard (SOP). L-SOP huma struzzjonijiet dettaljati bil-miktub maħsuba sabiex tinkiseb l-uniformità tal-prestazzjoni ta’ proċess speċifiku; l-istruzzjonijiet ġeneralment ikopru aktar minn kompitu jew qasam wieħed fl-EIT, f’Unità, Taqsima jew timijiet.

                  Iċ-ċertifikati tal-awditjar fuq ir-rapporti finanzjarji jiġu pprovduti mill-KKI u mis-sħab differenti, fejn l-awdituri indipendenti kkuntrattati mill-EIT jiċċertifikaw il-legalità u l-konformità tal-ammonti ddikjarati fir-rapporti finanzjarji.

               2.2.3.
                     Stima u ġustifikazzjoni tal-kosteffettività tal-kontrolli (proporzjon tal-“kostijiet tal-kontroll ÷ il-valur tal-fondi relatati ġestiti”) u valutazzjoni tal-livelli mistennija tar-riskju ta’ errur (mal-ħlas u fl-għeluq)

                  Abbażi tal-aktar stima riċenti, il-kostijiet tal-kontrolli tal-EIT huma taħt it-3 % tal-fondi ġestiti, flimkien ma’ riskju ta’ errur ta’ 1 %. L-azzjonijiet korrettivi jiġu applikati regolarment permezz ta’ ċertifikati dwar ir-rapporti finanzjarji u l-awditi ex post. Il-kombinazzjoni ta’ approċċ ta’ esternalizzazzjoni ta’ daqs żgħir u effettiv u effiċjenti tippermetti li l-kostijiet tal-kontrolli jibqgħu baxxi u li l-livell ta’ assigurazzjoni jkun suffiċjenti, kif muri mid-dikjarazzjonijiet ta’ assigurazzjoni riċenti mill-Qorti Ewropea tal-Awdituri.

               2.3.
                     Miżuri għall-prevenzjoni tal-frodi u l-irregolaritajiet

               Speċifika l-miżuri ta’ prevenzjoni u ta’ protezzjoni eżistenti jew previsti, eż. mill-Istrateġija Kontra l-Frodi.

                  L-EIT għandu jieħu miżuri xierqa li jiżguraw li l-interessi finanzjarji tal-Unjoni jkunu protetti.

                  L-EIT huwa ddeterminat li jiġġieled kontra l-frodi fl-istadji kollha tal-proċess tal-ġestjoni tal-għotjiet u f’attivitajiet oħrajn li jiġu implimentati. Id-deċiżjonijiet kollha adottati u l-kuntratti kollha konklużi mill-EIT jistabbilixxu espliċitament li l-Uffiċċju Ewropew Kontra l-Frodi (OLAF) u l-Qorti tal-Awdituri jistgħu jwettqu l-ispezzjonijiet fuq il-post tad-dokumenti tal-kuntratturi u s-subkuntratturi kollha li rċevew fondi tal-Unjoni, inklużi dawk fl-istabbilimenti tal-benefiċjarji finali.

                  Mill-2015, l-EIT kellu Strateġija Kontra l-Frodi f’konformità ma’ dik tal-Kummissjoni u qiegħed itejjeb kontinwament il-miżuri tiegħu sabiex jipprevjeni u jidentifika l-frodi.

               3.
                     IMPATT FINANZJARJU STMAT TAL-PROPOSTA/TAL-INIZJATTIVA

               3.1.
                     Intestatura tal-qafas finanzjarju pluriennali u l-linji baġitarji ġodda tan-nefqa proposti

                        Linja baġitarja

                        Type of
                        nefqa

                        Kontribuzzjoni

                        01.010101 Nefqa relatata mal-uffiċjali u l-persunal temporanju li jimplimentaw il-programmi ta’ riċerka u innovazzjoni – Orizzont Ewropa

                        01.010102 Persunal estern li jimplimenta l-programmi ta’ riċerka u innovazzjoni – Orizzont Ewropa

                        01.010103 Nefqa oħra fuq il-ġestjoni għall-programmi ta’ riċerka u innovazzjoni – Orizzont Ewropa

                        Intestatura I. Suq Uniku, Innovazzjoni u Diġitali

                        Mhux diff
                           12
                        .

                        minn pajjiżi tal-EFTA
                           13

                        minn pajjiżi kandidati
                           14

                        minn pajjiżi terzi

                        skont it-tifsira tal-Artikolu [21(2)(b)] tar-Regolament Finanzjarju

                        01.02.03.XX L-Istitut Ewropew tal-Innovazzjoni u t-Teknoloġija (EIT)

                        Diff.

                        IVA

                        IVA

                        IVA

                        LE

               3.2.
                     Impatt stmat fuq in-nefqa

               3.2.1.
                     Sommarju tal-impatt stmat fuq in-nefqa

               EUR miljun (sa tliet pożizzjonijiet deċimali)

                        Intestatura tal-qafas finanzjarju
                        pluriennali

                        I

                        Intestatura I. Suq Uniku, Innovazzjoni u Diġitali

                        2021

                        2022

                        2023

                        2024

                        2025

                        2026

                        2027

                        Wara l-2027

                        TOTAL

                        Titolu I Il-Baġit tal-EIT (Spejjeż tal-persunal)
                           15

                        Impenji = Pagamenti

                        (1)

                        5.413

                        5.588

                        5.768

                        5.954

                        6.147

                        6.346

                        6.551

                        41.767

                        Titolu II Baġit tal-EIT (Nefqa operatorja u infrastrutturali)

                        Impenji = Pagamenti

                        (2)

                        1.309

                        1.335

                        1.362

                        1.389

                        1.417

                        1.445

                        1.474

                        9.732

                        Titolu III Il-Baġit tal-EIT (Nefqa operazzjonali). Approprjazzjonijiet operazzjonali (maqsuma skont il-linji baġitarji elenkati taħt 3.1)

                        Impenji

                        (3)

                        386.423

                        394.190

                        402.088

                        410.155

                        418.460

                        426.790

                        435.394

                        2.873.500

                        Pagamenti

                        (4)

                        270.496

                        391.860

                        399.719

                        407.735

                        415.969

                        424.291

                        432.813

                        130.618

                        2.873.500

                        01.02.03.XX L-Istitut Ewropew tal-Innovazzjoni u t-Teknoloġija (EIT) – Approprjazzjonijiet Operazzjonali

                        Impenji

                        (5)=(1)+ (2) +(3)

                        393.145

                        401.113

                        409.218

                        417.499

                        426.024

                        434.581

                        443.419

                         2.925.000

                        Pagamenti

                        (6)=(1)+(2)+(4)

                        277.218

                        398.783

                        406.849

                        415.079

                        423.533

                        432.082

                        440.838

                        130.618

                        2.925.000

                        01.010101 Nefqa relatata mal-uffiċjali u l-persunal temporanju li jimplimentaw il-programmi ta’ riċerka u innovazzjoni – Orizzont Ewropa

                        Impenji = Pagamenti

                        (7)

                        0.527

                        0.545

                        0.565

                        0.584

                        0.605

                        0.626

                        0.648

                        4.100

                        01.010102 Persunal estern li jimplimenta programmi ta’ riċerka u innovazzjoni – HE

                        Impenji = Pagamenti

                        (8)

                        0.108

                        0.110

                        0.113

                        0.115

                        0.117

                        0.119

                        0.122

                        0.804

                        01.010103 Nefqa maniġerjali oħra għall-programmi ta’ riċerka u innovazzjoni – HE

                        Impenji = Pagamenti

                        (9)

                        9.445

                        9.629

                        9.816

                        10.006

                        10.202

                        10.398

                        10.600

                        70.096

                        Approprjazzjonijiet ta’ natura amministrattiva ffinanzjati mill-pakkett tal-programm
                           16

                        Impenji = Pagamenti

                        (10)=(7)+ (8) +(9)

                        10.081

                        10.285

                        10.493

                        10.705

                        10.924

                        11.143

                        11.370

                        75.000

                        Approprjazzjonijiet TOTALI taħt l-INTESTATURA 1 tal-qafas finanzjarju pluriennali għall-EIT

                        Impenji

                        (11) =(5)+(10)

                        403.226

                        411.398

                        419.711

                        428.204

                        436.948

                        445.724

                        454.789

                        3.000.000

                        Pagamenti

                        (12)=(6)+(10)

                        287.299

                        409.068

                        417.342

                        425.784

                        434.456

                        443.225

                        452.208

                        130.618

                        3.000.000

                        Intestatura tal-qafas finanzjarju
                        pluriennali

                        7

                        “Nefqa amministrattiva”

               Din it-taqsima jenħtieġ li timtela bl-użu tad-“data baġitarja ta’ natura amministrattiva” li qabel kollox trid tiġi introdotta

                  fl-Anness għad-Dikjarazzjoni Finanzjarja Leġiżlattiva

                , li jittella’ fid-DECIDE għal finijiet ta’ konsultazzjoni bejn is-servizzi.

               EUR miljun (sa tliet pożizzjonijiet deċimali)

                        Il-Kummissjoni Ewropea

                        2021

                        2022

                        2023

                        2024

                        2025

                        2026

                        2027

                        Wara l-2027

                        TOTAL

                        Approprjazzjonijiet TOTALI taħt l-INTESTATURA 7 tal-qafas finanzjarju pluriennali għall-EIT

                        (Impenji totali = Pagamenti totali)

               EUR miljun (sa tliet pożizzjonijiet deċimali)

                        2021

                        2022

                        2023

                        2024

                        2025

                        2026

                        2027

                        Wara l-2027

                        TOTAL

                        Approprjazzjonijiet TOTALI
                        fl-INTESTATURI kollha
                           tal-qafas finanzjarju pluriennali għall-EIT

                        Impenji

                        403.226

                        411.398

                        419.711

                        428.204

                        436.948

                        445.724

                        454.789

                        3.000.000

                        Pagamenti

                        287.299

                        409.068

                        417.342

                        425.784

                        434.456

                        443.225

                        452.208

                        130.618

                        3.000.000

               3.2.2.
                     Sommarju tal-impatt stmat fuq l-approprjazzjonijiet ta’ natura amministrattiva

               ◻
                     Il-proposta/l-inizjattiva ma teħtieġx l-użu ta’ approprjazzjonijiet ta’ natura amministrattiva

               X
                     Il-proposta/l-inizjattiva tirrikjedi l-użu ta’ approprjazzjonijiet ta’ natura amministrattiva, kif spjegat hawn taħt:

               EUR miljun (sa tliet pożizzjonijiet deċimali)

                        Snin

                        2021

                        2022

                        2023

                        2024

                        2025

                        2026

                        2027

                        TOTAL

                        HEADING 7
                        tal-qafas finanzjarju pluriennali

                        Riżorsi umani

                        Nefqa amministrattiva oħra

                        Subtotal HEADING 7
                        tal-qafas finanzjarju pluriennali

                        Outside HEADING 7
                        tal-qafas finanzjarju pluriennali

                        Riżorsi umani. Linja 01.010101 Uffiċjali u Aġenti temporanji li jimplimentaw programmi ta’ riċerka u innovazzjoni - HE

                        0.527

                        0.545

                        0.565

                        0.584

                        0.605

                        0.626

                        0.648

                        4.100

                        Riżorsi umani. Linja 01.010102 Persunal estern li jimplimenta programmi ta’ riċerka u innovazzjoni - HE

                        0.108

                        0.110

                        0.113

                        0.115

                        0.117

                        0.119

                        0.122

                        0.804

                        Linja 01.010103 Nefqa maniġerjali oħra għall-programmi ta’ riċerka u innovazzjoni - HE

                        9.445

                        9.629

                        9.816

                        10.006

                        10.202

                        10.398

                        10.600

                        70.096

                        Subtotal
                        barra mill-INTESTATURA 7
                        of the multiannual financial framework

                        10.081

                        10.285

                        10.493

                        10.705

                        10.924

                        11.143

                        11.370

                        75.000

                        TOTAL

                        10.081

                        10.285

                        10.493

                        10.705

                        10.924

                        11.143

                        11.370

                        75.000

               L-approprjazzjonijiet meħtieġa għar-riżorsi umani u għal infiq ieħor ta’ natura amministrattiva se jiġu ssodisfati b’approprjazzjonijiet mid-DĠ li diġà jkunu assenjati għall-ġestjoni tal-azzjoni u/jew kienu ġew skjerati mill-ġdid fid-DĠ, flimkien, jekk ikun neċessarju, ma’ kwalunkwe allokazzjoni addizzjonali li tista’ tingħata lid-DĠ maniġerjali skont il-proċedura annwali ta’ allokazzjoni u fid-dawl tal-limitazzjonijiet baġitarji.

               3.2.2.1
                     Ir-rekwiżiti stmati tar-riżorsi umani
                  17

               ◻
                     Il-proposta/l-izjattiva ma teħtieġx l-użu ta’ riżorsi umani.

               X
                     Il-proposta/l-inizjattiva teħtieġ l-użu ta’ riżorsi umani, kif spjegat hawn taħt:

               Stima li trid tiġi espressa f’unitajiet ekwivalenti għall-full-time

                        Snin

                        2021

                        2022

                        2023

                        2024

                        2025

                        2026

                        2027

                        • Pożizzjonijiet fil-pjan ta' stabbiliment (uffiċjali u aġenti temporanji)

                        Il-Kwartieri Ġenerali u l-Uffiċċji ta’ Rappreżentanza tal-Kummissjoni

                        4

                        4

                        4

                        4

                        4

                        4

                        4

                        Delegazzjonijiet

                        Riċerka

                        • Persunal estern (f’unità Ekwivalenti għall-Full-Time: FTE) - AC, AL, END, INT u JED
                           18

                        Intestatura 7

                        Iffinazjati mill-INTESTATURA 7 tal-qafas finanzjarju pluriennali

                        - fil-Kwartieri Ġenerali

                        - fid-Delegazzjonijiet

                        Iffinanzjati mill-pakkett tal-programm
                           19

                        - fil-Kwartieri Ġenerali

                        2

                        2

                        2

                        2

                        2

                        2

                        2

                        - fid-Delegazzjonijiet

                        Riċerka

                        Oħrajn (speċifika)

                        TOTAL

                        6

                        6

                        6

                        6

                        6

                        6

                        6

               Ir-riżorsi umani meħtieġa se jiġu ssodisfati mill-persunal mid-DĠ li diġà jkun assenjat għall-ġestjoni tal-azzjoni u/jew kien ġie skjerat mill-ġdid fid-DĠ, flimkien, jekk ikun neċessarju, ma’ kwalunkwe allokazzjoni addizzjonali li tista’ tingħata lid-DĠ maniġerjali skont il-proċedura annwali ta’ allokazzjoni u fid-dawl tal-limitazzjonijiet baġitarji.

               Deskrizzjoni tal-kompiti li jridu jitwettqu:

                        Uffiċjali u aġenti temporanji

                        - It-tħejjija tal-opinjoni tal-Kummissjoni dwar id-Dokument Uniku ta’ Programmazzjoni (SPD);

                        - It-tħejjija tal-pożizzjoni tal-osservatur tal-Kummissjoni fil-laqgħat tal-Bord tat-Tmexxija tal-EIT;

                        - It-tħejjija tad-deċiżjoni tal-Kummissjoni dwar il-ħatra tal-membri tal-Bord tat-Tmexxija tal-EIT;

                        - Il-koordinazzjoni ġenerali ma’ servizzi oħra tal-Kummissjoni u l-koordinazzjoni u l-allinjament ma’ inizjattivi oħra tal-UE, b’mod partikolari Orizzont Ewropa;

                        - It-tħejjija tal-pożizzjoni tal-Kummissjoni fil-Pjattaforma tal-Partijiet Ikkonċernati tal-EIT;

                        - It-tħejjija tal-pożizzjoni tal-Kummissjoni fil-“Grupp tar-Rappreżentanti tal-Istati Membri”;

                        - L-organizzazzjoni tal-laqgħat annwali bejn il-KKI tal-EIT u s-servizzi tal-Kummissjoni;

                        - Segwitu tas-sejħiet għal KKI ġodda;

                        - Monitoraġġ u evalwazzjoni tal-EIT;

                        - Assigurazzjoni tal-konformità tal-lawrji bit-tikketta tal-EIT mal-azzjonijiet imwettqa fil-kuntest tal-Qasam tal-Edukazzjoni Għolja;

                        - Kompiti relatati mat-tħejjija tal-proċessi tal-Kummissjoni taċ-ċiklu tal-programmazzjoni u l-ippjanar strateġiku (AAR ...) u l-ġestjoni tal-baġit;

                        - Segwitu tal-Awditi mill-Kapaċità tal-Awditjar Intern (IAC) u mis-Servizz tal-Awditjar Intern (IAS) u tal-Qorti Ewropea tal-Awdituri (QEA).

                        Persunal estern

                        - Kontribut għat-tħejjija tal-opinjoni tal-Kummissjoni dwar l-SPD;

                        - Kontribut għall-koordinazzjoni ġenerali ma’ servizzi oħrajn tal-Kummissjoni u l-koordinazzjoni u l-allinjament ma’ inizjattivi oħrajn tal-UE, b’mod partikolari Orizzont Ewropa;

                        - Kontribut għall-pożizzjoni tal-Kummissjoni fil-Pjattaforma tal-Partijiet Ikkonċernati tal-EIT;

                        - Kontribut għall-pożizzjoni tal-Kummissjoni fil-“Grupp tar-Rappreżentanti tal-Istati Membri”;

                        - Kontribut għall-organizzazzjoni tal-laqgħat annwali bejn il-KKI tal-EIT u s-servizzi tal-Kummissjoni;

                        - Segwitu tas-sejħiet għal KKI ġodda;

                        - Kontribut għall-assigurazzjoni tal-konformità tal-lawrji bit-tikketta tal-EIT mal-azzjonijiet imwettqa fil-kuntest tal-Qasam tal-Edukazzjoni Għolja;

                        - Kontribut għat-tħejjija tal-proċessi tal-Kummissjoni taċ-ċiklu tal-programmazzjoni u l-ippjanar strateġiku (AAR ...) u l-ġestjoni tal-baġit;

                        - Kontribut għas-segwitu tal-Awditi (l-IAC, l-IAS u l-QEA).

               3.2.2.2
                     Ir-rekwiżiti stmati tar-riżorsi umani fl-Istitut Ewropew tal-Innovazzjoni u t-Teknoloġija (EIT)

               Stima li trid tiġi espressa f’unitajiet ekwivalenti għall-full-time

                        EIT (f’Budapest)

                        2021

                        2022

                        2023

                        2024

                        2025

                        2026

                        2027

                        Uffiċjali tal-Kummissjoni

                        Li minnhom, AD

                        Li minnhom, AST

                        Li minnhom, AST-SC

                        Aġenti Temporanji

                        Li minnhom, AD

                        40

                        40

                        40

                        40

                        40

                        40

                        40

                        Li minnhom, AST

                        5

                        5

                        5

                        5

                        5

                        5

                        5

                        Li minnhom, AST-SC

                        Aġenti Kuntrattwali

                        23

                        23

                        23

                        23

                        23

                        23

                        23

                        ENS

                        2

                        2

                        2

                        2

                        2

                        2

                        2

                        Total

                        70

                        70

                        70

                        70

                        70

                        70

                        70

               Deskrizzjoni tal-kompiti li jridu jitwettqu:

                        Uffiċjali u aġenti temporanji

                        - Baġit tal-EIT, ippjanar u rapportar;

                        - Aġenda ta’ Simplifikazzjoni tal-EIT;

                        - It-tħejjija tal-mewġiet ġodda tad-deżinjazzjoni u l-għażla tal-KKI;

                        - Il-koordinazzjoni u l-allinjament ma’ inizjattivi oħra tal-UE, b’mod partikolari Orizzont Ewropa;

                        - Pjattaforma tal-Partijiet Ikkonċernati tal-EIT;

                        - “Grupp tar-Rappreżentanti tal-Istati Membri”;

                        - It-tħejjija tal-laqgħat tal-Bord tat-Tmexxija u tal-Kumitat Eżekuttiv tal-EIT;

                        - L-organizzazzjoni ta’ laqgħat u seduti ta’ smigħ bejn l-EIT u l-KKI;

                        - Il-konsolidazzjoni tal-KKI eżistenti;

                        - Il-monitoraġġ u l-evalwazzjoni tal-KKI u tal-attivitajiet ikkoordinati mill-EIT;

                        - L-impatt tal-EIT permezz ta’ kondiviżjoni tal-għarfien, tixrid, sensibilizzazzjoni u skopertura internazzjonali;

                        - It-tfassil u l-ġestjoni tal-attivitajiet ikkoordinati mill-EIT;

                        - It-trawwim ta’ kooperazzjoni u sinerġiji bejn il-KKI;

                        - It-tfassil u l-koordinazzjoni tal-attivitajiet edukattivi mwettqa mill-KKI;

                        - L-implimentazzjoni tal-komunikazzjoni tal-EIT;

                        - It-tnedija u s-segwitu tas-Sejħiet għall-KKI;

                        - Il-ġestjoni tal-Awditi (Servizz tal-awditjar intern, Kapaċità tal-awditjar intern u l-Qorti Ewropea tal-Awdituri).

                        Persunal estern

                        - Kontribut għat-tħejjija tal-mewġiet ġodda tad-deżinjazzjoni u l-għażla ta’ KKI ġodda;

                        - Kontribut għall-aġenda Intraprenditorjali u Edukattiva tal-EIT;

                        - Kontribut għall-Pjattaforma tal-Partijiet Ikkonċernati tal-EIT;

                        - Kontribut għall-“Grupp tar-Rappreżentanti tal-Istati Membri”;

                        - Kontribut għat-tħejjija tal-GBs tal-EIT u tal-ExCo;

                        - Kontribut għall-assigurazzjoni tal-konformità tal-lawrji bit-tikketta tal-EIT mal-azzjonijiet imwettqa fil-kuntest tal-Qasam tal-Edukazzjoni Għolja;

                        - Kontribut għall-implimentazzjoni tal-komunikazzjoni tal-EIT; - Kontribut għall-ġestjoni tal-attivitajiet ikkoordinati mill-EIT;

                        - Kontribut għall-monitoraġġ u s-segwitu tal-KKI u tal-attivitajiet ikkoordinati mill-EIT.

               3.2.3.
                     Kontribuzzjonijiet ta’ partijiet terzi

               Il-proposta/l-inizjattiva:

               ◻
                     ma tipprevedix il-kofinanzjament minn partijiet terzi

                X tipprevedi l-kofinanzjament minn partijiet terzi u li qed jiġi stmat hawn taħt:

               Approprjazzjonijiet f’EUR miljun (sa tliet pożizzjonijiet deċimali)

                        Snin

                        2021

                        2022

                        2023

                        2024

                        2025

                        2026

                        2027

                        TOTAL

                        Speċifika l-korp ta’ kofinanzjament

                        Approprjazzjonijiet TOTALI kofinanzjati
                           20

                        p.m.

                        p.m.

                        p.m.

                        p.m.

                        p.m.

                        p.m.

                        p.m.

                        p.m.

               3.3.
                     Impatt stmat fuq id-dħul

               ◻
                     Il-proposta/l-inizjattiva ma għandha l-ebda impatt finanzjarju fuq id-dħul.

               X
                     Il-proposta/l-inizjattiva għandha l-impatt finanzjarju li ġej:

               ◻
                     fuq ir-riżorsi proprji

               X
                     fuq dħul ieħor

               jekk jogħġbok indika, jekk id-dħul huwa assenjat għal-linji tan-nefqa ◻

               EUR miljun (sa tliet pożizzjonijiet deċimali)

                        Linja baġitarja tad-dħul:

                        Impatt tal-proposta/inizjattiva

                        2021

                        2022

                        2023

                        2024

                        2025

                        2026

                        2027

                        Partita 6013

                        p.m.

                        p.m.

                        p.m.

                        p.m.

                        p.m.

                        p.m.

                        p.m.

               Għad-dħul assenjat, speċifika l-linja/i baġitarja/i tan-nefqa affettwata/i.

                  01.02XX Approprjazzjonijiet li jakkumulaw mill-kontribuzzjonijiet minn partijiet terzi

               Rimarki oħrajn (eż. il-metodu/formula użati għall-kalkolu tal-impatt fuq id-dħul jew kwalunkwe informazzjoni oħra).

                  Il-pajjiżi terzi jistgħu jikkontribwixxu għall-Programm permezz ta’ ftehimiet ta’ assoċjazzjoni. Il-kundizzjonijiet li jiddeterminaw il-livell ta’ kontribuzzjoni finanzjarja se jiġu stipulati fi ftehimiet ta’ assoċjazzjoni ma’ kull pajjiż u għandhom jiżguraw korrezzjoni awtomatika ta’ kwalunkwe żbilanċ sinifikanti meta mqabbel mal-ammont li l-entitajiet stabbiliti fil-pajjiż assoċjat jirċievu permezz tal-parteċipazzjoni fil-programm, filwaqt li jitqiesu l-kostijiet għall-ġestjoni tal-programm.

                     (1)

                        Ir-Regolament (KE) Nru 294/2008 tal-Parlament Ewropew u tal-Kunsill tal-11 ta’ Marzu 2008 li jistabbilixxi l-Istitut Ewropew tal-Innovazzjoni u t-Teknoloġija (ĠU L 97, 9.4.2008, p. 1). Emendat mir-Regolament (UE) Nru 1292/2013 tal-Parlament Ewropew u tal-Kunsill tal-11 ta’ Diċembru 2013 (ĠU L 347, 11.12.2013, p. 174).

                     (2)

                        Proposta għal Regolament tal-Parlament Ewropew u tal-Kunsill li jistabbilixxi Orizzont Ewropa – il-Programm Qafas għar-Riċerka u l-Innovazzjoni, li jistabbilixxi r-regoli għall-parteċipazzjoni fih u t-tixrid tiegħu. COM(2018) 435 final.

                     (3)

                        L-ASI attwali tkopri l-perjodu 2014-2020.

                     (4)

                        ICF (2017), Evalwazzjoni, p. 36.

                     (5)

                        ĠU L 97, 9.4.2008, p. 1.

                     (6)

                        Referenza għar-riformulazzjoni adottata tar-Regolament dwar l-EIT.

                     (7)

                        Kif imsemmi fl-Artikolu 58(2)(a) jew (b) tar-Regolament Finanzjarju.

                     (8)

                        COM (2018) 435 final.

                     (9)

                        L-Artikolu 9(2)(c)(2).

                     (10)

                        Id-dettalji tal-modi ta’ ġestjoni u r-referenzi għar-Regolament Finanzjarju jistgħu jinstabu fuq is-sit BudgWeb:
                  https://myintracomm.ec.europa.eu/budgweb/EN/man/budgmanag/Pages/budgmanag.aspx

                     (11)

                        COM (2018) 323 final, tat-2.5.2018

                     (12)

                        Diff. = Approprjazzjonijiet differenzjati / Mhux diff. = Approprjazzjonijiet mhux differenzjati.

                     (13)

                        EFTA: Assoċjazzjoni Ewropea tal-Kummerċ Ħieles.

                     (14)

                        Pajjiżi kandidati u, fejn ikun applikabbli, pajjiżi potenzjalment kandidati mill-Balkani tal-Punent.

                     (15)

                        L-ispiża tal-persunal tal-EIT u t-Titolu II ġiet ikkalkolata bl-applikazzjoni tal-koeffiċjent ta’ korrezzjoni għal HU (71.9), kif indikat fil-paġna 16, it-tabella 5 ta’
                  https://ec.europa.eu/eurostat/documents/6939681/7070380/Annualreport2018.pdf/97053a94-29eb-4e93-8883-e826426e3d55

                     (16)

                        Assistenza teknika u/jew amministrattiva u nefqa li tappoġġja l-implimentazzjoni ta’ programmi u/jew azzjonijiet tal-UE (li qabel kienu l-linji “BA”), riċerka indiretta, riċerka diretta. Din tirrappreżenta l-massimu mill-ammont allokat għall-EIT mill-Programm, li jrid jiġi ddedikat għan-nefqa amministrattiva tal-Kummissjoni.

                     (17)

                        Dawn iċ-ċifri huma allinjati mad-Dikjarazzjoni finanzjarja leġiżlattiva ġenerali ta’ Orizzont Ewropa, li tinkludi biss il-persunal awtorizzat fis-seħħ fl-2020 fid-Direttorati Ġenerali, iżda ma jippreġudikawx il-ħtiġijiet speċifiċi possibbli tal-persunal li jaħdem fuq l-EIT għall-perjodu 2021-2027.

                     (18)

                        AC = Aġent Kuntrattwali; AL = Persunal Lokali; END = Espert Nazzjonali Sekondat; INT = persunal tal-aġenziji; JPD = Esperti Żgħażagħ fid-Delegazzjonijiet.

                     (19)

                        Sottolimitu għall-persunal estern kopert minn approprjazzjonijiet operazzjonali (li qabel kienu l-linji “BA”).

                     (20)

                        Il-Ftehimiet Bilaterali ta’ Assoċjazzjoni għadhom ma ġewx stabbiliti. Il-kontribuzzjonijiet mill-pajjiżi assoċjati se jiżdiedu mal-ammonti ppreżentati f’din id-Dikjarazzjoni Finanzjarja Leġiżlattiva.

    ---documentbreak---

               IL-KUMMISSJONI EWROPEA
            Brussell, 11.7.2019
            COM(2019) 330 final
            ANNESS
            tal-
            Proposta għal Deċiżjoni tal-Parlament Ewropew u tal-Kunsill
            dwar l-Aġenda Strateġika ta' Innovazzjoni tal-Istitut Ewropew tal-Innovazzjoni u t-Teknoloġija (EIT) 2021-2027: Nagħtu Spinta lit-Talent u lill-Kapaċità ta' Innovazzjoni fl-Ewropa
            {SEC(2019) 275 final} - {SWD(2019) 330 final} - {SWD(2019) 331 final}

               ANNESS

               Werrej

               1.Introduzzjoni

               1.1.L-EIT: strument fundamentali għall-innovazzjoni tal-UE

               1.2.Punti ta’ saħħa ewlenin

               1.3.Sfidi Ewlenin

               2.Ngħollu l-livell: l-EIT fil-perjodu 2021-2027

               2.1.Għanijiet

               2.2.Il-pożizzjonament f’Orizzont Ewropa

               3.Nagħtu spinta lit-Talent u lill-Kapaċità ta’ Innovazzjoni fl-Ewropa

               3.1.Komunitajiet ta’ Konoxxenza u Innovazzjoni

               3.2.L-għoti ta’ appoġġ għall-kapaċità tal-innovazzjoni tal-edukazzjoni għolja

               3.3.Attivitajiet trażversali tal-EIT

               3.4.Mit-teorija għall-prattika

               3.5.Sinerġiji u komplementarjetajiet ma’ programmi oħrajn

               4.Riżorsi

               4.1.Ħtiġijiet tal-baġit

               4.2.Impatt (monitoraġġ u evalwazzjoni)

               5.Anness 1A

               6.Anness 1B

               1.Introduzzjoni

               Din l-Aġenda Strateġika ta’ Innovazzjoni (ASI) tistabbilixxi l-istrateġija u l-prijoritajiet għall-Istitut Ewropew tal-Innovazzjoni u t-Teknoloġija (EIT) għall-perjodu 2021-2027. Hija tirrappreżenta d-dokument ta’ politika prinċipali tal-EIT matul il-perjodu ta’ programmazzjoni li jmiss u tiddefinixxi l-għanijiet tiegħu, l-azzjonijiet ewlenin, ir-riżultati mistennija u r-riżorsi meħtieġa. L-ASI tiżgura l-allinjament meħtieġ tal-EIT mal-[proposta ta’ Orizzont Ewropa], li huwa l-programm qafas tal-Unjoni li jappoġġja r-riċerka u l-innovazzjoni għall-perjodu 2021-2027. Hija tiżgura wkoll is-sinerġiji u l-komplementarjetajiet xierqa bejn l-attivitajiet tal-EIT u inizjattivi, politiki u strumenti oħra tal-Unjoni.

               L-ASI 2021-2027 hija infurmata bil-valutazzjoni tal-impatt imwettqa mill-Kummissjoni Ewropea. Hija tqis l-abbozz ta’ ASI mill-Bord Governattiv tal-EIT sottomess lill-Kummissjoni Ewropea fl-20 ta’ Diċembru 2017, f’konformità mar-Regolament dwar l-EIT
                  1
               . Tirrifletti wkoll il-[proposta ġdida ta’ Orizzont Ewropa] tal-Kummissjoni Ewropea ta’ Ġunju 2018 u, b’mod partikolari, ir-rwol ewlieni tal-EIT bħala parti mill-Pilastru (il-Pilastru III) [Innovazzjoni Miftuħa], u l-kontribut tiegħu sabiex jiġu indirizzati l-isfidi globali, inklużi l-miri stabbiliti għall-għanijiet li jirrigwardjaw il-klima, kif ukoll il-kompetittività industrijali Ewropea (il-Pilastru II) u għal xjenza eċċellenti (il-Pilastru I). L-ASI tibni fuq il-lezzjonijiet meħuda matul l-aħħar snin tat-tħaddim tal-EIT u r-riżultati ta’ proċess ta’ konsultazzjoni wiesgħa mal-partijiet ikkonċernati ewlenin.

               L-ASI tqis l-Ippjanar Strateġiku ta’ Orizzont Ewropa sabiex tiżgura l-allinjament mal-attivitajiet tal-Programm Qafas, ma’ programmi rilevanti oħrajn tal-Unjoni u l-konsistenza mal-prijoritajiet u l-impenji tal-UE, kif ukoll iżżid il-komplementarjetà u s-sinerġiji mal-prijoritajiet u l-programmi ta’ finanzjament reġjonali u nazzjonali.

               1.1.L-EIT: strument fundamentali għall-innovazzjoni tal-UE

               L-EIT kien stabbilit fl-2008 bl-għan li jikkontribwixxi għall-kompetittività u t-tkabbir ekonomiku sostenibbli billi jsaħħaħ il-kapaċità tal-innovazzjoni tal-Istati Membri u tal-Unjoni Ewropea. Huwa kien minn tal-ewwel li integra l-edukazzjoni, in-negozju u r-riċerka (it-trijangolu tal-għarfien) b’enfasi qawwija fuq it-talent intraprenditorjali u l-ħiliet fl-innovazzjoni. L-evalwazzjoni ta’ nofs it-terminu tal-EIT fl-2018 ikkonfermat li l-loġika predominanti tal-EIT tibqa’ valida u l-mudell tal-integrazzjoni tat-trijangolu tal-għarfien immexxi mill-innovazzjoni jibqa’ rilevanti.

               Deċennju wara l-istabbiliment tal-EIT, ir-ritmu tal-innovazzjoni aċċellera b’mod drammatiku. L-innovazzjoni qed tfassal mill-ġdid is-setturi ekonomiċi, tfixkel in-negozji eżistenti u toħloq opportunitajiet bla preċedent. B’ordni ekonomika globali li qed tinbidel u kompetizzjoni internazzjonali li qed tiżdied, id-dipendenza tal-UE fuq it-talent u l-kapaċità tagħha li tagħmel innovazzjoni qed tikber. Id-disinn konġunt, il-kollaborazzjoni u l-ħolqien konġunt fid-dixxiplini kollha u bejn l-edukazzjoni, in-negozju u r-riċerka qatt ma kienu importanti daqs illum biex jikkontribwixxu għall-indirizzar tal-isfidi globali relatati mat-tibdil fil-klima u l-użu mhux sostenibbli tar-riżorsi naturali, it-trasformazzjoni diġitali, il-bidliet demografiċi jew il-futur tal-kura tas-saħħa u l-ikel.

               Bil-[proposta ta’ Orizzont Ewropa] għal Programm Qafas ġdid li jappoġġja r-riċerka u l-innovazzjoni għall-perjodu 2021-2027, il-Kummissjoni Ewropea impenjat ruħha bis-sħiħ sabiex iżżid aktar il-potenzjal ta’ innovazzjoni tal-Ewropa sabiex tkun tista’ tirrispondi għall-isfidi tal-ġejjieni. Ir-rwol distintiv tal-EIT fit-trawwim tal-innovazzjoni billi jlaqqa’ flimkien in-negozju, l-edukazzjoni, ir-riċerka, l-awtoritajiet pubbliċi u s-soċjetà ċivili huwa msaħħaħ mill-pożizzjonament tiegħu fil-[Pilastru Ewropa Innovattiva] tal-[proposta ta’ Orizzont Ewropa]. Il-[proposta ta’ Orizzont Ewropa] tirrifletti l-ambizzjoni dejjem tikber tal-UE fir-rigward tal-innovazzjoni u l-ħtieġa li twettaqha.

               1.2.Punti ta’ saħħa ewlenin

               Sa mit-twaqqif tiegħu, l-EIT stabbilixxa ruħu gradwalment bħala strument ta’ suċċess li jindirizza l-isfidi tas-soċjetà. L-EIT jopera prinċipalment permezz tal-Komunitajiet ta’ Konoxxenza u Innovazzjoni (KKI), li huma sħubiji Ewropej fuq skala kbira bejn l-organizzazzjonijiet tal-edukazzjoni u t-taħriġ, tan-negozju u tar-riċerka. Bħalissa hemm tmien KKI li joperaw fl-oqsma li ġejjin: it-tibdil fil-klima, it-trasformazzjoni diġitali, l-enerġija, l-ikel, is-saħħa, il-materja prima, il-mobbiltà urbana u l-manifattura b’valur miżjud (ara l-Figura 2).

               Kull KKI hija organizzata madwar ħames sa għaxar ċentri ta’ kolokazzjoni (CLCs
                  2
               ) li huma maħsuba sabiex jaġixxu bħala ċentri ġeografiċi għall-integrazzjoni prattika tat-trijangolu tal-għarfien. Huma organizzati u strutturati skont il-kuntest ta’ innovazzjoni reġjonali u nazzjonali rispettiv tagħhom u jibnu fuq netwerk pan-Ewropew ta’ laboratorji, uffiċċji jew kampusijiet eżistenti tas-sħab ewlenin ta’ KKI.

               Il-KKI għandhom l-għan li jmexxu l-portafolli tal-attivitajiet tat-trijangolu tal-għarfien permezz ta’:

               ·Attivitajiet ta’ edukazzjoni u taħriġ b’komponenti intraprenditorjali b’saħħithom biex iħarrġu l-ġenerazzjoni li jmiss ta’ talenti, inklużi t-tfassil u l-implimentazzjoni ta’ programmi mogħtija t-Tikketta tal-EIT
                  3
               , b’mod partikolari fil-livelli ta’ masters u dottorat;

               ·Attivitajiet li jappoġġjaw l-innovazzjoni biex jiżviluppaw prodotti, proċessi u servizzi innovattivi li jindirizzaw opportunità speċifika ta’ negozju;

               ·Attivitajiet ta’ appoġġ u ħolqien tan-negozju, bħal skemi ta’ aċċelleratur maħsuba biex jgħinu lill-imprendituri jittraduċu l-ideat tagħhom f’impriżi ta’ suċċess u jħaffu l-proċess ta’ tkabbir.

               Il-KKI jirrappreżentaw ekosistemi ta’ innovazzjoni dinamiċi li jipproduċu firxa wiesgħa ta’ riżultati (ara l-Figura 1 hawn taħt).

               Figura 1: Riżultati aġġornati tal-EIT, sors: EIT

               L-edukazzjoni u t-taħriġ, l-iżvilupp tat-talent u tal-ħiliet huma fil-qalba tal-mudell tal-EIT. L-ebda azzjoni oħra tal-UE dwar l-innovazzjoni ma tinkludi l-edukazzjoni għolja fil-katina tal-valur tal-innovazzjoni daqs l-EIT. L-aġenda tal-edukazzjoni tal-EIT hija kruċjali għall-iżvilupp ta’ innovaturi intraprenditorjali u b’ħiliet għolja. Sal-2017, aktar minn 1 700 persuna ggradwata temmew b’suċċess programm bit-tikketta tal-EIT fil-livelli ta’ masters u/jew dottorat, u eluf ipparteċipaw f’attivitajiet u formati ta’ edukazzjoni innovattivi u intraprenditorjali.

               L-enfasi fuq l-isfidi globali permezz tal-integrazzjoni tat-trijangolu tal-għarfien tiddistingwi l-EIT minn strumenti ta’ innovazzjoni oħrajn. Billi jipprovdi għotja għal massimu ta’ 15-il sena lill-KKI, l-EIT qed jilħaq l-għan fit-tul tiegħu li jindirizza l-isfidi globali permezz ta’ prodotti u servizzi innovattivi u jġib benefiċċji konkreti għas-soċjetà u ċ-ċittadini tagħna. L-EIT stabbilixxa wkoll l-għan li l-KKI jsiru finanzjarjament sostenibbli wara 15-il sena, li hija karatteristika unika li twassal għal strument ta’ innovazzjoni orjentat lejn in-negozju u r-riżultati. F’dan il-kuntest, il-KKI jridu jiżviluppaw u jimplimentaw strateġiji li joħolqu dħul sabiex iżommu l-ekosistema ta’ innovazzjoni tagħhom wara l-perjodu kopert mill-ftehim ta’ għotja.

               L-approċċ tal-EIT jikkontribwixxi sabiex iseħħu kemm innovazzjonijiet inkrementali kif ukoll distruttivi, jindirizza b’mod effettiv il-fallimenti tas-suq u jgħin fit-trasformazzjoni tal-industriji. Dan jippermetti l-ħolqien ta’ strateġiji tan-negozju fit-tul għall-indirizzar tal-isfidi globali u jgħin sabiex jinħolqu l-kundizzjonijiet ta’ qafas li huma essenzjali sabiex ekosistema ta’ innovazzjoni li tiffunzjona sewwa tkompli tikber u sabiex l-innovazzjoni tirnexxi.

               L-EIT joffri pjattaforma effiċjenti u effettiva għat-tnedija, it-tkabbir u l-ġestjoni tal-KKI b’effetti qawwija tan-network u riperkussjonijiet pożittivi (ara l-Figura 2 hawn taħt). L-ewwel mewġa ta’ KKI (EIT Diġitali, EIT tal-KKI għall-Klima u EIT InnoEnergy), imnedija fl-2009, hija stabbilita u matura u, wara l-2024, il-ftehimiet qafas ta’ sħubija tagħhom se jiġu tterminati, f’konformità mat-tul massimu tal-għotja. It-tieni u t-tielet ġenerazzjonijiet tal-KKI (EIT Saħħa u EIT Materja Prima (2014), EIT Ikel (2016)) qegħdin jimmaturaw. EIT Mobbiltà Urbana u EIT Manifattura, iż-żewġ KKI iddeżinjati f’Diċembru 2018, qed jibdew l-operazzjonijiet tagħhom fl-2019.

               Figura 2: EIT tal-Komunitajiet ta’ Konoxxenza u Innovazzjoni, sors: Il-Kummissjoni Ewropea

               Permezz tat-tmien KKI tiegħu b’aktar minn 1000 sieħeb min-negozju, ir-riċerka u l-edukazzjoni, l-EIT jirrappreżenta l-akbar ekosistema tal-innovazzjoni appoġġjata mill-UE. L-EIT appoġġja aktar minn 1200 negozju ġdid u impriżi innovattivi, li wassal biex ġie attirat finanzjament estern ta’ aktar minn EUR 890 miljun minn dawk il-kumpaniji u għall-ħolqien ta’ aktar minn 6000 impjieg min-negozji ġodda appoġġjati. Aktar minn 50 % tas-sħab tal-KKI huma mis-settur tan-negozju (l-industrija, l-SMEs u n-negozji ġodda) li juru l-prossimità għas-suq. Iż-żieda fl-għadd ta’ sħab f’kull KKI turi l-attraenza u l-potenzjal fit-tul tal-mudell tal-EIT. Sal-2019, hemm aktar minn 600 negozju, 250 HEI, 200 organizzazzjoni tar-riċerka u aktar minn 50 organizzazzjoni u awtorità tas-soċjetà ċivili li jipparteċipaw fil-KKI tal-EIT.

               Fl-isfond tad-disparitajiet reġjonali persistenti fil-prestazzjoni tal-innovazzjoni, fl-2014 l-EIT nieda Skema ta’ Innovazzjoni Reġjonali (RIS) biex iwessa’ s-sensibilizzazzjoni reġjonali tiegħu lejn pajjiżi innovaturi modesti u moderati. Permezz tal-RIS, l-EIT espanda l-attivitajiet tiegħu madwar l-Ewropa u issa qed joffri opportunitajiet għar-reġjuni bi prestazzjoni baxxa tal-innovazzjoni biex jinvolvu ruħhom f’attivitajiet tat-trijangolu tal-għarfien bħala parti mill-komunità tal-KKI. Dan huwa rifless ukoll fis-sehem tal-finanzjament tal-EIT allokat għas-sħab tal-UE-13 (8,3 % meta mqabbel ma’ 4,8 % f’Orizzont 2020 mill-2018).

               Figura 3: L-EIT fl-Ewropa, sors: EIT, 2018

               L-EIT seta’ jibqa’ aġli u jiżviluppa l-prinċipji u r-regoli ta’ governanza għall-ġestjoni b’suċċess tal-KKI tiegħu taħt l-umbrella komprensiva ta’ Orizzont 2020, f’konformità mar-Regolament dwar l-EIT. L-indipendenza operattiva tiegħu ppermettietlu jittestja u jimplimenta b’mod effettiv għadd ta’ novitajiet fil-ġestjoni tal-benefiċjarji tiegħu, bħal mekkaniżmu ta’ finanzjament kompetittiv, miri tas-sostenibbiltà finanzjarja u indikaturi ewlenin tal-prestazzjoni speċifiċi.

               1.3.Sfidi Ewlenin

               L-EIT huwa parti mill-qafas ġenerali ta’ Orizzont Ewropa li għandu l-għan, inter alia, li jwassal impatt xjentifiku, ekonomiku/teknoloġiku u soċjetali sabiex isaħħaħ il-bażijiet xjentifiċi u teknoloġiċi tal-Unjoni; li jilħaq il-prijoritajiet tal-politika strateġika tal-Unjoni, irawwem il-kompetittività tiegħu fl-Istati Membri kollha, inkluż fl-industrija tiegħu, u jikkontribwixxi għall-indirizzar tal-isfidi globali, inklużi l-Għanijiet ta’ Żvilupp Sostenibbli. Kundizzjoni ewlenija biex jirnexxi f’dan l-isforz hija li jirrispondi għall-ħtieġa persistenti li tiżdied il-kapaċità tal-innovazzjoni madwar l-Unjoni. B’mod partikolari, hemm tliet sfidi li qed tiffaċċja l-UE u li se jiggwidaw l-azzjonijiet tal-EIT fil-perjodu 2021-2027 kif riflessi mill-għanijiet ġenerali tiegħu.

               L-ewwel nett, l-ekonomiji tal-lum qegħdin ikunu mmexxija dejjem aktar mill-ħiliet u l-abbiltajiet tan-nies u tal-organizzazzjonijiet sabiex ibiddlu l-ideat fi prodotti u servizzi. Il-ħiliet fl-innovazzjoni u l-kultura intraprenditorjali jagħmlu d-differenza kollha llum il-ġurnata, b’mod partikolari fl-oqsma teknoloġiċi u xjentifiċi, iżda dejjem aktar ukoll f’dixxiplini oħrajn. Hemm ħtieġa qawwija li tissaħħaħ aktar il-kapaċità tal-innovazzjoni tal-istituzzjonijiet tal-edukazzjoni għolja fl-Ewropa. L-EIT jinsab f’pożizzjoni unika li jwettaq dan fil-qafas ta’ Orizzont Ewropa.

               It-tieni nett, il-prossimità fiżika hija fattur abilitanti ewlieni għall-innovazzjoni. L-inizjattivi mmirati biex jiżviluppaw netwerks ta’ innovazzjoni u jipprovdu servizzi li jappoġġjaw il-ħolqien, il-kondiviżjoni u t-trasferiment tal-għarfien, għandhom rwol ewlieni fit-trawwim tal-interazzjonijiet bejn in-negozji, l-akkademiċi, l-organizzazzjonijiet tar-riċerka, il-gvernijiet u individwi. Madankollu, il-prestazzjonijiet tar-riċerka u l-innovazzjoni madwar l-UE, kif riflessi fit-Tabella ta’ Valutazzjoni tal-Innovazzjoni Ewropea annwali, ivarjaw b’mod konsiderevoli. Huwa ta’ importanza kruċjali li l-innovazzjoni tkun inklużiva u jkollha l-għeruq tagħha fit-territorji lokali. L-attivitajiet tal-EIT, grazzi għall-approċċ tagħhom “ibbażat fuq il-post”, huma addattati sewwa biex jikkontribwixxu għat-tisħiħ tal-ekosistemi tal-innovazzjoni lokali.

               Fl-aħħar nett, l-ekosistemi tal-innovazzjoni vibranti jeħtieġu taħlita ta’ għarfien, infrastruttura u talent. Jeħtieġ li jkun hemm fis-seħħ kundizzjonijiet ta’ qafas għall-kooperazzjoni bejn ir-riċerka, l-edukazzjoni u l-innovazzjoni Ewropej, flimkien ma’ sinerġiji b’saħħithom sabiex jiżguraw l-investiment xieraq u effiċjenti ta’ riżorsi skarsi fir-riċerka u l-innovazzjoni. L-approfondiment tal-integrazzjoni tat-trijangolu tal-għarfien permezz tal-KKI eżistenti u dawk ġodda huwa mod ipprovat sabiex jitrawwem ambjent li jwassal għall-innovazzjoni u huwa għan ta’ gwida għall-EIT.

               2.Ngħollu l-livell: l-EIT fil-perjodu 2021-2027

               L-EIT, bħala parti integrali mill-programm Orizzont Ewropa, se jikkontribwixxi biex jintlaħqu l-għanijiet u l-prijoritajiet predominanti tiegħu. Il-KKI se jkunu parti mis-Sħubiji Ewropej Istituzzjonalizzati, jiġifieri se jsegwu sett ta’ prinċipji u kriterji taċ-ċiklu tal-ħajja biex jiżguraw approċċ aktar koerenti, miftuħ u mmexxi mill-impatt. Għalhekk, l-għanijiet ġenerali tal-EIT jirriflettu r-rwol ġenerali tal-EIT f’Orizzont Ewropa u l-post tiegħu fil-[Pilastru Ewropa Innovattiva].

               2.1.Għanijiet

               L-oqsma predominanti ta’ intervent għall-EIT huma definiti fil-[proposta għal Orizzont Ewropa]. L-EIT se jkompli jappoġġja lill-Komunitajiet ta’ Konoxxenza u Innovazzjoni (KKI) tiegħu biex isaħħu l-ekosistemi tal-innovazzjoni li jgħinu biex jiġu indirizzati l-isfidi globali. Se jagħmel dan billi jrawwem l-integrazzjoni tal-edukazzjoni, ir-riċerka u n-negozju, biex b’hekk joħloq ambjenti li jwasslu għall-innovazzjoni, kif ukoll billi jippromwovi u jappoġġja ġenerazzjoni ġdida ta’ imprendituri u jistimola l-ħolqien ta’ kumpaniji innovattivi f’sinerġija u komplementarjetà mill-qrib mal-KEI. B’mod partikolari, meta jagħmel dan, huwa:

               (1)Se jsaħħaħ l-ekosistemi ta’ innovazzjoni sostenibbli madwar l-Ewropa;

               (2)Se jrawwem l-innovazzjoni u l-imprenditorija permezz ta’ edukazzjoni aħjar;

               (3)Iġib soluzzjonijiet ġodda għall-isfidi globali għas-suq.

               F’konformità mal-isfidi identifikati li qed jiffaċċja l-EIT (deskritti fil-kapitolu 1.3.) u biex jikkontribwixxi għall-għanijiet predominanti msemmija hawn fuq definiti għall-EIT fil-[proposta għal Orizzont Ewropa], l-għanijiet speċifiċi tal-EIT għall-perjodu 2021-2027 huma li:

               (a)Iżid l-impatt tal-KKI u l-integrazzjoni tat-trijangolu tal-għarfien;

               (b)Iżid il-kapaċità tal-innovazzjoni tas-settur tal-edukazzjoni għolja billi jippromwovi t-tibdil istituzzjonali fl-istituzzjonijiet tal-edukazzjoni għolja (HEIs);

               (c)Iżid is-sensibilizzazzjoni reġjonali tal-EIT biex jiġu indirizzati d-disparitajiet reġjonali fil-kapaċità tal-innovazzjoni fl-UE kollha.

               2.2.Il-pożizzjonament f’Orizzont Ewropa

               Billi jaħdem biex jilħaq dawn l-għanijiet, l-EIT se jikkontribwixxi għall-kisba ġenerali tal-impatti xjentifiċi, ekonomiċi/teknoloġiċi u soċjetali ta’ Orizzont Ewropa. Se jkompli jsaħħaħ l-ekosistemi tal-innovazzjoni, li jgħinu biex jiġu indirizzati l-isfidi globali, billi jrawwem l-integrazzjoni tat-trijangolu tal-għarfien fl-oqsma ta’ attività tal-KKI. Il-proċess tal-Ippjanar Strateġiku ta’ Orizzont Ewropa se jiżgura allinjament eqreb bejn l-attivitajiet tal-EIT u l-bqija ta’ Orizzont Ewropa. Abbażi tar-rekord ipprovat tiegħu, l-EIT se jkollu rwol importanti fil-Pilastru Innovazzjoni Miftuħa.

               Is-sinerġiji b’saħħithom bejn l-EIT u l-Kunsill Ewropew tal-Innovazzjoni se jkunu fundamentali għall-impatt tal-Pilastru [Ewropa Innovattiva]. L-EIT u l-KEI se jmexxu attivitajiet komplementarji mmirati biex jissimplifikaw l-appoġġ ipprovdut lill-impriżi innovattivi. Abbażi tal-għarfien espert tal-KKI tiegħu, l-EIT se jipprovdi servizzi ta’ aċċellerazzjoni tan-negozju u sessjonijiet ta’ taħriġ lill-benefiċjarji mogħtija finanzjament mill-KEI.

               Barra minn hekk, l-EIT se jiffaċilita l-aċċess tal-benefiċjarji tal-KEI għall-ekosistemi tal-innovazzjoni tal-KKI u l-atturi rilevanti tat-trijangolu tal-għarfien. B’dan il-mod, il-benefiċjarji tal-KEI jistgħu jsiru involuti b’mod attiv fl-attivitajiet tal-KKI u jibbenifikaw mis-servizzi tal-KKI. B’mod parallel, il-benefiċjarji tal-EIT se jkunu jistgħu japplikaw għall-istrumenti tal-KEI, meta l-appoġġ għall-KKI tal-EIT jista’ ma jkunx disponibbli. L-KEI jista’ jgħin lin-negozji ġodda appoġġjati mill-KKI b’potenzjal għoli ta’ tkabbir sabiex jikbru b’mod rapidu. B’mod partikolari, l-aktar impriżi innovattivi appoġġjati mill-KKI jistgħu, jekk jintgħażlu taħt Il-KEI, jibbenefikaw mill-appoġġ finanzjarju mħallat offrut mill-Aċċelleratur tal-KEI u/jew mill-appoġġ finanzjarju offrut mill-istrumenti ta’ InvestEU.

               L-EIT se jiżgura sinerġiji aktar b’saħħithom ukoll ma’ programmi u inizjattivi fil-Pilastru [Xjenza Eċċellenti], biex jitħaffef it-trasferiment tal-għarfien li jirriżulta mir-riċerka mingħajr għan preċiż (blue sky) f’applikazzjonijiet konkreti li minnhom tibbenifika s-soċjetà. B’mod partikolari, fir-rigward tal-Azzjonijiet Marie-Skłodowska-Curie (MSCA), l-EIT se jikkollabora fuq l-iżvilupp tal-innovazzjoni u l-ħiliet intraprenditorjali tas-sħab tal-MSCA.

               L-EIT se jikkontribwixxi għall-Pilastru [Sfidi Globali u Kompetittività Industrijali] u jikkomplementa l-attivitajiet rilevanti maħsuba biex jindirizzaw l-isfidi globali u jżidu l-kompetittività tal-UE fuq skala globali. B’mod partikolari, permezz tal-KKI tiegħu, l-EIT se jfittex li jikkontribwixxi għall-missjonijiet u r-raggruppamenti tematiċi rilevanti u għal Sħubiji Ewropej oħrajn billi jappoġġja notevolment miżuri min-naħa tad-domanda u jipprovdi servizzi ta’ sfruttament sabiex jagħti spinta lit-trasferiment tat-teknoloġija u jħaffef il-kummerċjalizzazzjoni tar-riżultati miksuba.

               L-EIT se jiżgura l-koerenza mal-linja tal-ekosistemi Ewropej tal-innovazzjoni ta’ Orizzont Ewropa. B’mod partikolari, l-EIT se jieħu sehem attiv fl-attivitajiet tal-Forum tal-KEI u se jistabbilixxi rabtiet bejn il-Komunità tal-EIT u l-attivitajiet rilevanti li jappoġġjaw l-ekosistemi tal-innovazzjoni sabiex tiġi evitata d-duplikazzjoni u jiġu żgurati l-koerenza u l-komplementarjetà tal-azzjonijiet.

               Se jiġu esplorati wkoll opportunitajiet għal sinerġiji bejn il-parti tal-Kondiviżjoni tal-Eċċellenza ta’ Orizzont Ewropa u l-attivitajiet ta’ sensibilizzazzjoni appoġġjati mill-EIT. B’mod partikolari, il-pajjiżi fil-mira tal-parti tal-Kondiviżjoni tal-Eċċellenza ta’ Orizzont Ewropa se jkunu jistgħu jużaw l-għarfien espert tal-EIT u l-appoġġ għall-iżvilupp ta’ attivitajiet downstream (jiġifieri qrib is-suq), bħala l-grupp fil-mira għall-attivitajiet ta’ sensibilizzazzjoni tal-EIT.

               3.Nagħtu spinta lit-Talent u lill-Kapaċità ta’ Innovazzjoni fl-Ewropa

               Rwol imsaħħaħ tal-EIT, permezz ta’ enfasi fuq l-azzjonijiet fejn se jżid il-valur fil-livell tal-UE u jikkontribwixxi sabiex jintlaħqu l-għanijiet ta’ Orizzont Ewropa, se jiggwida l-istrateġija tal-EIT għall-perjodu 2021-2027. L-ewwel nett, l-EIT se jkompli jappoġġja l-kapaċità għall-innovazzjoni u l-ekosistemi permezz tal-KKI, l-iżvilupp u l-espansjoni ulterjuri tagħhom u permezz tat-tnedija ta’ KKI ġodda. It-tieni, billi jibni fuq l-esperjenza tiegħu bl-integrazzjoni tat-trijangolu tal-għarfien, l-EIT se jappoġġja direttament l-iżvilupp tal-kapaċità tal-innovazzjoni u intraprenditorjali fis-settur tal-edukazzjoni għolja. Fl-aħħar nett, permezz ta’ miżuri trażversali aktar effettivi, l-EIT se jiżgura li l-impatt tiegħu fil-livell tal-UE jiżdied. Barra minn hekk, l-EIT se jtejjeb ukoll l-operazzjonijiet tiegħu f’għadd ta’ oqsma sabiex iżid l-effettività, l-effiċjenza u l-impatt tiegħu.

               3.1.Komunitajiet ta’ Konoxxenza u Innovazzjoni

               (1)Appoġġ għall-KKI eżistenti

               L-integrazzjoni tat-trijangolu tal-għarfien mill-EIT u l-KKI fil-livelli tal-UE, tal-Istati Membri, reġjonali u lokali se tibqa’ kompitu ewlieni għat-tisħiħ tal-ekosistemi tal-innovazzjoni u tagħmilhom sostenibbli, kif ukoll għall-iżvilupp ta’ soluzzjonijiet ġodda għall-isfidi globali. L-EIT se jkompli jappoġġja portafoll ta’ KKI (ara l-Figura 2) u se jsaħħaħ aktar il-pjattaforma ta’ suċċess tiegħu għat-tnedija, it-tkabbir u l-ġestjoni tagħhom. Il-KKI se jkomplu joperaw permezz taċ-ċentri ta’ kolokazzjoni (CLC). Il-KKI se jkomplu jsegwu s-sostenibbiltà finanzjarja sabiex jiksbu l-indipendenza finanzjarja mill-għotja tal-EIT fit-tul (wara mhux aktar tard minn 15-il sena) permezz tal-ingranaġġ tal-investiment pubbliku u privat.

               L-EIT se jiddedika parti kbira mill-baġit tiegħu sabiex jappoġġja lill-KKI. Huwa se jissorvelja u janalizza l-prestazzjoni tagħhom u jiżgura li dawn jaħdmu sabiex jintlaħqu l-għanijiet tal-EIT u tal-Programm Orizzont Ewropa. Minbarra l-appoġġ finanzjarju, abbażi tal-lezzjonijiet meħuda, l-EIT se jipprovdi superviżjoni strateġika lill-KKI, kif ukoll gwida dwar kwistjonijiet orizzontali u speċifiċi, inkluż dwar l-istabbiliment ta’ sinerġiji fi ħdan Orizzont Ewropa u ma’ inizjattivi oħrajn tal-UE. B’mod partikolari, l-EIT se jappoġġja lill-KKI fl-istabbiliment ta’ interkonnessjonijiet u fit-trawwim ta’ attivitajiet konġunti mas-Sħubiji Ewropej rilevanti u ma’ inizjattivi u programmi rilevanti oħrajn tal-Unjoni.

               Huwa se jissorvelja wkoll l-għoti tat-Tikketta tal-EIT lill-programmi ta’ edukazzjoni u taħriġ tal-KKI u jesplora mekkaniżmu ta’ assigurazzjoni tal-kwalità aktar effettiv, inklużi r-rikonoxximent u l-akkreditazzjoni esterni għat-Tikketta tal-EIT.

               L-EIT se jiffaċilita servizzi kondiviżi lejn il-KKI u skambji ta’ esperjenzi u prattiki tajbin bejn il-KKI u jrawwem kollaborazzjoni bejniethom (attivitajiet trażversali tal-KKI) kemm fuq suġġetti tematiċi kif ukoll orizzontali. L-attivitajiet trażversali tal-KKI għandhom l-ogħla potenzjal, fejn bosta KKI diġà jindirizzaw il-prijoritajiet ta’ politika komuni tal-UE fejn ma jeżistux KKI ddedikati. It-tlaqqigħ flimkien tal-komunitajiet differenti tal-KKI f’azzjonijiet konġunti ddedikati ta’ benefiċċju reċiproku għandu potenzjal għoli għal sinerġiji. L-EIT se jagħti spinta lil dawn l-attivitajiet u jieħu sehem attiv fid-definizzjoni tal-kontenut u tal-istruttura tal-attivitajiet trażversali tal-KKI. Huwa se jissorvelja l-implimentazzjoni tal-attivitajiet trażversali tal-KKI, kif ukoll ir-riżultati miksuba, bl-għan li jagħmel dawk l-attivitajiet parti integrali mill-istrateġiji tal-KKI.

               (2)Żieda fl-impatt reġjonali tal-KKI

               L-EIT se jkompli jżid l-impatt reġjonali tiegħu permezz ta’ ftuħ imtejjeb lejn is-sħab potenzjali u l-partijiet ikkonċernati u permezz ta’ strateġija reġjonali artikolata aħjar tal-KKI, inkluż b’links għall-Istrateġiji ta’ Speċjalizzazzjoni Intelliġenti rilevanti.

               L-Iskema ta’ Innovazzjoni Reġjonali tal-EIT, immexxija mill-EIT u implimentata mill-KKI, sa issa tmexxiet fuq bażi volontarja. Mill-2021 ’il quddiem, l-RIS tal-EIT se ssir parti integrali mill-istrateġija pluriennali tal-KKI. L-EIT se jkompli jipprovdi gwida u appoġġ lill-KKI fit-tħejjija ta’ strateġiji pluriennali tal-RIS tal-EIT u fl-implimentazzjoni tagħhom. L-attivitajiet ta’ RIS tal-EIT se jkomplu b’appoġġ imtejjeb għall-kapaċità ta’ innovazzjoni tal-pajjiżi u r-reġjuni li ma jagħtux ir-riżultati mistennija f’termini ta’ innovazzjoni. Il-baġit tal-EIT iddedikat għall-implimentazzjoni tal-attivitajiet ta’ RIS tal-EIT se jkun mill-inqas 10 % tal-finanzjament ta’ appoġġ ġenerali mill-EIT lill-KKI, sabiex b’hekk jiżdied l-għadd ta’ msieħba tal-KKI minn reġjuni fil-mira. L-attivitajiet appoġġjati permezz tal-RIS se jkollhom l-għan li:

               ·itejbu l-kapaċitajiet ta’ innovazzjoni tal-ekosistema lokali, permezz ta’ attivitajiet ta’ bini tal-kapaċità u interazzjonijiet aktar mill-qrib bejn l-atturi tal-innovazzjoni lokali (raggruppamenti, netwerks, awtoritajiet reġjonali, HEIs, organizzazzjonijiet tar-riċerka, istituzzjonijiet tal-ETV);

               ·jgħaqqdu l-ekosistemi tal-innovazzjoni lokali mal-ekosistemi tal-innovazzjoni pan-Ewropej permezz ta’ kooperazzjoni mal-KKI tal-EIT u ċ-ċentri ta’ kolokazzjoni tagħhom.

               Barra minn hekk, sabiex tiġi żgurata l-integrazzjoni aktar profonda tal-KKI fl-ekosistemi tal-innovazzjoni lokali, kull KKI se tkun meħtieġa li tiżviluppa u timplimenta strateġija li jkollha l-għan li ssaħħaħ ir-relazzjoni mal-atturi tal-innovazzjoni lokali u reġjonali, u l-EIT se jissorvelja l-implimentazzjoni b’mod attiv. Għandu jiġi integrat approċċ ta’ innovazzjoni “bbażat fuq il-post” fi ħdan l-istrateġija pluriennali u l-pjan ta’ direzzjoni tan-negozju tal-KKI u dan għandu jibni fuq is-CLCs (u l-RIS) tal-KKI, sabiex b’hekk ir-rwol tagħhom jintuża bħala portal għall-aċċess għal komunità ta’ KKI u għall-interazzjoni mas-sħab kolokati. Il-KKI għandhom juru rabtiet ma’ Strateġiji ta’ Speċjalizzazzjoni Intelliġenti lokali u mal-attivitajiet ta’ pjattaformi tematiċi rilevanti u inizjattivi interreġjonali, inklużi l-Awtoritajiet Maniġerjali tal-Fondi SIE. L-EIT se jissorvelja wkoll kif joperaw is-CLCs u kif dawn jintegraw fl-ekosistemi tal-innovazzjoni lokali.

               (3)It-tnedija ta’ KKI ġodda

               Sabiex jikkontribwixxi għall-indirizzar tal-isfidi globali ġodda u emerġenti, l-EIT se jniedi KKI ġodda f’oqsma ta’ prijorità magħżula abbażi ta’ kriterji li jivvalutaw, fost aspetti oħrajn, ir-rilevanza tagħhom għall-prijoritajiet tal-politika ta’ Orizzont Ewropa, u l-valur potenzjali u miżjud tagħhom, li għandhom jiġu indirizzati permezz tal-mudell tal-EIT. It-tnedija ta’ KKI ġodda se tqis l-Ippjanar Strateġiku ta’ Orizzont Ewropa u l-baġit allokat għall-EIT fil-perjodu 2021-2027. Il-kriterji tal-għażla rilevanti għas-Sħubiji Ewropej definiti fl-Anness III tar-[Regolament dwar Orizzont Ewropa] se jiġu inklużi fis-Sejħa għall-proposti tal-KKI u jiġu vvalutati matul l-evalwazzjoni.

               Il-lista ta’ oqsma ta’ prijorità għall-KKI futuri hija stabbilita fl-Anness 1A għal din l-ASI.

               Abbażi ta’ proposta mill-Bord tat-Tmexxija tal-EIT u analiżi tagħha, l-ewwel KKI fil-qasam tal-Industriji Kulturali u Kreattivi (CCI) hija proposta li titnieda fl-2022 b’sejħa għall-proposti li għandha tiġi ppubblikata fl-2021. Dan il-qasam ta’ prijorità għandu l-aktar komplementarjetà b’saħħitha mat-tmien KKI li diġà ġew imnedija mill-EIT, kif ukoll mal-oqsma ta’ prijorità potenzjali għal Sħubiji Ewropej oħrajn li għandhom jitniedu fil-qafas ta’ Orizzont Ewropa. Is-CCI huma settur b’potenzjal għoli ta’ tkabbir, ħafna inizjattivi elementari u appell qawwi miċ-ċittadini. Huma inkorporati sewwa fl-ekosistemi lokali u reġjonali tagħhom. Madankollu, is-CCI għadhom settur frammentat ħafna u l-innovaturi u dawk li joħolqu n-negozju ma għandhomx il-ħiliet intraprenditorjali u tal-innovazzjoni meħtieġa. Dawn il-konġestjonijiet jiġu indirizzati bl-aħjar mod minn KKI bis-saħħa tal-approċċ ta’ integrazzjoni tat-trijangolu tal-għarfien, il-perspettiva fit-tul u l-approċċ ibbażat fuq il-post tagħha. Skeda informattiva li tiġbor fil-qosor l-isfidi tal-qasam tas-CCI u l-impatt mistenni tal-KKI futura hija inkluża fl-Anness 1B għal din l-ASI.

               Abbażi tal-baġit propost għall-EIT, fl-2025 tista’ titnieda t-tieni KKI ġdida b’sejħa li għandha tiġi ppubblikata fl-2024, wara emenda għall-Anness 1A sabiex jiżdiedu oqsma ta’ prijorità ġodda. L-oqsma ta’ prijorità se jintgħażlu fid-dawl tal-proposti tal-Bord tat-Tmexxija tal-EIT. Dawn il-proposti se jqisu l-oqsma ta’ prijorità li għandhom jiġu identifikati fil-Pjan Strateġiku għar-Riċerka u l-Innovazzjoni ta’ Orizzont Ewropa u l-kriterji stabbiliti għall-għażla tas-Sħubiji Ewropej, b’mod partikolari l-ftuħ, it-trasparenza, il-valur miżjud tal-UE, il-koerenza u s-sinerġiji. Il-kriterji għall-għażla tal-KKI ġodda se jiġu allinjati ma’ dawk fl-Orizzont Ewropa. Huma se jappoġġjaw ukoll it-twettiq tal-prijoritajiet tal-politika tal-UE, bħal missjonijiet u l-Għanijiet ta’ Żvilupp Sostenibbli. Jistgħu jintgħażlu KKI ġodda oħrajn jekk isir disponibbli baġit addizzjonali għal dak tal-EIT.

                        L-EIT se:

                        ·Jsaħħaħ l-ekosistemi tal-innovazzjoni billi jkompli jappoġġja l-KKI eżistenti fl-indirizzar tal-isfidi globali permezz tal-integrazzjoni tat-trijangolu tal-għarfien.

                        ·Jiddefinixxi l-oqsma ta’ kollaborazzjoni trażversali tal-KKI aktar b’saħħitha fuq suġġetti ta’ rilevanza strateġika u politika, u jippromwoviha.

                        ·Jiżgura li l-KKI jiżviluppaw u jimplimentaw strateġija sabiex joħolqu kollaborazzjoni u sinerġiji mas-Sħubiji Ewropej rilevanti u ma’ inizjattivi u programmi rilevanti oħra tal-Unjoni.

                        ·Jiżgura li l-KKI jkollhom approċċ inklużiv li jkollu l-għan li jsaħħaħ ir-relazzjoni tagħhom mal-atturi tal-innovazzjoni lokali, reġjonali u nazzjonali.

                        ·Jiżgura li l-attivitajiet ta’ RIS tal-EIT jiksbu impatt reġjonali akbar u li jkunu integrati b’mod sħiħ fl-istrateġiji pluriennali tal-KKI.

                        ·Iniedi KKI ġodda f’oqsma tematiċi magħżula ta’ importanza strateġika, li jibdew b’KKI fil-qasam tal-Industriji Kulturali u Kreattivi fl-2022.

               3.2.L-għoti ta’ appoġġ għall-kapaċità tal-innovazzjoni tal-edukazzjoni għolja

               Permezz tal-mudell ta’ integrazzjoni tat-trijangolu tal-għarfien, l-EIT għen sabiex titnaqqas id-diskrepanza persistenti bejn l-edukazzjoni għolja, ir-riċerka u l-innovazzjoni. B’mod partikolari, l-EIT huwa għodda ewlenija għall-iżvilupp tal-kapital uman permezz tal-enfasi distintiva tiegħu fuq l-edukazzjoni intraprenditorjali. Madankollu, l-impatt tal-EIT jibqa’ limitat għas-sħab tal-KKI.

               Sabiex jappoġġjaw l-innovazzjoni b’mod aktar wiesa’, l-istituzzjonijiet tal-edukazzjoni għolja fl-Ewropa jeħtieġ li jkunu innovattivi u intraprenditorjali fl-approċċ tagħhom għall-edukazzjoni, ir-riċerka u l-involviment man-negozji u l-ekosistema tal-innovazzjoni lokali usa’, inkluża s-soċjetà ċivili.

               L-iżvilupp tal-HEIs f’organizzazzjonijiet aktar innovattivi u intraprenditorjali jeħtieġ strateġija ċara, qafas metodoloġiku u impenn ta’ riżorsi. Abbażi tal-esperjenza tiegħu, l-EIT jinsab f’pożizzjoni unika sabiex jappoġġja l-iżvilupp tal-kapaċità intraprenditorjali u tal-innovazzjoni tal-HEIs taħt Orizzont Ewropa.

               L-attivitajiet se jiġu implimentati mill-EIT permezz tal-KKI b’mod miftuħ u mmirat bl-għan li tiżdied il-kapaċità tal-innovazzjoni fl-edukazzjoni għolja sabiex jiġi integrat għadd akbar ta’ HEIs fil-ktajjen ta’ valur tal-innovazzjoni u l-ekosistemi. Dawn l-attivitajiet se jikkomplementaw l-intervent tal-EIT fuq l-edukazzjoni bħala parti ewlenija mill-attivitajiet ta’ Integrazzjoni tat-Trijangolu tal-Għarfien tal-KKI, b’mod partikolari billi dawn isiru aktar miftuħa u aċċessibbli għal dawk li mhumiex sħab tal-KKI. L-impatt tal-EIT ikun jilħaq lil hinn mill-KKI u jikkontribwixxi għall-missjoni ewlenija tal-EIT li tingħata spinta lit-tkabbir ekonomiku sostenibbli u lill-kompetittività billi tissaħħaħ il-kapaċità ta’ innovazzjoni tal-Istati Membri, f’konformità mal-miri ta’ Orizzont Ewropa li jitrawmu ħiliet intraprenditorjali u innovattivi f’perspettiva ta’ tagħlim tul il-ħajja, inkluża ż-żieda tal-kapaċitajiet tal-HEIs madwar l-Ewropa.

               L-appoġġ tal-EIT se jibni fuq inizjattivi ta’ politika bħall-oqfsa ta’ HEInnovate
                  4
                u RIIA
                  5
                li wrew il-valur tagħhom f’għadd ta’ HEIs u Stati Membri madwar l-UE. L-EIT se jfassal l-attivitajiet ta’ appoġġ f’kollaborazzjoni mill-qrib mal-Kummissjoni sabiex jiżgura l-koerenza u l-komplementarjetà mal-attivitajiet rilevanti fi ħdan Orizzont Ewropa, Erasmus u programmi oħrajn. Id-dettalji speċifiċi tal-proċess tal-mekkaniżmu ta’ implimentazzjoni u twassil se jiġu żviluppati aktar u rfinati fl-ewwel tliet snin u se jkunu soġġetti għal monitoraġġ u evalwazzjoni matul din il-fażi pilota qabel ma jiżdiedu aktar il-livelli.

               L-EIT se jkollu rwol ta’ tmexxija u koordinazzjoni fl-implimentazzjoni u l-monitoraġġ tal-attivitajiet li se jitmexxew mill-KKI. Se tingħata attenzjoni partikolari għall-iżgurar ta’: approċċ inklużiv sabiex jiġu attirati l-HEIs lil hinn mis-sħab tal-KKI; approċċ interdixxiplinarju u intersettorjali; u konnessjoni mal-Istrateġija ta’ Speċjalizzazzjoni Intelliġenti tal-Kummissjoni Ewropea, mal-pjattaformi tematiċi rilevanti u mal-RIS tal-EIT.

               L-EIT se jgħaqqad l-appoġġ tiegħu għall-iżvilupp tal-kapaċità tal-innovazzjoni fl-edukazzjoni għolja mat-Tikketta tal-EIT, li bħalissa qed tingħata lill-programmi ta’ edukazzjoni tal-KKI. B’mod partikolari, l-HEIs parteċipanti jistgħu jkunu involuti fl-użu tat-Tikketta tal-EIT. L-EIT se jestendi wkoll it-Tikketta tal-EIT għal attivitajiet ta’ tagħlim tul il-ħajja li jinvolvu u jilħqu grupp fil-mira usa’ ta’ studenti, studenti adulti u istituzzjonijiet (inklużi istituzzjonijiet tal-ETV) lil hinn mill-KKI. L-applikazzjoni tat-Tikketta lil hinn mill-komunità tal-EIT se jkollha effett aktar strutturat fil-livelli kollha (individwali, tal-programm u tal-istituzzjoni).

               L-EIT se jimmira b’mod partikolari għall-HEIs minn pajjiżi li huma innovaturi moderati u modesti u minn reġjuni oħrajn bi prestazzjoni baxxa li jixtiequ jsaħħu l-impronta tal-innovazzjoni tagħhom u l-Istrateġiji ta’ Speċjalizzazzjoni Intelliġenti. L-EIT se talloka għal din il-miżura mill-inqas 25 % tal-baġit ġenerali allokat għal dawn l-attivitajiet.

                        L-EIT se:

                        ·B’kooperazzjoni mal-Kummissjoni, ifassal u jniedi attivitajiet maħsuba sabiex jappoġġjaw l-iżvilupp tal-kapaċità tal-innovazzjoni fl-edukazzjoni għolja, li se jiġu implimentati permezz tal-KKI, u li jibdew fl-2021.

                        ·Jintroduċi skema ta’ sensibilizzazzjoni sabiex jinċentivizza lill-HEIs minn pajjiżi innovaturi modesti u moderati sabiex jiżviluppaw il-kapaċitajiet tal-innovazzjoni tagħhom.

                        ·Jipprovdi gwida, għarfien espert u taħriġ speċifiċi lill-HEIs parteċipanti.

                        ·Isaħħaħ u jwessa’ l-kamp ta’ applikazzjoni tat-Tikketta tal-EIT lil hinn mill-KKI biex jinkludi l-HEIs li jipparteċipaw fl-azzjoni.

               3.3.Attivitajiet trażversali tal-EIT

               (1)Komunikazzjoni

               L-EIT se jsaħħaħ il-komunikazzjoni u l-viżibbiltà tiegħu. B’għadd dejjem jikber ta’ KKI u azzjoni ġdida li tappoġġja l-iżvilupp intraprenditorjali tal-HEIs, l-EIT se jsaħħaħ l-isforzi tiegħu biex iżid ir-rikonoxximent tiegħu bħala marka ta’ kwalità għall-innovazzjoni. Din il-ġestjoni tal-marka u l-komunikazzjoni mtejba huma kruċjali, speċjalment għaċ-ċittadini, billi l-innovazzjonijiet li joħorġu mill-EIT jikkontribwixxu biex juru l-impatt konkret tal-investimenti tal-UE permezz tal-Programm Qafas Ewropew għar-Riċerka u l-Innovazzjoni. L-EIT se japplika strateġija ta’ markar imtejba għall-partijiet ikkonċernati ewlenin tiegħu (HEIs, organizzazzjoni tar-riċerka, negozji, eċċ.) fl-Istati Membri kollha u lil hinn, f’konformità mal-approċċ ta’ komunikazzjoni ta’ Orizzont Ewropa.

               Sabiex jiżgura tixrid usa’ u fehim aħjar tal-opportunitajiet offruti mill-EIT, l-EIT se jesplora l-possibbiltà li jsaħħaħ il-gwida u l-assistenza dwar aspetti relatati mal-parteċipazzjoni fil-KKI tal-EIT madwar l-Ewropa billi jibni fuq in-netwerks ta’ informazzjoni eżistenti madwar l-Ewropa.

               Sabiex jiġi żgurat li komunità kbira ta’ partijiet ikkonċernati tul it-trijangolu tal-għarfien fil-livelli lokali, reġjonali, nazzjonali u tal-UE jkunu konxji mis-sejħiet u l-proġetti ffinanzjati kollha tal-EIT (u l-KKI), dawn se jidhru wkoll fil-Portal Ewropew tal-Opportunitajiet ta’ Offerti u Finanzjament, taħt Orizzont Ewropa.

               L-EIT se jorganizza laqgħat regolari tal-Grupp tar-Rappreżentanti tal-Istati Membri, kif ukoll servizzi relatati mal-Kummissjoni, mill-inqas darbtejn fis-sena, biex jiżgura komunikazzjoni xierqa u fluss ta’ informazzjoni mal-Istati Membri u fil-livell tal-UE, filwaqt li jżommhom infurmati bil-prestazzjonijiet u l-kisbiet tal-attivitajiet iffinanzjati mill-EIT. Il-Grupp tar-Rappreżentanti tal-Istati Membri għandu jiżgura wkoll appoġġ xieraq biex jikkoordina l-attivitajiet appoġġjati mill-EIT mal-programmi u l-inizjattivi nazzjonali, inkluż il-kofinanzjament nazzjonali potenzjali ta’ dawk l-attivitajiet.

               L-EIT se jkompli jmexxi l-Forum tal-Partijiet Ikkonċernati tal-EIT u l-premjijiet tal-EIT biex jippromwovi l-interazzjonijiet ma’ atturi Ewropej tat-trijangolu tal-għarfien u jirrikonoxxi l-aktar imprendituri u innovaturi promettenti fl-Ewropa.

               L-EIT se jkompli jmexxi u jipprovdi gwida strateġika lill-Komunità ta’ Alumni tal-EIT
                  6
                (b’kollaborazzjoni mal-Bord tal-Alumni tal-EIT) sabiex jimmassimizza l-impatt intraprenditorjali u soċjetali tiegħu u l-involviment kontinwu tal-membri tiegħu fl-attivitajiet appoġġjati mill-EIT. Matul il-perjodu 2021-2027, il-Komunità se tkompli tikber u tinkludi wkoll l-alumni li jieħdu sehem fl-azzjonijiet li jappoġġjaw il-kapaċitajiet ta’ innovazzjoni tal-HEIs.

               (2)L-identifikazzjoni u l-iskambju ta’ prattiki tajbin mal-partijiet ikkonċernati

               L-EIT għandu rwol ewlieni fit-tixrid ta’ prattiki tajbin u t-tagħlimiet meħuda. Il-KKI u l-proġetti li jappoġġjaw l-innovazzjoni u l-kapaċità intraprenditorjali tal-HEI huma sors siewi ta’ evidenza u tagħlim sperimentali għal dawk li jfasslu l-politika, billi jipprovdu eżempji ta’ prattiki tajbin u appoġġ fl-iżvilupp u l-implimentazzjoni tal-politika tal-UE fl-oqsma tematiċi tagħhom.

               Sa issa, il-prattiki tajbin u t-tagħlimiet li joħorġu mill-KKI għadhom ma ġewx ikkodifikati biżżejjed u mxerrda b’mod effettiv. Fil-funzjoni ta’ appoġġ tiegħu bħala sieħeb tal-għarfien għal dawk li jfasslu l-politika u għall-komunità kollha tal-innovazzjoni, l-EIT se jkompli jiżviluppa r-rwol tiegħu bħala istitut tal-innovazzjoni li jista’ jiskopri, janalizza, jikkodifika, jikkondividi u jiżgura l-adozzjoni ta’ prattiki innovattivi, lezzjonijiet u riżultati mill-attivitajiet iffinanzjati mill-EIT (l-edukazzjoni u t-taħriġ, l-appoġġ għall-innovazzjoni, l-appoġġ għall-intraprenditorija) fuq skala usa’. Din l-attività se tibni fuq ir-rabtiet u s-sinerġiji mal-inizjattivi l-oħrajn fi ħdan il-[Pilastru Ewropa Innovattiva] tal-[proposta għal Orizzont Ewropa].

               (3)Kooperazzjoni internazzjonali

               Fil-kamp ta’ applikazzjoni tar-Regolament dwar l-EIT, l-EIT se jfittex impatt akbar tal-attivitajiet tiegħu permezz ta’ kooperazzjoni internazzjonali u se jikkoordina l-attivitajiet internazzjonali ffinanzjati mill-EIT mill-KKI. L-enfasi tiegħu se tallinja mill-qrib mal-għanijiet tal-politika industrijali rilevanti tal-Unjoni Ewropea, kif ukoll mal-prijoritajiet tar-riċerka u l-innovazzjoni tagħha u tiżgura l-valur miżjud Ewropew.

               Fil-kooperazzjoni internazzjonali tiegħu, l-EIT, f’konsultazzjoni mal-Kummissjoni, se jiffoka fuq l-indirizzar effettiv tal-isfidi soċjetali globali, billi jikkontribwixxi għall-inizjattivi internazzjonali rilevanti u l-Għanijiet ta’ Żvilupp Sostenibbli, jiżgura l-aċċess għat-talent u provvista u domanda mtejba ta’ soluzzjonijiet innovattivi. L-EIT u l-KKI se jippjanaw u jwettqu l-attivitajiet internazzjonali tagħhom f’kollaborazzjoni mill-qrib mal-Kummissjoni, f’konformità mal-approċċ ta’ Orizzont Ewropa u politiki rilevanti oħra tal-UE, u taħt is-superviżjoni tal-Bord tat-Tmexxija tal-EIT.

                        L-EIT se:

                        ·Jtejjeb il-viżibbiltà tiegħu permezz ta’ strateġija aktar b’saħħitha ta’ markar lejn il-partijiet ikkonċernati ewlenin fl-Istati Membri.

                        ·Jiżgura l-viżibbiltà tal-appoġġ tal-Unjoni Ewropea.

                        ·Jesplora l-fattibbiltà għall-użu tan-netwerks ta’ informazzjoni tal-UE eżistenti u jipprovdi koordinazzjoni għall-attivitajiet tagħhom sabiex jiżgura pariri u gwida aħjar lis-sħab potenzjali tal-KKI tal-EIT.

                        ·Jorganizza laqgħat regolari tal-Grupp ta’ Rappreżentanti tal-Istati Membri sabiex jiżgura komunikazzjoni effettiva u fluss ta’ informazzjoni mal-Istati Membri.

                        ·Iżid il-viżibbiltà tal-azzjoni tiegħu lejn iċ-ċittadini u l-komunità ta’ partijiet ikkonċernati permezz tal-Forum tal-Partijiet Ikkonċernati, il-Premjijiet tal-EIT u l-Alumni tal-EIT.

                        ·Jidentifika, jikkodifika u jikkondividi b’mod effettiv it-tagħlimiet u l-prattiki tajbin li joħorġu mill-attivitajiet iffinanzjati mill-EIT; jinvolvi ruħu mal-awtoritajiet tal-Istati Membri tal-UE kemm fil-livell reġjonali kif ukoll f’dak nazzjonali, jistabbilixxi djalogu strutturat u jikkoordina l-isforzi, sabiex jidentifika, jikkondividi u jxerred il-prattiki tajbin u l-lezzjonijiet.

                        ·Jiżviluppa linji wesgħin ta’ kooperazzjoni internazzjonali tal-EIT u tal-KKI taħt is-superviżjoni tal-Bord tat-Tmexxija tal-EIT, f’konformità mal-istrateġija tal-Kummissjoni għall-kooperazzjoni internazzjonali fuq ir-riċerka u l-innovazzjoni u wara konsultazzjoni mas-servizzi tal-Kummissjoni rispettivi.

               3.4.Mit-teorija għall-prattika

               Din it-taqsima tinkludi għadd ta’ miżuri li għandhom l-għan li jadattaw u jtejbu l-funzjonament attwali tal-EIT u tal-KKI. Bord tat-Tmexxija tal-EIT effettiv u strateġiku se jissorvelja l-implimentazzjoni ta’ dawk il-miżuri fil-livell tal-EIT u se jipprovdi l-inċentivi u l-kontroll meħtieġa, inkluż permezz tal-proċess tal-allokazzjoni ta’ finanzjament, sabiex jiġi żgurat li l-KKI jimplimentawhom.

               (4)Mudell operattiv tal-KKI

               L-EIT se jipprovdi gwida operattiva lill-KKI u se jissorveljahom fir-rigward tal-konformità mal-prinċipji ta’ ġestjoni tajba, il-prinċipji u l-kriterji stabbiliti għas-Sħubiji Ewropej fir-regolament dwar Orizzont Ewropa u l-allinjament mal-prijoritajiet ta’ Orizzont Ewropa sabiex jimmassimizza l-prestazzjoni u l-impatt tagħhom.

               Il-miżuri li jiżguraw il-ftuħ kontinwu tal-KKI u t-trasparenza matul l-implimentazzjoni se jittejbu, b’mod partikolari billi jiġu inklużi dispożizzjonijiet komuni għal membri ġodda li jżidu l-valur għas-sħubiji. Huma se jmexxu wkoll l-attivitajiet tagħhom b’mod kompletament trasparenti. Il-KKI se jibqgħu sħubiji dinamiċi li s-sħab ġodda, inkluż sehem dejjem jikber ta’ SMEs, jistgħu jissieħbu fihom abbażi tal-eċċellenza u l-kapaċità strateġika. Sabiex tiġi limitata l-konċentrazzjoni tal-finanzjament u jiġi żgurat li l-attivitajiet tal-KKI jibbenifikaw minn netwerk wiesa’ ta’ sħab, il-proċedura għat-tħejjija tal-Pjan ta’ Direzzjoni tan-Negozju (inkluża l-identifikazzjoni tal-prijoritajiet, l-għażla tal-attivitajiet u l-allokazzjoni tal-fondi) se ssir aktar trasparenti u inklużiva. Fl-aħħar nett, il-KKI se jżidu s-sehem ta’ sejħiet, b’mod partikolari għal proġetti ta’ innovazzjoni li huma miftuħa għal partijiet terzi. Dawn il-miżuri kollha se jżidu l-għadd ta’ entitajiet parteċipanti involuti fl-attivitajiet tal-KKI. Fl-aħħar nett, il-KKI jenħtieġ li jirrapportaw dwar l-involviment ta’ sħab ġodda fir-rapportar regolari tagħhom.

               Hekk kif il-KKI joperaw tul il-katina tal-valur kollha tal-innovazzjoni, huma se jiżguraw bilanċ xieraq tal-attivitajiet tal-edukazzjoni, l-intraprenditorija u l-innovazzjoni fil-portafoll tal-Pjan ta’ Direzzjoni tan-Negozju tagħhom. L-operazzjonijiet tal-KKI se jiġu implimentati permezz ta’ struttura modesta, effiċjenti u kosteffettiva li żżomm għal minimu l-kostijiet amministrattivi u l-kostijiet ġenerali. L-EIT se jiżgura li l-KKI jiksbu l-impatti mistennija tagħhom permezz ta’ firxa wiesgħa ta’ attivitajiet, identifikati fil-Pjanijiet ta’ Direzzjoni tan-Negozju tal-KKI, li jappoġġjaw b’mod effettiv l-issodisfar tal-għanijiet tagħhom.

               L-impenji mis-sieħeb ta’ kull KKI matul il-perjodu kuntrattwali tal-inizjattiva se jiġu żgurati permezz tal-monitoraġġ regolari tal-kontribuzzjonijiet tas-sieħeb attwali kontra l-impenji oriġinali. L-EIT se jiżgura li l-KKI jkollhom sistema ta’ ġestjoni tar-riskji fis-seħħ għal każijiet fejn xi sħab ma jkunux jistgħu jissodisfaw l-impenji oriġinali tagħhom.

                        L-EIT se:

                        ·Jiżgura li l-KKI japplikaw prinċipji stretti ta’ ftuħ u trasparenza, b’mod partikolari fir-rigward tal-għażla ta’ sħab ġodda u l-proċedura għat-tħejjija tal-Pjanijiet ta’ Direzzjoni tan-Negozju.

                        ·Jiżgura li l-implimentazzjoni tal-KKI tkun f’konformità sħiħa mar-rekwiżiti rispettivi li joħorġu mir-regolament dwar Orizzont Ewropa.

                        ·Jiżgura bilanċ xieraq fil-Pjanijiet ta’ Direzzjoni tan-Negozju bejn l-attivitajiet tat-trijangolu tal-għarfien.

                        ·Jiżgura li l-KKI jżommu għal minimu l-kostijiet amministrattivi tagħhom.

                        ·Jiżgura t-tranżizzjoni tat-tmien KKI eżistenti lejn it-twettiq tal-kriterji ta’ implimentazzjoni ġodda ta’ Orizzont Ewropa għas-Sħubiji Ewropej.

               (5)Mudell ta’ finanzjament tal-KKI

               Permezz ta’ mudell ta’ finanzjament effiċjenti u ssimplifikat, l-EIT se jtejjeb l-impatt u l-kontribut tal-KKI lejn il-kisba tal-għanijiet tal-Programm Orizzont Ewropa. Sabiex iżid il-valur miżjud tal-appoġġ tiegħu, l-EIT se jadatta l-mudell ta’ finanzjament tiegħu. Hemm erba’ oqsma ewlenin fejn l-EIT se jimplimenta titjib.

               L-ewwel nett, l-EIT se jintroduċi rata ta’ kofinanzjament sabiex iżid il-livelli tal-investimenti pubbliċi u privati. L-adattament tal-mudell ta’ finanzjament se jiffaċilita lill-KKI fit-tranżizzjoni lejn is-sostenibbiltà finanzjarja. Se jinċentivahom biex inaqqsu gradwalment, matul il-perjodu tal-ftehimiet qafas ta’ sħubija, is-sehem tal-finanzjament tal-EIT fil-Pjan ta’ Direzzjoni tan-Negozju tagħhom, filwaqt li jżidu l-livell ta’ investiment konġunt minn sorsi mhux tal-EIT. Se jkunu applikabbli rati fissi ta’ kofinanzjament imnaqqas tul il-fażijiet taċ-ċiklu tal-ħajja kollu tal-KKI (il-bidu, iż-żieda, il-maturità, il-ħruġ mill-għotja tal-EIT) kif ippreżentat hawn taħt.

                        Bidu

                        Żieda

                        Maturità

                        Ħruġ mill-għotja tal-EIT

                        Snin

                        1 – 4

                        5 – 7

                        8 – 11

                        12 – 15

                        Ir-rata ta’ kofinanzjament tal-EIT

                        Sa 100 %

                        Sa 80 %

                        Sa 70 %

                        50 % fit-12-il sena, li tonqos b’10 % fis-sena

               Figura 4: Ir-rati ta’ kofinanzjament tal-EIT għall-perjodu 2021-2027

               It-tieni, il-proċess tal-allokazzjoni ta’ għotjiet użati bħalissa se jkun immirat b’mod aktar qawwi lejn il-prestazzjoni u r-riżultati kompetittivi u l-użu ta’ għotjiet pluriennali. Il-Bord tat-Tmexxija tal-IET se jipprovdi inċentivi aktar b’saħħithom lill-KKI, b’mod partikolari abbażi tal-prestazzjoni individwali tagħhom biex jiġi żgurat l-ogħla livell ta’ impatt. Għalhekk, l-EIT se jemenda d-dispożizzjonijiet tal-finanzjament kompetittiv tiegħu sabiex itejjeb l-impatt tiegħu bħala parti minn Orizzont Ewropa.

               It-tielet, l-EIT se japplika regoli stretti għat-tisħiħ tal-mekkaniżmu ta’ rieżami qabel l-iskadenza tal-ewwel perjodu inizjali ta’ 7 snin ta’ operazzjonijiet tal-KKI. Dan ir-rieżami ta’ nofs it-terminu, li jrid jitwettaq bl-għajnuna ta’ esperti esterni, jenħtieġ li jkun konformi mal-aħjar prattika internazzjonali, skont il-kriterji ta’ Orizzont Ewropa għall-monitoraġġ u l-evalwazzjoni tas-Sħubiji Ewropej, u jseħħ qabel l-iskadenza tal-perjodu inizjali ta’ seba’ snin. Bħala riżultat tar-rieżami, il-Bord tat-Tmexxija se jiddeċiedi li jew ikompli l-kontribuzzjoni finanzjarja lil KKI, jew inkella jwaqqafha (b’hekk ma jiġix estiż il-ftehim qafas ta’ sħubija ma’ dik il-KKI) u jerġa’ jalloka r-riżorsi għal attivitajiet bi prestazzjoni aħjar.

               Fl-aħħar nett, l-EIT se jkompli bl-isforzi tiegħu lejn is-simplifikazzjoni sabiex itaffi l-piż amministrattiv bla bżonn
                  7
                tal-KKI, billi jippermetti l-implimentazzjoni tal-Pjan ta’ Direzzjoni tan-Negozju annwali u tal-istrateġija pluriennali tagħhom b’aġilità u b’mod effiċjenti. Dan se jinkludi l-użu ta’ somma f’daqqa jew kostijiet unitarji għall-attivitajiet tal-KKI rilevanti. Barra minn hekk, sabiex jipprovdi ppjanar aħjar tar-riżorsi, b’mod partikolari tal-attivitajiet ta’ innovazzjoni, kif ukoll sabiex jiffaċilita impenn aktar b’saħħtu u investiment fit-tul mis-sħab li jipparteċipaw fl-attivitajiet tal-KKI, l-EIT se jiffirma ftehimiet ta’ għotja pluriennali mal-KKI, meta jkun xieraq, taħt il-ftehimiet qafas ta’ sħubija rispettivi. Dawn il-ftehimiet ta’ għotja pluriennali jenħtieġ li ma jaqbżux it-tliet snin.

                        L-EIT se:

                        ·Jimplimenta mudell ta’ finanzjament ġdid imfassal sabiex jinċentiva l-impenn mis-sħab tal-KKI.

                        ·Itejjeb kontinwament il-mudell ta’ finanzjament billi jissimplifika l-prattiki ta’ rapportar tal-KKI u, meta jitqies bħala xieraq, jiffirma ftehimiet ta’ għotja pluriennali mal-KKI taħt il-ftehimiet qafas ta’ sħubija rispettivi.

                        ·Jadatta l-proċess kompetittiv tal-allokazzjoni ta’ għotjiet sabiex jippremja l-prestazzjoni u r-riżultati.

                        ·Isaħħaħ ir-rieżami komprensiv tal-prestazzjoni ta’ kull KKI qabel l-iskadenza tas-seba’ sena ta’ attività tagħhom sabiex jappoġġja deċiżjoni tal-Bord tat-Tmexxija dwar il-kontinwazzjoni jew it-terminazzjoni tal-appoġġ finanzjarju tagħhom, f’konformità mal-qafas ta’ Orizzont Ewropa għas-Sħubiji Ewropej.

               (6)Ir-relazzjoni tal-EIT mal-KKI wara t-terminazzjoni tal-ftehim qafas ta’ sħubija

               Soġġett għal studju indipendenti fil-fond b’kooperazzjoni mill-qrib mal-Kummissjoni, sal-aħħar tal-2023, l-EIT se jiddefinixxi r-relazzjonijiet tiegħu mal-KKI li se jieqfu jirċievu għotjiet ta’ appoġġ matul il-perjodu ta’ programmazzjoni 2021-2027. Soġġett għal eżitu pożittiv ta’ rieżami finali, l-EIT jista’ jikkonkludi “Memorandum ta’ Kooperazzjoni” ma’ kull KKI, bl-għan li jżomm kooperazzjoni mal-KKI wara t-terminazzjoni tal-ftehim qafas ta’ sħubija. Dan il-Memorandum jenħtieġ li jinkludi, inter alia, drittijiet u obbligi marbuta ma’:

               ·l-użu tal-marka tal-EIT, il-parteċipazzjoni fil-Premjijiet tal-EIT u f’inizjattivi oħra organizzati mill-EIT;

               ·l-użu tat-Tikketta tal-EIT għall-programmi ta’ edukazzjoni u taħriġ;

               ·il-parteċipazzjoni f’sejħiet kompetittivi tal-EIT għal attivitajiet trażversali tal-KKI u servizzi kondiviżi;

               ·ir-relazzjonijiet mal-Komunità tal-Alumni tal-EIT.

                        L-EIT se:

                        ·Jiżviluppa l-prinċipji ġenerali għar-relazzjoni mal-KKI wara t-terminazzjoni tal-ftehim qafas ta’ sħubija, f’konformità mal-qafas ta’ Orizzont Ewropa għas-Sħubiji Ewropej;

                        ·Jikkonkludi, soġġett għal rieżami finali pożittiv u deċiżjoni tal-Bord ta’ Tmexxija tal-EIT, Memoranda ta’ Kooperazzjoni mal-KKI sabiex jinżammu bħala membri attivi tal-Komunità tal-EIT.

               3.5.Sinerġiji u komplementarjetajiet ma’ programmi oħrajn

               Billi jibni fuq l-ambitu wiesa’ tal-azzjoni u r-rwol distintiv tiegħu, l-EIT jinsab f’pożizzjoni tajba sabiex joħloq sinerġiji u jipprovdi komplementarjetajiet ma’ programmi jew strumenti oħrajn tal-UE, inkluż billi jsaħħaħ l-appoġġ tiegħu lill-KKI fl-attivitajiet ta’ ppjanar u implimentazzjoni tagħhom. Il-lista ta’ hawn taħt toffri eżempji konkreti fejn l-EIT se jikkontribwixxi għal sinerġiji għal żmien medju sa twil lil hinn minn Orizzont Ewropa.

               Erasmus

               ·L-Erasmus u l-EIT se jistabbilixxu sinerġiji bejn il-komunitajiet rispettivi tagħhom. Il-kooperazzjoni se tkun immirata lejn l-iżgurar tal-aċċess għall-istudenti tal-Erasmus li jipparteċipaw f’istituzzjonijiet tal-edukazzjoni għolja sħab tal-KKI għall-iskejjel tas-sajf tal-KKI jew għal attivitajiet ta’ taħriġ rilevanti oħrajn (pereżempju, dwar l-intraprenditorija u l-ġestjoni tal-innovazzjoni) u sabiex jiġu stabbiliti kuntatti man-netwerk ta’ alumni tal-KKI.

               ·L-attivitajiet ta’ kooperazzjoni jistgħu jinkludu wkoll l-għoti ta’ taħriġ mill-EIT/KKI lill-persunal akkademiku (li ġej mill-Istituzzjonijiet tal-Edukazzjoni Għolja kollha, lil hinn mill-KKI) għall-kurrikuli li jintegraw l-intraprenditorija u l-innovazzjoni, kif ukoll l-ittestjar, l-adozzjoni u ż-żieda ta’ prattiki innovattivi żviluppati fi ħdan in-netwerks tal-Erasmus (bħall-Alleanzi ta’ Għarfien bejn l-istituzzjonijiet tal-edukazzjoni għolja u n-negozji) minn KKI u viċi versa.

               ·Fejn possibbli, se jiġu żgurati sinerġiji mal-inizjattiva tal-Universitajiet Ewropej, li jistgħu jgħinu fl-integrazzjoni tal-attivitajiet edukattivi tal-EIT sabiex jintlaħaq impatt sistemiku.

               Programm Ewropa Diġitali (DEP)

               ·Iċ-ċentri ta’ kolokazzjoni tal-KKI se jikkollaboraw maċ-Ċentri Ewropej ta’ Innovazzjoni Diġitali sabiex jappoġġjaw it-trasformazzjoni diġitali tal-industrija u tal-organizzazzjonijiet tas-settur pubbliku.

               ·Se jiġu esplorati l-fattibbiltajiet sabiex jintużaw l-infrastrutturi u l-kapaċitajiet żviluppati fi ħdan id-DEP (eż. ir-riżorsi tad-data u l-libreriji tal-algoritmi ta’ intelliġenza artifiċjali; ċentri ta’ kompetenza tal-informatika bi prestazzjoni għolja fl-Istati Membri) mill-KKI fl-edukazzjoni u t-taħriġ, kif ukoll għall-finijiet ta’ ttestjar u dimostrazzjoni fi proġetti ta’ innovazzjoni.

               Fondi tal-Politika ta’ Koeżjoni (b’mod partikolari l-Fond Ewropew għall-Iżvilupp Reġjonali u l-Fond Soċjali Ewropew)

               ·Il-KKI tal-EIT, permezz taċ-ċentri ta’ kolokazzjoni tagħhom u l-entitajiet tal-RIS, se jippromwovu kooperazzjoni reġjonali u transreġjonali bejn l-atturi tat-trijangolu tal-għarfien (l-edukazzjoni, ir-riċerka, in-negozju) u l-awtoritajiet maniġerjali, f’sinerġija mal-kooperazzjoni interreġjonali u l-investimenti tul il-ktajjen tal-valur f’oqsma ta’ prijoritajiet ta’ speċjalizzazzjoni intelliġenti, u l-ħidma tal-pjattaformi tematiċi ta’ speċjalizzazzjoni intelliġenti. L-EIT se jesplora wkoll il-kontribut għall-inizjattivi ta’ żvilupp tal-ħiliet taħt il-Fondi tal-Politika ta’ Koeżjoni permezz ta’ skambju tal-aħjar prattiki.

               ·Il-KKI tal-EIT se jippromwovu l-kollaborazzjoni mal-Pjattaformi ta’ Speċjalizzazzjoni Intelliġenti, b’mod partikolari l-proġetti li għandhom esperjenza fil-ħidma mal-Awtoritajiet Maniġerjali tal-Fondi tal-Politika ta’ Koeżjoni, sabiex jiffaċilitaw is-sinerġiji bejn ir-riżorsi tal-EIT, il-Fondi tal-Politika ta’ Koeżjoni u programmi reġjonali, nazzjonali u/jew Ewropej oħrajn.

               InvestEU

               ·Il-KKI tal-EIT se jfittxu l-kollaborazzjoni taċ-Ċentru Konsultattiv InvestEU sabiex jipprovdu appoġġ tekniku u assistenza lill-impriżi appoġġjati mill-KKI għat-tħejjija, l-iżvilupp u l-implimentazzjoni tal-proġetti.

               ·Il-KKI tal-EIT se jikkontribwixxu għall-alimentazzjoni tal-Portal InvestEU biex iqarrbu lill-investituri lejn l-impriżi appoġġjati mill-KKI, b’kollaborazzjoni mill-qrib mas-servizzi tal-Kummissjoni.

               Ewropa Kreattiva

               ·Il-Programm ġdid Ewropa Kreattiva se jkun speċifikament rilevanti għall-attivitajiet ta’ KKI futura dwar is-CCI. Se jiġu żviluppati sinerġiji u komplementarjetajiet b'saħħithom mal-programm f’oqsma bħall-ħiliet kreattivi, l-impjiegi u l-mudelli tan-negozju.

               Programm tas-Suq Uniku (COSME)

               ·Il-KKI se jfittxu kooperazzjoni man-Netwerk Enterprise Europe (EEN) u mal-Gruppi Settorjali tiegħu sabiex jiffaċilitaw il-kooperazzjoni bejn negozju u ieħor, it-trasferiment tat-teknoloġija u s-sħubiji ta’ innovazzjoni għal imprendituri li jixtiequ jiżviluppaw l-attivitajiet tagħhom fl-UE kollha u lil hinn minnha. L-organizzazzjonijiet tal-EEN se jippromwovu l-attivitajiet tal-KKI tal-EIT fost l-SMEs klijenti tagħhom. L-EIT se jesplora l-kooperazzjoni mal-programmi ta’ mobbiltà għall-imprendituri ġodda sabiex itejbu l-ħiliet intraprenditorjali tagħhom.

               4.Riżorsi

               4.1.Ħtiġijiet tal-baġit

               Il-ħtiġijiet tal-baġit tal-EIT fil-perjodu 2021-2027 huma ta’ EUR [3 000] miljun u huma bbażati fuq tliet komponenti ewlenin: 1) in-nefqa għat-tmien KKI eżistenti (li tirrifletti li, għal tlieta minnhom, il-ftehimiet qafas ta’ sħubija se jiġu fi tmiemhom sal-2024) u t-tnedija ta’ żewġ KKI ġodda (fl-2022 u fl-2025); 2) it-tnedija ta’ azzjoni ġdida ta’ appoġġ u koordinazzjoni tal-EIT; u 3) in-nefqa amministrattiva.

               Madwar EUR [2 500] miljun (83,3 % tal-baġit totali tal-EIT) huma previsti biex jiffinanzjaw il-KKI eżistenti u ġodda u jinkludu EUR [200] miljun għall-Iskema ta’ Innovazzjoni Reġjonali. Permezz tal-introduzzjoni ta’ rata ta’ kofinanzjament, il-KKI huma mistennija li jimmobilizzaw EUR [1 500] miljun oħra minn sorsi pubbliċi u privati oħrajn. Il-baġit għat-tnedija ta’ żewġ KKI ġodda (li jridu jitnedew fl-2022 u fl-2025, rispettivament) se jkun ta’ madwar EUR [300] miljun. Jekk ikun disponibbli baġit addizzjonali għal dak tal-EIT, l-EIT jista’ jniedi wkoll KKI addizzjonali.

               L-EIT se jniedi azzjoni ġdida ta’ appoġġ sabiex tgħin fl-iżvilupp tal-kapaċità intraprenditorjali u ta’ innovazzjoni tal-HEIs. Din l-azzjoni se tirrikjedi servizzi orizzontali ta’ ġestjoni u monitoraġġ tal-proġetti. Madwar EUR [400] miljun mill-baġit tal-EIT (massimu ta’ 14 %) huma meħtieġa biex jiġu implimentati dawn l-attivitajiet, b’EUR [120] miljun iddedikati għall-fażi tal-bidu (l-ewwel tliet snin) u l-bqija għall-fażi taż-żieda (l-aħħar erba’ snin)

               L-EIT se jkompli jkun organizzazzjoni effiċjenti u dinamika. Il-kostijiet tan-nefqa amministrattiva, li jkopru l-kostijiet neċessarji tal-persunal, amministrattivi, tal-infrastruttura u operazzjonali, se jiżdiedu, iżda bħala medja, ma jaqbżux it-3 % tal-baġit tal-EIT. Parti min-nefqa amministrattiva hija koperta mill-Ungerija permezz tal-forniment ta’ spazju għal uffiċini mingħajr ħlas sal-aħħar tal-2029. Għalhekk, fuq din il-bażi, in-nefqa amministrattiva se tkun ta’ madwar EUR 73 miljun għall-perjodu 2021-2027. It-tqassim tal-baġit huwa ppreżentat hawn taħt:

               4.2.Impatt (monitoraġġ u evalwazzjoni)

               Il-kejl tal-impatt tal-EIT se jittejjeb kontinwament matul il-perjodu ta’ programmazzjoni li jmiss billi jitqiesu l-lezzjonijiet meħuda u l-esperjenzi miksuba sa issa. L-EIT se japplika qafas ta’ evalwazzjoni, rapportar u monitoraġġ li jiżgura l-koerenza mal-approċċ ġenerali meħud għal Orizzont Ewropa, filwaqt li jaħseb għall-flessibbiltà. B’mod partikolari, iċ-ċrieki vizzjużi bejn il-Kummissjoni, l-EIT u l-KKI se jittejbu biex l-għanijiet jiġu indirizzati b’mod konsistenti, koerenti u effiċjenti.

               Evalwazzjoni

               L-evalwazzjonijiet perjodiċi tal-attivitajiet tal-EIT, inklużi dawk ġestiti permezz tal-KKI, se jitwettqu mill-Kummissjoni f’konformità mad-dispożizzjonijiet tar-Regolament dwar l-EIT u r-Regolament dwar Orizzont Ewropa. Dawn l-evalwazzjonijiet se jivvalutaw l-effettività, l-effiċjenza, ir-rilevanza, il-koerenza u l-valur miżjud tal-UE tal-attivitajiet tal-EIT, inklużi l-KKI. Se jkunu bbażati fuq evalwazzjonijiet esterni indipendenti u se jikkontribwixxu għall-evalwazzjonijiet ġenerali ta’ nofs it-terminu u ex-post ta’ Orizzont Ewropa. Barra minn hekk, kull KKI se tkun soġġetta għal rieżami bir-reqqa mill-EIT qabel tmiem is-7 u l-14-il sena tal-operat taħt il-Ftehimiet ta’ Sħubija Qafas.

               Rapportar u Monitoraġġ

               Ir-rapportar u l-monitoraġġ tal-prestazzjoni operattiva tal-KKI u r-riżultati tagħhom se jkunu kompitu primarju tal-EIT u se jiġu implimentati b’kooperazzjoni mas-servizzi korporattivi komuni ta’ Orizzont Ewropa. Is-sistema ta’ rapportar u monitoraġġ għall-KKI se tkun inkorporata fis-sistema ta’ monitoraġġ ġenerali ta’ Orizzont Ewropa, b’mod partikolari permezz tal-implimentazzjoni ta’ mudelli ta’ data komuni, inkluż il-ġbir tad-data. Il-Kummissjoni se tieħu sehem fit-tfassil konġunt tal-indikaturi u l-għodod tal-impatt u tal-monitoraġġ rilevanti kollha żviluppati jew applikati mill-EIT sabiex tiżgura l-kompatibbiltà u l-konsistenza mas-sistema ta’ monitoraġġ ġenerali ta’ Orizzont Ewropa, inklużi l-mogħdijiet tal-impatt ewlenin, il-qafas tal-kriterji għas-Sħubiji Ewropej u l-Proċess tal-Ippjanar Strateġiku. Barra minn hekk, l-EIT se jqis l-iskjerament tal-metodoloġija tar-Radar tal-Innovazzjoni f’Orizzont Ewropa, u se jesplora kif ir-Radar tal-Innovazzjoni jista’ jintuża mill-KKI għat-titjib tal-attivitajiet ta’ monitoraġġ tiegħu.

               B’mod ġenerali, se tkun ir-responsabbiltà tal-EIT li jissorvelja regolarment il-prestazzjoni operattiva tal-KKI u li jadatta kontinwament is-sistemi ta’ monitoraġġ tiegħu f’konformità mal-qafas ta’ monitoraġġ u rapportar ta’ Orizzont Ewropa għas-Sħubiji Ewropej u b’kooperazzjoni mas-servizzi korporattivi komuni ta’ Orizzont Ewropa. Ir-riżultati ta’ tali monitoraġġ se jiġu inkorporati fil-proċessi tal-ippjanar tan-negozju tal-KKI u fit-teħid tad-deċiżjonijiet tal-EIT dwar l-allokazzjoni tal-baġit u t-tħejjija tal-ftehimiet ta’ sħubija qafas mal-KKI bħala benefiċjarji.

               L-attivitajiet tal-EIT, inklużi dawk ġestiti permezz tal-KKI, huma mistennija li jkollhom

               (1)impatt ekonomiku/ta’ innovazzjoni billi jinfluwenzaw il-ħolqien u t-tkabbir tal-kumpaniji, kif ukoll il-ħolqien ta’ soluzzjonijiet innovattivi ġodda sabiex jiġu indirizzati l-isfidi globali, jinħolqu impjiegi diretti u indiretti u jiġu mmobilizzati investimenti pubbliċi u privati oħrajn;

               (2)impatt xjentifiku u edukattiv billi jsaħħu l-kapital uman fir-riċerka u l-innovazzjoni, billi jtejbu l-ħiliet innovattivi u intraprenditorjali kemm fil-livell individwali kif ukoll f’dak organizzazzjonali, kif ukoll billi jrawmu t-tixrid tal-għarfien u l-innovazzjoni b’mod miftuħ fis-soċjetà;

               (3)impatt soċjetali billi jindirizzaw il-prijoritajiet tal-politika tal-UE fl-oqsma tat-tibdil fil-klima, l-enerġija, il-materja prima, is-saħħa jew l-ikel permezz ta’ soluzzjonijiet innovattivi, involviment maċ-ċittadini u mal-utenti finali u billi jsaħħu l-adozzjoni ta’ soluzzjonijiet innovattivi f’dawn l-oqsma fis-soċjetà.

               It-tabella ta’ hawn taħt tipprovdi l-lista mhux eżawrjenti ta’ indikaturi tal-ġestjoni u l-miri tagħhom li jiġu ssorveljati mill-EIT fil-perjodu 2021-2027. Dawn l-indikaturi jipprovdu l-orjentazzjonijiet ewlenin tal-input u tal-output għall-monitoraġġ tal-kisba tal-għanijiet ewlenin tal-EIT għall-perjodu 2021-2027, bħalma huma t-trawwim tal-innovazzjoni u l-intraprenditorija permezz ta’ edukazzjoni aħjar, iż-żieda tal-impatt reġjonali u l-ftuħ tiegħu lejn is-sħab potenzjali u l-partijiet ikkonċernati, u jinġiebu soluzzjonijiet innovattivi ġodda għall-isfidi globali għas-suq.

               Se jiġu żviluppati indikaturi addizzjonali, inklużi indikaturi tal-impatt soċjetali fl-oqsma ta’ attività tal-KKI, mill-EIT flimkien mal-Kummissjoni f’konformità mal-iżvilupp tal-qafas tal-indikaturi tal-programm Orizzont Ewropa u se jirriflettu l-approċċ ġenerali għas-Sħubiji Ewropej sabiex jikkontribwixxu għall-impatt xjentifiku, ekonomiku u soċjetali. B’mod ġenerali, l-allinjament tal-indikaturi tal-impatt ma’ Orizzont Ewropa se jkollu l-għan li jissorvelja l-progress lejn l-għanijiet stabbiliti matul iż-żmien. Dan se jiżgura bażi ta’ evidenza komparattiva dwar ir-riżultati u l-impatti ġġenerati mill-KKI vis-à-vis il-bqija tal-programm. Barra minn hekk, l-EIT se jiżgura li s-sistema ta’ monitoraġġ tiġbor il-progress fir-rigward tal-attivitajiet speċifiċi għall-mudell tal-KKI, bħall-integrazzjoni tat-trijangolu tal-għarfien u l-ħiliet intraprenditorjali. Dawn l-indikaturi addizzjonali għandhom jimmiraw li jissorveljaw il-progress u l-impatt matul iż-żmien. Pereżempju, l-indikaturi dwar l-attivitajiet relatati mal-edukazzjoni tal-EIT (inklużi dawk li jappoġġjaw il-kapaċitajiet tal-HEIs) għandhom jimmonitorjaw l-akkwiżizzjoni tal-ħiliet tal-kapital uman (għal żmien qasir), il-karriera (għal żmien medju) u l-kundizzjonijiet tax-xogħol (għal żmien twil), l-involviment tal-HEIs u t-titjib tal-kapaċità (għal żmien qasir) jew ir-rwol u l-prestazzjoni tal-HEIs fl-ekosistemi tal-innovazzjoni lokali (għal żmien medju u twil).

                        Indikaturi tal-Ġestjoni tal-EIT

                        Mira 2023

                        (linja bażi 2020)

                        Mira 2027

                        (linja bażi 2020)

                        Nru. ta’ entitajiet/organizzazzjonijiet li jipparteċipaw fl-attivitajiet tal-EIT u tal-KKI

                        Żieda ta’ 20 %

                        Żieda ta’ 50 %

                        Nru. ta’ innovazzjonijiet (prodotti u servizzi) imnedija fis-suq

                        1 500

                        4 000

                        Istituzzjonijiet tal-Edukazzjoni Għolja involuti fl-attivitajiet tal-EIT u tal-KKI

                        300, li minnhom 100 huma mill-azzjoni ġdida dwar l-edukazzjoni

                        750, li minnhom 450 huma mill-azzjoni ġdida dwar l-edukazzjoni

                        Nru. ta’ studenti involuti fl-attivitajiet ta’ edukazzjoni tal-EIT u tal-KKI

                        10 000

                        30 000

                        Nru. ta’ negozji ġodda appoġġjati

                        300

                        700

                        Kofinanzjament tal-KKI

                        EUR 700 miljun

                        EUR 1 500 miljun

                        Nru. ta’ entitajiet/organizzazzjonijiet li jipparteċipaw fl-attivitajiet tal-EIT u tal-KKI minn reġjuni barra r-reġjuni CLC tal-KKI

                        Żieda ta’ 50 %

                        Żieda ta’ 100 %

               L-EIT se jiżgura li d-data li jiġbor permezz tas-sistema ta’ monitoraġġ intern tiegħu, inklużi r-riżultati mill-KKI, ikunu integrati bis-sħiħ fis-sistema ġenerali tal-ġestjoni tad-data tal-programm Orizzont Ewropa. L-EIT se jiżgura li l-informazzjoni dettaljata li tirriżulta mill-proċess ta’ monitoraġġ u evalwazzjoni tiegħu tiġi magħmula disponibbli fil-ħin u tkun aċċessibbli f’bażi ta’ data elettronika komuni dwar l-implimentazzjoni ta’ Orizzont Ewropa. Barra minn hekk, l-EIT se jiżgura rapportar iddedikat dwar l-impatti kwantitattivi u kwalitattivi, inkluż dwar il-kontribuzzjonijiet finanzjarji impenjati u effettivament ipprovduti.

                        L-EIT se:

                        ·Jtejjeb is-sistemi ta’ monitoraġġ attwali tiegħu u jintroduċi qafas ta’ rapportar u monitoraġġ, inklużi indikaturi tal-impatt, allinjati mal-Mogħdijiet Ewlenin tal-Impatt tal-[programm Orizzont Ewropa].

                        ·Jimmonitorja regolarment il-prestazzjoni operattiva tal-KKI u l-outputs, ir-riżultati u l-progress tagħhom lejn l-impatt f’konformità mal-[qafas ta’ Orizzont Ewropa].

                        ·Jiżgura l-iżvilupp tal-indikaturi soċjetali speċifiċi fl-oqsma ta’ attività tal-KKI u l-monitoraġġ regolari tiegħu f’konformità mal-qafas ta’ Orizzont Ewropa għall-impatt soċjetali.

                        ·Jiżgura r-rapportar dwar l-impatti kwantitattivi u kwalitattivi, inkluż dwar il-kontribuzzjonijiet finanzjarji.

                        ·Jiżgura l-aċċess għar-riżultati u għad-data tal-proġett mill-KKI u jintegrahom fis-sistema ġenerali tar-rapportar u l-ġestjoni tad-data tal-programm Orizzont Ewropa.

               5.Anness 1A

               Oqsma ta’ prijorità għat-tnedija ta’ Komunitajiet ta’ Konoxxenza u Innovazzjoni ġodda.

               1. Industriji Kulturali u Kreattivi

               6.Anness 1B

               Skeda informattiva dwar il-Komunità ta’ Konoxxenza u Innovazzjoni “Industriji Kulturali u Kreattivi”

               (7)L-Isfida

               L-Industriji Kulturali u Kreattivi (CCI) jistgħu jġibu soluzzjoni orizzontali għal firxa ta’ sfidi li qegħdin jiżdiedu, li huma ta’ natura permanenti, u jistgħu jiġu indirizzati permezz ta’ attivitajiet ta’ riċerka u innovazzjoni. Dawn l-isfidi jistgħu jinġabru f’erba’ pilastri: 1) Il-kreattività, id-diversità kulturali u l-valuri tal-Ewropej; 2) L-identità u l-koeżjoni Ewropej; 3) L-impjiegi, ir-reżiljenza ekonomika u t-tkabbir intelliġenti tal-Ewropa; u 4) l-Ewropa bħala attur globali.

               Il-kreattività u d-diversità kulturali tal-Ewropej jiddependu fuq setturi kulturali u kreattivi reżiljenti u robusti. Madankollu, dawk is-setturi, partikolarment is-settur awdjoviżiv jew tal-mużika, qed jiffaċċjaw għadd ta’ sfidi bħala riżultat taż-żieda fil-kompetizzjoni mill-parteċipanti globali u l-bidla diġitali.

               ·Il-produtturi, id-distributuri, ix-xandara, it-teatri taċ-ċinema u t-tipi kollha ta’ organizzazzjonijiet kulturali jeħtieġ li jinnovaw sabiex jattiraw ġenerazzjonijiet ġodda ta’ udjenzi.

               ·In-nuqqas ta’ ħiliet intraprenditorjali u trażversali fis-CCI
                  8
                jikkonċerna kemm is-subsetturi emerġenti kif ukoll dawk maturi ħafna li jgħaddu minn trasformazzjoni diġitali profonda. Dawn il-ħiliet huma meħtieġa għall-innovazzjoni u kruċjali fid-dawl tal-bidliet fis-suq tax-xogħol li qed jiffaċċja s-settur.

               L-isfidi tas-soċjetà relatati mal-identità u l-koeżjoni Ewropej ġeneralment jistgħu jiġu deskritti f’termini ta’ nuqqas ta’ “pontijiet” li jgħaqqdu partijiet differenti tas-soċjetà, inklużi territorji differenti. Dawn jinkludu kwistjonijiet relatati mal-esklużjoni soċjali, il-ħtieġa li jinbnew konnessjonijiet interkulturali aktar mill-qrib u li jiġi żviluppat sens ta’ appartenenza komuni abbażi tad-diversità kulturali u l-wirt komuni tagħna, li jistgħu jiġu indirizzati permezz ta’ aktar parteċipazzjoni tal-komunità, innovazzjonijiet fid-disinn, arkitettura u l-użu ta’ spazji pubbliċi, kif ukoll innovazzjoni soċjali mmexxija mill-kultura. B’mod partikolari:

               ·Hemm kooperazzjoni limitata bejn ir-riċerkaturi u bejn ir-riċerka u l-industrija, kif ukoll koordinazzjoni insuffiċjenti tal-isforzi fir-riċerka u l-iżvilupp, il-kondiviżjoni tal-metodi, ir-riżultati u l-aħjar prattiki. Barra minn hekk, ħafna mir-riċerka fis-CCI ma ġietx tradotta, li twassal għal repetizzjoni, billi r-riċerkaturi ta’ spiss ma jkunux jafu bi proġetti simili.

               ·Il-livell ta’ integrazzjoni ta’ raggruppamenti kreattivi u ċentri ta’ innovazzjoni huwa insuffiċjenti.

               ·Sehem sinifikanti tal-prijoritajiet reġjonali ta’ speċjalizzazzjoni intelliġenti fl-Ewropa jirreferi għall-kultura taħt angoli differenti (eż. il-wirt kulturali, l-industriji kreattivi, eċċ.). Minħabba r-rwol importanti tal-kultura u tal-kreattività għall-iżvilupp ekonomiku u soċjali tal-bliet u r-reġjuni u l-abbiltà tagħhom li jgħinu aktar sabiex jindirizzaw kwistjonijiet ta’ disparità madwar l-Ewropa, il-potenzjal tal-KKI fis-CCI huwa għoli.

               L-isfidi relatati mal-impjiegi, ir-reżiljenza ekonomika u t-tkabbir intelliġenti tal-Ewropa jinkludu kwistjonijiet ekonomiċi bħall-qgħad (speċjalment il-qgħad fost iż-żgħażagħ) u l-kompetizzjoni globali.

               ·Hemm konċentrazzjoni għolja fis-suq: - madwar 50 % tal-fatturat totali u tal-valur miżjud jiġi ġġenerat fil-Ġermanja, fir-Renju Unit u fi Franza.

               ·L-industriji Ewropej iridu jaffaċjaw l-isfidi tad-diġitizzazzjoni u tal-globalizzazzjoni kif ukoll tal-impatt qawwi tagħhom fuq il-mod kif l-artisti jipproduċu u jqassmu x-xogħlijiet tagħhom u jirrelataw mal-udjenzi tagħhom. Il-kollass tas-swieq tad-DVDs, l-aspettattivi ġodda tal-konsumaturi u s-saħħa kontinwa tal-istudjows tal-Istati Uniti, flimkien maż-żieda ta’ ġganti diġitali globali bħal Amazon, ITunes, Google u Netflix kellhom impatt fuq il-katina tal-valur tradizzjonali.

               Fl-aħħar nett, ir-rwol tal-Ewropa bħala attur globali jinkludi l-ħtieġa li jittejjeb it-tixrid tal-kontenut kulturali maħluq fl-Ewropa. L-Ewropa trid tibqa’ kompetittiva fit-tellieqa diġitali globali għall-ħolqien ta’ teknoloġiji ġodda (eż. AI, IoT, blockchain) li għalihom is-CCI huma ġeneraturi importanti ta’ kontenut, prodotti u servizzi globalment. Barra minn hekk, fuq skala globali, is-CCI (eż. id-disinn, l-arkitettura, eċċ.) jikkontribwixxu b’mod attiv għall-iżvilupp sostenibbli u jixprunaw l-innovazzjoni ekoloġika, filwaqt li l-kontenut kulturali (il-letteratura, il-films u l-arti) jista’ jqajjem kuxjenza dwar problemi ekoloġiċi u jinforma l-opinjoni pubblika.

               (8)Rilevanza u Impatt

               KKI tal-EIT dwar is-CCI – bl-approċċ olistiku u integrat tagħha – se tgħin sabiex jiġu indirizzati l-isfidi kollha definiti hawn fuq. Billi tkopri kważi s-setturi kollha ta’ ħajjitna, tas-soċjetà u tal-ekonomija, tali KKI se tkun rilevanti ħafna f’termini tal-impatt ekonomiku u soċjetali, filwaqt li tisfrutta opportunitajiet strateġiċi għall-innovazzjoni ekonomika, teknoloġika kif ukoll soċjali.

               L-innovazzjonijiet ibbażati fuq il-kultura u xprunati mill-kreattività jagħtu spinta lill-kompetittività Ewropea direttament billi joħolqu intrapriżi u impjiegi ġodda jew indirettament billi joħolqu benefiċċji transsettorjali għall-ekonomija usa’, itejbu l-kwalità tal-ħajja u jżidu l-attraenza tal-Ewropa. Is-CCIs huma dejjem aktar meqjusa bħala sorsi ġodda ta’ tkabbir u impjiegi intelliġenti, sostenibbli u inklużivi, li diġà qegħdin jimpjegaw aktar minn 12-il miljun persuna fl-UE, li jammontaw għal 7,5 % tal-persuni kollha impjegati fl-UE.

               Il-kontribut tal-kultura u tal-kreattività għall-innovazzjoni mhuwiex limitat għall-impatt dirett tas-CCI, minħabba li l-innovazzjoni b’mod estensiv qed tiġi xprunata dejjem aktar minn fatturi mhux teknoloġiċi bħall-kreattività, id-disinn u proċessi organizzattivi jew mudelli ta’ negozju ġodda. B’mod partikolari, is-CCI bi ktajjen ta’ valur distinti (jiġifieri l-mużika, id-disinn, il-moda, l-awdjoviżiv, il-logħob tal-kompjuter, l-arkitettura ...) għandhom kapaċità ta’ innovazzjoni b’saħħitha f’termini ekonomiċi u huma kapaċi jmexxu l-innovazzjoni f’setturi oħrajn tal-ekonomija.

               Il-kultura u l-parteċipazzjoni f’attivitajiet kulturali għandhom impatt dirett fuq il-benesseri taċ-ċittadini. Is-CCI jtejbu l-valuri soċjetali tal-identità, id-demokrazija u l-parteċipazzjoni tal-komunità. Il-kultura għandha potenzjal kbir li ssaħħaħ s-sens ta’ appartenenza Ewropew, fejn id-diversità tirrappreżenta vantaġġ. Dan huwa ta’ importanza fundamentali biex ikunu permessi r-reżiljenza, l-aċċess soċjali, il-koeżjoni tas-soċjetà, il-ġlieda kontra r-radikalizzazzjoni u l-ugwaljanza bejn il-ġeneri, kif ukoll sabiex jiġu indirizzati l-inċertezzi politiċi tal-Ewropa u l-ħtieġa ta’ unità.

               KKI tal-EIT dwar is-CCI tagħti s-setgħa lill-opportunitajiet tan-netwerk, il-kollaborazzjoni, il-ħolqien konġunt u t-trasferiment tal-għarfien bejn l-edukazzjoni, ir-riċerka u n-negozju, fi ħdan is-setturi kulturali u kreattivi u ma’ setturi oħrajn tas-soċjetà u l-ekonomija. Din se tikkatalizza inizjattivi minn isfel għal fuq u minn fuq għal isfel fil-livelli reġjonali, nazzjonali u tal-UE. Se tiżviluppa l-kundizzjonijiet qafas meħtieġa għall-ħolqien u ż-żieda ta’ impriżi ġodda f’ekosistemi innovattivi. Se tipprovdi lir-riċerkaturi u lill-istudenti f’ħafna dixxiplini (inklużi l-arti, l-umanistika, in-negozju, ix-xjenzi soċjali u x-xjenza pura applikata) u lill-imprendituri tas-CCI u setturi oħrajn bl-għarfien u l-ħiliet meħtieġa sabiex iwasslu soluzzjonijiet innovattivi u jbiddluhom f’opportunitajiet ta’ negozju ġodda. Din se tippermetti aktar krossfertilizzazzjoni ma’ setturi ekonomiċi u industrijali oħra, filwaqt li taġixxi bħala aċċelleratur għall-innovazzjoni.

               (9)Sinerġiji u Komplementarjetajiet ma’ inizjattivi eżistenti

               KKI fis-CCI tkun komplementarja għal għadd ta’ inizjattivi tal-Unjoni oħrajn, kif ukoll fil-livell tal-Istati Membri. Is-sinerġiji ewlenin mistennija fil-livell tal-UE huma ppreżentati hawn taħt.

               KKI dwar is-CCI mistennija tistabbilixxi sinerġiji b’saħħithom ma’ inizjattivi ta’ politika rilevanti taħt il-Programm Orizzont Ewropa u, b’mod partikolari, taħt il-Pilastru II mar-raggruppament [Soċjetà Inklużiva u Sigura] u l-oqsma ta’ intervent tagħha fuq il-Patrimonju Kulturali u d-Demokrazija. KKI futura tista’ tipprovdi wkoll inputs orizzontali siewja f’diversi attivitajiet li jridu jitwettqu fir-raggruppament [Diġitali u Industrija], b’mod partikolari fir-rigward tat-teknoloġiji tal-manifattura li fihom il-ħtieġa li jiġu żviluppati prodotti ġodda tiddependi ħafna fuq is-CCI. Barra minn hekk, din tista’ tikkomplementa b’mod effiċjenti partijiet oħrajn tal-Programm Orizzont Ewropa, l-intervent tal-EIT Diġitali eżistenti u l-azzjonijiet previsti taħt programmi tal-UE oħrajn bħal InvestEU, Ewropa Diġitali jew il-Fondi tal-Politika ta’ Koeżjoni.

               Il-Programm ġdid Ewropa Kreattiva se jkun rilevanti ħafna għall-attivitajiet tal-KKI dwar is-CCI. Il-Programm jeleġġi linji u sejħiet speċjali li jirriflettu wħud mill-isfidi diġà msemmija li qed jiffaċċja s-settur (eż. il-ħiliet u l-impjiegi tal-kreattivi, il-mudelli tan-negozju, eċċ.) u jenħtieġ li jiġu żviluppati sinerġiji u komplementarjetajiet b’saħħithom. Taħt il-Programm Ewropa Kreattiva, u fil-kuntest ta’ aċċess limitat għall-finanzi għas-setturi kulturali u kreattivi, jistgħu jkunu mistennija sinerġiji mal-Faċilità ta’ Garanzija tas-Settur Kulturali u Kreattiv, mekkaniżmu finanzjarju maħsub biex jgħin fiż-żieda tal-proġetti kulturali u kreattivi billi jipprovdi assigurazzjoni lill-intermedjarji finanzjarji.

               Il-pjattaforma tal-Istrateġija ta’ Speċjalizzazzjoni Intelliġenti (S3) dwar il-Modernizzazzjoni Industrijali identifikat għadd ta’ strateġiji R&I li jiffokaw fuq is-CCI u tesplora rabtiet ġodda bejn l-assi lokali, is-swieq potenzjali u l-isfidi tas-soċjetà permezz tal-involviment ta’ sett kbir ta’ atturi intraprenditorjali. B’mod partikolari, il-promozzjoni ta’ sħubiji ġodda bejn l-organizzazzjonijiet tar-riċerka, l-intrapriżi u l-awtoritajiet pubbliċi hija tħassib ewlieni tal-istrateġiji S3, li jitolbu l-istabbiliment ta’ pjattaformi kollaborattivi ġodda.

               Konklużjoni

               KKI tal-EIT dwar is-CCI hija l-aktar addattata biex tindirizza l-isfidi ekonomiċi u soċjetali ewlenin deskritti hawn fuq. Il-kreattività hija xprunatur ewlieni tal-innovazzjoni u KKI dwar is-CCI għandha l-kapaċità li tisfrutta l-potenzjal tal-kreattività bbażata fuq il-kultura u tgħin biex jissaħħu l-kompetittività u t-tkabbir intelliġenti tal-Ewropa.

                        KKI tal-EIT dwar is-CCI se:

                        ·Tnaqqas il-frammentazzjoni tax-xenarju tal-innovazzjoni tas-setturi kulturali u kreattivi billi trawwem il-ħolqien ta’ ekosistemi tal-innovazzjoni li jgħaqqdu l-atturi u n-netwerks mis-setturi u d-dixxiplini kollha fil-livelli lokali, reġjonali, nazzjonali u tal-UE.

                        ·Tħarreġ lill-ġenerazzjoni li jmiss ta’ innovaturi fis-setturi tas-CCI billi tgħammarhom bil-ħiliet tekniċi u intraprenditorjali neċessarji li huma meħtieġa biex jirnexxu f’ambjent li qed jinbidel malajr.

                        ·Tikkontribwixxi għall-iżvilupp tal-kundizzjonijiet ta’ qafas xierqa biex tittrasforma l-ideat fi żviluppi teknoloġiċi ġodda u innovazzjoni soċjali li jtejbu l-kwalità tal-ħajja u li minnhom jibbenifikaw iċ-ċittadini tal-UE.

                        ·Trawwem il-ħolqien u l-iżvilupp ta’ impriżi ġodda fis-setturi kulturali u kreattivi billi timmobilizza l-investiment u l-impenn fit-tul mis-settur tan-negozju.

                        ·Toħloq sinerġija mal-KKI eżistenti, kif ukoll ma’ sħubiji, programmi u inizjattivi Ewropej oħrajn biex tmexxi l-innovazzjoni lil hinn mill-industriji kulturali u kreattivi f’setturi oħrajn tal-ekonomija.

                        ·Issaħħaħ il-pożizzjoni tal-UE bħala attur globali fis-CCI billi tisfrutta l-kreattività u d-diversità kulturali tal-Ewropej.

                     (1)

                        Ir-Regolament (KE) Nru 294/2008 tal-Parlament Ewropew u tal-Kunsill tal-11 ta’ Marzu 2008 li jistabbilixxi l-Istitut Ewropew tal-Innovazzjoni u t-Teknoloġija (ĠU L 97, 9.4.2008, p. 1). Emendat mir-Regolament (UE) Nru 1292/2013 tal-Parlament Ewropew u tal-Kunsill tal-11 ta’ Diċembru 2013 (ĠU L 347, 11.12.2013, p. 174).

                     (2)

                        “Ċentru ta’ kolokazzjoni” huwa żona ġeografika fejn huma bbażati s-sħab ewlenin tat-trijangolu tal-għarfien tal-KKI u fejn jistgħu jinteraġġixxu faċilment, u jipprovdi l-punt fokali għall-attività tal-KKI f’dik iż-żona.

                     (3)

                        It-Tikketta tal-EIT hija siġill ta’ kwalità mogħti mill-EIT lil programm edukattiv ta’ KKI li jikkonforma ma’ kriterji ta’ kwalità speċifiċi relatati, inter alia, mal-edukazzjoni intraprenditorjali u l-kurrikuli innovattivi ta’ “tagħlim bil-prattika”.

                     (4)

                        HEInnovate huwa qafas ta’ politika żviluppat mill-Kummissjoni Ewropea u mill-OECD. HEInnovate joffri lill-HEIs metodoloġija sabiex jidentifikaw l-oqsma ta’ kapaċità tal-innovazzjoni għall-iżvilupp ulterjuri u sabiex ifasslu l-istrateġiji u l-azzjonijiet rilevanti bl-għan li jiksbu l-impatt mixtieq. HEInnovate huwa bbażat fuq evidenza metodoloġika soda bi tmien oqsma ta’ żvilupp tal-kapaċità: It-Tmexxija u l-Governanza; It-Trasformazzjoni Diġitali; Il-Kapaċità Organizzattiva; It-Tagħlim u l-Apprendiment Intraprenditorjali; It-Tħejjija u l-Appoġġ lill-Imprendituri; L-Iskambju tal-Għarfien; L-Internalizzazzjoni; u l-Kejl tal-Impatt. L-OECD ippubblikat għadd ta’ rapporti tal-pajjiżi bbażati fuq HEInnovate, ara s-serje tal-Istudji dwar il-Ħiliet tal-OECD fuq https://www.oecd-ilibrary.org/education/

                     (5)

                        Il-qafas tal-Valutazzjoni tal-Impatt tal-Innovazzjoni Reġjonali (RIIA) ġie żviluppat mill-Kummissjoni Ewropea bħala l-ewwel pass fil-gwida għall-valutazzjonijiet tal-impatt tal-innovazzjoni tal-universitajiet permezz tal-elaborazzjoni ta’ studji ta’ każijiet ibbażati fuq il-metriċi.  Il-valutazzjoni tal-impatt tal-innovazzjoni, pereżempju, permezz tal-qafas tal-RIIA, tista’ potenzjalment tintrabat mal-istrumenti ta’ finanzjament ibbażati fuq il-prestazzjoni tal-innovazzjoni fil-livell reġjonali, nazzjonali jew tal-UE.

                     (6)

                        Il-Komunità ta’ Alumni tal-EIT tlaqqa’ flimkien imprendituri u aġenti tal-bidla li pparteċipaw fi programm ta’ edukazzjoni jew intraprenditorija mwassal minn KKI. Il-Komunità tirrappreżenta netwerk ta’ aktar minn 5000 membru.

                     (7)

                        B’mod partikolari, ir-rapportar annwali dwar l-attivitajiet komplementarji tal-KKI għandu jitwaqqaf, kif irrakkomandat mill-Qorti tal-Awdituri fir-Rapport Speċjali tagħha tal-2016 (Rakkomandazzjoni 1, p. 51).

                     (8)

                        L-istudji kulturali u kreattivi fl-universitajiet Ewropej huma ffokati l-aktar fuq il-“parti kreattiva” u l-gradwati tagħhom mhux dejjem ikunu lesti biex jidħlu fis-suq tax-xogħol modern, minħabba li ma jkollhomx ħiliet transsettorjali (intraprenditorjali, diġitali, tal-ġestjoni finanzjarja). Fir-rigward tal-HEIs, l-UE għadha wara l-Istati Uniti tal-Amerika fl-istudji tal-Komunikazzjoni u l-Midja (filwaqt li l-universitajiet tal-UE qegħdin jaħdmu aħjar f’dixxiplini aktar tradizzjonali bħall-Arti u d-Disinn jew l-Arti tal-Ispettaklu).